Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-1-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΒ΄ συνεδριάσεώς του, της Πέμπτης 25 Ιανουαρίου 2018, σε ό,τι αφορά την ψήφιση στο σύνολο του σχεδίου νόμου: «Αγορές χρηματοπιστωτικών μέσων και άλλες διατάξεις»]] Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 29 Ιανουαρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 878/23-1-2018 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Οικονομικών, με θέμα: «Παρανομίες στην εκμετάλλευση παραλιών στη Μύκονο και στην υπόλοιπη Ελλάδα». 2. Η με αριθμό 885/23-1-2018 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων». 3. Η με αριθμό 887/23-1-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Λήψη μέτρων υπέρ των μικρών αποταμιευτών, που έχασαν τα χρήματά τους με το “κούρεμα” του χρέους το 2012». 4. Η με αριθμό 913/23-1-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Κατάργηση ειδικοτήτων, τμημάτων και τομέων των ΕΠΑΛ». 5. Η με αριθμό 872/22-1-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 879/23-1-2018 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνο». 2. Η με αριθμό 886/23-1-2018 επίκαιρη ερώτηση του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Παιδείας, Έρευνας και Θρησκευμάτων, με θέμα: «Ειδική ρύθμιση για τους πληγέντες μαθητές του Λυκείου Μάνδρας». 3. Η με αριθμό 880/23-1-2018 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Υγείας, με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα». 4. Η με αριθμό 849/16-1-2018 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας». 5. Η με αριθμό 851/16-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγίου Νικολάου Λασιθίου. 6. Η με αριθμό 772/9-1-2018 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, με θέμα: «Παιδιατρικό Νοσοκομείο στη Δυτική Θεσσαλονίκη». 7. Η με αριθμό 736/3-1-2018 επίκαιρη ερώτηση του Βουλευτή Βοιωτίας του Λαϊκού Συνδέσμου - Χρυσή Αυγή κ. Ευάγγελου Καρακώστα προς τον Υπουργό Παιδείας, Έρευνας και Θρησκευμάτων, με θέμα: «Πλήρης η παρακμή των πανεπιστημίων». 8. Η με αριθμό 708/2-1-2018 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας, σχετικά με την εφαρμογή του claw back σε συμβεβλημένους παρόχους υγείας και συμβεβλημένους και μη κατασκευαστές, εισαγωγείς, διανομείς/προμηθευτές ιατροτεχνολογικών προϊόντων. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 600/23-10-2017 ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Παιδείας, Έρευνας και Θρησκευμάτων, με θέμα: «Ίδρυση Κέντρου Περιβαλλοντικής Εκπαίδευσης (ΚΠΕ) στο πάρκο “Αντώνης Τρίτσης”». 2. Η με αριθμό 453/17-10-2017 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, με θέμα: «Σύσταση σταθμού ΕΚΑΒ στη Νεάπολη Βοιών του Δήμου Μονεμβασίας». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την τέταρτη με αριθμό 914/23-1-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας, με θέμα: «Εντοπισμός υδρογονανθράκων στο νερό του Αλιάκμονα που τροφοδοτεί την Εγκατάσταση Επεξεργασίας Νερού της πόλης Θεσσαλονίκης». Θα απαντήσει ο Αναπληρωτής Υπουργός Περιβάλλοντος και Ενέργειας κ. Φάμελλος. Κύριε Δελή, έχετε τον λόγο.
Ευχαριστώ, κύριε Πρόεδρε. Κύριε Υπουργέ, αξιολογούμε το θέμα που θίγουμε με την επίκαιρη ερώτησή μας ως εξαιρετικά σοβαρό. Αφορά το πόσιμο νερό της Θεσσαλονίκης και την ποιότητά του. Από τις 10 Ιανουαρίου, λοιπόν, εντοπίστηκαν υδρογονάνθρακες στο νερό, που έρχεται από τον Αλιάκμονα και διοχετεύεται στην εγκατάσταση επεξεργασίας νερού της Θεσσαλονίκης, πριν οδηγηθεί βεβαίως στην οικιακή κατανάλωση. Σύμφωνα με όσα γνωστοποίησε η Κοινοπραξία Ιδιωτών Εργολάβων, που λειτουργεί αυτή την εγκατάσταση επεξεργασίας νερού, δηλαδή το διυλιστήριο του νερού, που φθάνει στη Θεσσαλονίκη από τον Αλιάκμονα, έναν κρίσιμο σε κάθε περίπτωση κρίκο στη διαδικασία υδροδότησης της πόλης, παρατηρήθηκαν επιφανειακές ορατές ουσίες και εξαπλωνόμενες κηλίδες από πετρελαιοειδή, γράσα, λάδια στη Δεξαμενή Δ2, που βρίσκεται στην είσοδο του διυλιστηρίου και αφορά στο επιφανειακό νερό, που φθάνει μέσω διώρυγας από τον Αλιάκμονα. Επιπλέον, σημείωναν ότι αυτή η οφθαλμοφανής ρύπανση πέρασε και στις δεξαμενές καθίζησης και σε μικρότερο βαθμό στην επιφάνεια των κλινών άμμου. Χαρακτηριστικό δε, της σοβαρότητας της κατάστασης και του μεγέθους της ρύπανσης είναι το γεγονός ότι τοποθετήθηκαν πλωτά φράγματα κατά μήκος της διώρυγας, που φέρνει το νερό του Αλιάκμονα στην εγκατάσταση επεξεργασίας νερού, για τη μέγιστη δυνατή συγκράτηση των υδρογονανθράκων, που εντοπίστηκαν, ενώ γνωρίζουμε ότι σε συνεργασία με τη ΔΕΗ Α.Ε. έγινε και σημαντική ανανέωση των νερών του φράγματος της Αγίας Βαρβάρας, από όπου ξεκινά και αυτή η διώρυγα. Τα ερωτήματα, κύριε Υπουργέ, είναι κρίσιμα και τα αναφέρουμε: Σε ποιες επείγουσες ενέργειες θα προβεί η Κυβέρνηση, για να αντιμετωπιστεί αυτή η σοβαρή ρύπανση, για να εντοπιστεί η πηγή της ρύπανσης και να αποδοθούν βεβαίως, οι σχετικές ευθύνες, για να διασφαλιστεί απολύτως η ασφαλής λειτουργία του δικτύου ύδρευσης της Θεσσαλονίκης; Ευχαριστώ.
Ευχαριστώ. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Δελή, θα ήθελα να σας ευχαριστήσω για την ερώτησή σας, γιατί και εγώ πράγματι και η Κυβέρνηση θεωρούμε ιδιαίτερα κρίσιμο το ζήτημα, όπως και εσείς αναφέρατε εισαγωγικά. Μου δίνετε την ευκαιρία να παρουσιάσω και τις πρωτοβουλίες που έχουμε λάβει για αυτό το ζήτημα. Έχω λάβει πρωτοβουλίες και εγώ προσωπικά, μιας και είναι και η περιοχή όπου ζούμε και η περιοχή από την οποία καταγόμαστε και οι δύο. Στις 10-1-2018 πράγματι εντοπίστηκε η ύπαρξη κηλίδων ελαιώδους μορφής στην επιφάνεια της Δ2 δεξαμενής του επιφανειακού νερού Αλιάκμονα, όπως δηλαδή μπαίνει το νερό από το αντλιοστάσιο Σίνδου και όπως έρχεται από τη διώρυγα του Αλιάκμονα. Για τον λόγο αυτό και επειδή δεν έχουμε τίποτα να κρύψουμε την επόμενη μέρα το πρωί ενημερώθηκε και ο προϊστάμενος Εισαγγελίας Πρωτοδικών και η αρμόδια Υπηρεσία Υγιεινής και η Υπηρεσία Περιβάλλοντος, όπως και η Γενική Αστυνομική Διεύθυνση και η Περιφέρεια Κεντρικής Μακεδονίας και ο ΓΟΕΒ Πεδιάδων Θεσσαλονίκης - Λαγκαδά. Με εντολή του εισαγγελέα δημιουργήθηκαν μεικτά κλιμάκια από εκείνη την ημέρα, από την Πέμπτη 11 Ιανουαρίου, και αρμόδιοι υπάλληλοι όλων αυτών των υπηρεσιών βγήκαν στο πεδίο και προχώρησαν μαζί με στελέχη της ΕΥΑΘ από το αντλιοστάσιο της Σίνδου, μέχρι το φράγμα του Αλιάκμονα, ψηλά δηλαδή, πάνω από τη δεξαμενή της Βαρβάρας, για να εντοπίσουν την προέλευση και να κάνουν δειγματοληπτικούς ελέγχους σε κομβικά σημεία. Θα ήθελα να σας δώσω ορισμένες ρητές απαντήσεις. Η ρύπανση έχει αντιμετωπισθεί κατά τη διαδικασία της επεξεργασίας του νερού. Υπήρχε - το επιβεβαιώνω - και αντιμετωπίστηκε. Όπως και εσείς είπατε, παρ' ότι εντοπίστηκε στη δεξαμενή εισόδου, υπήρχαν στοιχεία της ρύπανσης και μέσα στην εγκατάσταση, παραδείγματος χάριν πριν τις καθιζήσεις, πράγμα που το αναφέρετε εσείς. Όμως, μετά τα φίλτρα άμμου - διότι αναφερθήκατε στην επιφάνεια των φίλτρων άμμου - υπάρχουν και φίλτρα ενεργού άνθρακα και η διοίκηση της ΕΥΑΘ επέλεξε να διπλασιάσει τον χρόνο παραμονής στα φίλτρα, μειώνοντας την παροχή εισόδου και χρησιμοποιώντας συμπληρωματική πηγή υδροδότησης της Θεσσαλονίκης από τις Πηγές της Αραβησσού, γιατί έχουμε παροχή ασφαλείας στη Θεσσαλονίκη. Άρα, βελτιστοποιήσαμε τη λειτουργία της εγκατάστασης και δεν βγήκε - ας το πούμε έτσι - δεν εξήλθε από τη μονάδα επεξεργασίας ρυπασμένο νερό ή νερό που περιείχε ρύπους για την πόλη της Θεσσαλονίκης. Ταυτόχρονα, σε συνεννόηση με τη ΔΕΗ, εκκενώσαμε τμήμα των δεξαμενών νερού στη Βαρβάρα, όπως και εσείς περιγράψατε και καθαρίσαμε τη διώρυγα και τοποθετήσαμε πλωτά φράγματα και άλλα απορροφητικά υλικά, τα οποία είναι τεχνολογίες πρόληψης, διότι η τεχνολογία της επεξεργασίας μάς εξασφαλίζει την ποιότητα του νερού, αλλά παρ' όλα αυτά, θέλουμε να προλάβουμε το φαινόμενο, ώστε να μην υπάρχει κανένα πρόβλημα. Εγώ προσωπικά το Σάββατο, αμέσως μετά το φαινόμενο, στις 13 Ιανουαρίου, πήγα στο διυλιστήριο και επέβλεψα διπλές βάρδιες στα εργαστήρια και της ΕΥΑΘ και των συνεργαζόμενων ιδιωτικών εταιρειών, ώστε να εντοπίσουμε φασματοσκοπικά και την πηγή της ρύπανσης. Εκεί διαπιστώσαμε ότι είναι υδρογονάνθρακες μεγάλου μοριακού βάρους, που πράγματι έχουν προέλευση λιπαντικά, όπως δημοσιεύτηκε εξάλλου, δεν το κρύψαμε. Διπλασιάσαμε και τα εργαστήρια και την επεξεργασία, ακόμα και για το Σαββατοκύριακο, για να διασφαλίσουμε ότι τίποτα δεν θα βγει στην πόλη, κάτι το οποίο έχει γίνει από τις ποιοτικές αναλύσεις εξόδου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Επιτρέψτε μου, κύριε Πρόεδρε, γιατί είναι κρίσιμο το ζήτημα και αφορά θέματα υγείας. Για να μην υπάρχει κανένα πρόβλημα, προφανώς και με την ενημέρωση του Γενικού Γραμματέα Δημόσιας Υγείας, κάλεσα σε σύσκεψη, σε τηλεδιάσκεψη, στις 16 Ιανουαρίου τον πρόεδρο της ΔΕΗ, τον ειδικό επιθεωρητή περιβάλλοντος και τον πρόεδρο της ΕΥΑΘ και συμφωνήσαμε τη δημιουργία ειδικού κλιμακίου, που να παρεμβαίνει μέσα στις εγκαταστάσεις και της διώρυγας και των φραγμάτων, για να έχουμε τη μέγιστη δυνατή απόδοση του ελέγχου και της ασφάλειας. Ταυτόχρονα, συμφωνήσαμε τα μεικτά συνεργεία που έχουμε με τις περιφέρειες και της κεντρικής Μακεδονίας και της δυτικής Μακεδονίας, να ελέγξουν με εντολή του εισαγγελέα όλες τις περιφερειακές χρήσεις, ώστε να μην υπάρχει νέο πρόβλημα στο μέλλον, μιας και αυτή τη στιγμή οι μετρήσεις έχουν μειωθεί πάρα πολύ και στην είσοδο και είναι πολύ κάτω από τα όρια ακόμα και της επιφυλακής. Δεν υπάρχει κανένα πρόβλημα εξόδου. Είναι μη εντοπίσιμες οι μετρήσεις στην έξοδο της επεξεργασίας τις τελευταίες ημέρες. Και έχω αξιόπιστες μετρήσεις από δύο εργαστήρια πλέον που έχει αναθέσει η ΕΥΑΘ και στη Θεσσαλονίκη και στην Αθήνα, για να είμαστε ασφαλείς και να μην υπάρχει κανένα πρόβλημα. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Αναπληρωτή Υπουργού]] Επαναλαμβάνω για ένα τμήμα της ερώτησή σας ότι αρμόδιος για να ανακοινώσει τα αποτελέσματα πλέον της εισαγγελικής έρευνας είναι η αρμόδια εισαγγελική αρχή. Όμως, θα σας πω στη δεύτερη απάντησή μου τι άλλο κάνουμε, για να μην υπάρχουν τέτοια προβλήματα, γιατί τελείωσε ο χρόνος που είχα για την πρωτολογία μου. Ευχαριστώ πολύ.
Ευχαριστώ και εγώ. Παρακαλώ, κύριε Δελή και πάλι έχετε τον λόγο.
Κύριε Υπουργέ, δεν αμφισβητούμε τις ενέργειες της Κυβέρνησης, που η αλήθεια είναι ότι αντέδρασε άμεσα. Θα θέλαμε πάρα πολύ να δεχθούμε και τις καθησυχαστικές διαβεβαιώσεις σας, σχετικά με την ποιότητα του νερού της Θεσσαλονίκης. Δεν έχουμε άλλωστε και στοιχεία για το μέγεθος της ρύπανσης, το οποίο λέτε ότι δεν ήταν ιδιαίτερα μεγάλο. Δεν έχουμε στοιχεία για να το αμφισβητήσουμε αυτό. Ωστόσο, η ρύπανση υπήρξε. Είναι γεγονός. Και το πιο κρίσιμο ερώτημα, κύριε Υπουργέ, σε αυτό το ζήτημα δεν έχει απαντηθεί μέχρι τώρα. Το πιο κρίσιμο ερώτημα είναι το εξής: Ποια είναι η αιτία, ποια είναι η πηγή της ρύπανσης του νερού του Αλιάκμονα; Το γνωρίζετε; Το βρήκατε; Όλα δείχνουν ΔΕΗ, αλλά γνωρίζουμε συγκεκριμένα από πού προέρχεται αυτή η ρύπανση; Γιατί αν δεν απαντηθεί αυτό το ερώτημα, αν δεν βρεθεί δηλαδή η πηγή της ρύπανσης - και αν δεν βρεθεί τότε πώς θα αντιμετωπιστεί - καταλαβαίνετε ότι μέχρι τότε κανείς δεν μπορεί να εγγυηθεί ότι ανάλογη ρύπανση και μεγαλύτερη δεν θα επαναληφθεί, με ό,τι αυτό σημαίνει βέβαια, για το νερό της Θεσσαλονίκης. Υπάρχουν, όμως, και ορισμένα σοβαρά ερωτηματικά και για άλλα ζητήματα. Ας πούμε, μέχρι ποιο επίπεδο ρύπανσης μπορεί να αντέξει το διυλιστήριο για το νερό που έρχεται από τον Αλιάκμονα; Ποιο είναι το όριο ρύπανσης, στο οποίο μπορεί να ανταποκριθεί; Σε περίπτωση που χρειαστεί να σταματήσει η παροχή από τον Αλιάκμονα, τι δυνατότητες υπάρχουν να υδροδοτείται η πόλη αποκλειστικά από τις πηγές της Αραβησσού; Και αν όχι, τότε υπάρχουν εναλλακτικές πηγές υδροδότησης; Παραπέρα, πόση ασφάλεια μπορεί να παρέχει μια ανοιχτή και εκτεθειμένη διώρυγα, που μεταφέρει το νερό στην πόλη; Να κάνω και μια ρητορική ερώτηση, πολιτικού χαρακτήρα. Τι σόι, τέλος πάντων, δημόσιος χαρακτήρας υπάρχει με εργολάβους - για την ΕΥΑΘ μιλάμε, για το νερό της Θεσσαλονίκης - στο διυλιστήριο του νερού και με τη διάσπαση της ΕΥΑΘ σε «ΕΥΑΘ Ανώνυμη Εταιρεία» και σε «ΕΥΑΘ Παγίων» νομικό πρόσωπο δημοσίου δικαίου; Νομίζουμε ότι η ολοκλήρωση της πλήρους ιδιωτικοποίησης, από τον ΣΥΡΙΖΑ, του νερού της Θεσσαλονίκης και της Αθήνας βρίσκεται ήδη σε εξέλιξη. Η συγκεκριμένη εταιρεία, όπως και η ΕΥΔΑΠ, βρίσκονται στο υπερταμείο για τα επόμενα εκατό χρόνια και οι επίδοξοι μεγαλομέτοχοι τρίβουν τα χέρια τους για τα κέρδη που οσμίζονται. Θα θέλαμε εδώ να πούμε, όμως, ότι όσο το νερό θα μπαίνει στη λογική της αγοράς και του κέρδους, τόσο θα δυσκολεύει η εξασφάλιση της ποιότητάς του και της ποσότητάς του, τόσο θα υπάρχουν προβλήματα με το δίκτυο και τη συντήρησή του, τόσο το κόστος θα μετακυλίεται στον λαό και η κατάσταση βεβαίως, θα χειροτερεύει ταυτόχρονα και για τους εργαζόμενους της ύδρευσης. Νερό, πραγματικά κοινωνικό αγαθό, με ό,τι αυτό σημαίνει στην πράξη, εξασφαλίζει μονάχα η θέση του ΚΚΕ για ενιαίο κρατικό φορέα διαχείρισης του νερού, που θα σχεδιάζει, θα υλοποιεί, θα ελέγχει τη διαχείρισή του, με γνώμονα βέβαια, το σύνολο των κοινωνικών αναγκών. Όμως, εδώ προϋποτίθεται ένας ριζικά διαφορετικός τόπος ανάπτυξης και ο λαός, βεβαίως, να έχει πραγματικά την εξουσία στα χέρια του και όχι τύποις. Ευχαριστώ.
Παρακαλώ, κύριε Υπουργέ, και πάλι έχετε τον λόγο.
Κύριε Δελή, θέσατε πολύ ενδιαφέροντα ζητήματα, τα οποία μάλλον θα χρειαστεί να κάνουμε μία ειδική συνεδρίαση της Ολομέλειας και εγώ θα το ζητήσω, γιατί το νερό της Θεσσαλονίκης είναι πράγματι και κοινωνικό αγαθό και δημόσιο αγαθό και πολύτιμο για την ποιότητα ζωής και την υγεία των πολιτών. Γι' αυτό το λόγο, πρέπει να σας πω ότι εμείς από τη μεριά μας προχωρήσαμε αμέσως με την ανάληψη της Κυβέρνησης στον προγραμματισμό προσλήψεων από την ΕΥΑΘ, που είναι στον αέρα, γιατί υπήρχαν πράγματι πολλοί συμβασιούχοι, που ήταν σε καθεστώς ομηρίας. Εάν θέλετε, και αυτά τα στοιχεία μπορούμε να τα φέρουμε σε μία συζήτηση, παρ'ότι δεν ήταν στο κείμενο της ερώτησης, για να σας τα καταθέσω. Αλλά γνωρίζω ότι αυτή τη στιγμή έγινε η προκήρυξη αυτού του διαγωνισμού και προφανώς, με βάση τον προγραμματισμό προσλήψεων της ΕΥΑΘ, αλλά και την υπέρβαση του κανόνα του περιορισμού προσλήψεων, θα προχωρήσουμε στην πλήρη στελέχωση της ΕΥΑΘ, για να μην υπάρχει κανένα πρόβλημα. Όσον αφορά το μεγάλο ζήτημα του δημόσιου χαρακτήρα, πρέπει να σας πω ότι πρόσφατα στο πολυνομοσχέδιο διαχωρίστηκε από το ΤΑΙΠΕΔ το 51% της ΕΥΑΘ και πέρασε πλέον στο Υπερταμείο, έτσι ώστε να μην κινδυνεύει ή να μην αμφισβητείται η πιθανότητα ή η δυνατότητα της ιδιωτικοποίησης ή πώλησής του. Η Κυβέρνησή μας έχει δηλώσει ρητά και κάθετα ότι το 51% αποτελεί δημόσιο κοινωνικό αγαθό, δεν θα ιδιωτικοποιηθεί, θα παραμείνει και με συνταγματική πρόβλεψη στην κυριότητα του δημοσίου και στον έλεγχο των πολιτών και της πόλης. Αυτό νομίζω ότι είναι που θέλαμε στη Θεσσαλονίκη επί χρόνια, γι' αυτό και κάναμε το δημοψήφισμα, γι' αυτό και διεκδικήσαμε δημόσιο χαρακτήρα στη ΕΥΑΘ. Νομίζω ότι σε αυτό μπορούμε να βρούμε κοινούς δρόμους και να συζητήσουμε επίσης, εάν θέλετε, και για το υπόλοιπο 23% που είναι στο ΤΑΙΠΕΔ, για το ποιες είναι οι δυνατότητες συμμετοχής και της αυτοδιοίκησης και των ερευνητικών φορέων, αλλά και ιδιωτικού τομέα, ώστε για να δούμε εάν τελικά η πόλη χρειάζεται και πώς χρειάζεται το καλύτερο αποτέλεσμα και από τη διαδικασία αυτή. Όμως, επειδή το αντικείμενο της συζήτησης και το περιεχόμενο ήταν άλλο, θα ήθελα να σας πω ότι ο κίνδυνος από ανοιχτή διατομή προσαγωγού διώρυγας δεν υπάρχει. Στη διεθνή και παγκόσμια βιβλιογραφία, η συντριπτική πλειοψηφία των μεγάλων πολεοδομικών συγκροτημάτων τροφοδοτείται από ανοιχτές διατομές, κυρίως ποτάμια και δεν είναι δυνατό να ελεγχθούν από την πηγή τους, μέχρι το σημείο που τροφοδοτούν πόλεις. Γι' αυτό το λόγο, υπερδιαστασιολογούμε πολλές φορές και έχουμε συντελεστή ασφαλείας τα διυλιστήρια. Το διυλιστήριο της Θεσσαλονίκης έχει αυτόν τον συντελεστή ασφαλείας και το απέδειξε, μιας και παρ'ότι υπήρχε στα εισερχόμενα ρύπανση από υδρογονάνθρακες, το αποτέλεσμα της επεξεργασίας καθίζησης, άμμου, κροκίδωσης και στη συνέχεια ενεργού άνθρακα, έδωσε τη δυνατότητα να υπερεπεξεργαστούμε τον ρύπο και να μην έχουμε πρόβλημα. Όμως, εγώ θα ήθελα να αναφέρω τρία συμβολικά ζητήματα, κύριε Πρόεδρε, γιατί είναι πολύ σημαντική και ουσιαστική η συζήτηση αυτή. Επαναλαμβάνω ότι μπορούμε να την ξανακάνουμε σε ευρύτερη κλίμακα, γιατί ο χρόνος τώρα δεν μας επιτρέπει κάτι τέτοιο. Ολοκληρώσαμε στις 29 Δεκεμβρίου τα σχέδια διαχείρισης λεκανών απορροής ποταμών για όλη τη χώρα με έξι χρόνια καθυστέρηση. Και αυτός ήταν ένας παράγοντας στερησιμότητας πόρων περίπου 4 δισεκατομμυρίων από την Ευρωπαϊκή Ένωση. Άρα, η χώρα πλέον έχει επικαιροποιημένο σχεδιασμό νερού συνολικά. Σε αυτό τον σχεδιασμό - το λέω γιατί σας ενδιαφέρει - προβλέπεται υποχρεωτικά η υλοποίηση σχεδίων ασφάλειας νερού, δηλαδή συμπληρωματικής υδροδότησης, όχι μόνο για τη Θεσσαλονίκη, για όλες τις πόλεις και τα μεγάλα πολεοδομικά συγκροτήματα. Και αυτό είναι μια ολιστική προσέγγιση που ευτυχώς η Θεσσαλονίκη, εξαιτίας της Αραβησσού, έχει αυτή τη λύση, κατ' αρχήν. Όμως, θα πρέπει να εκπονηθεί σχέδιο ασφάλειας νερού και για τη Θεσσαλονίκη. Έχουμε ήδη προδιαγραφές από την Ειδική Γραμματεία Υδάτων και είμαστε ήδη σε συνεννόηση με τον Πρόεδρο της ΕΥΑΘ για την εκπόνηση τέτοιου θεσμικού σχεδίου, παρ'ότι πρακτικά σας είπα ότι ήδη η Αραβησσός τροφοδότησε την πόλη. Τέλος, για να αποτυπώσω την ποιότητα του πόσιμου νερού που μας ενδιαφέρει, να σας πω ότι υπάρχει δείκτης περιβαλλοντικής απόδοσης και αυτό προβλέπεται από τα Ηνωμένα Έθνη και την πολιτική για τη βιώσιμη ανάπτυξη, έτσι ώστε να μετράμε τις περιβαλλοντικές επιδόσεις και να μην λέμε λόγια απλά του αέρα ότι το νερό είναι καθαρό, παρ' ότι προφανώς υπάρχουν και αναλύσεις. Να σας πω, λοιπόν, ότι αυτός ο δείκτης περιβαλλοντικής απόδοσης κατατάσσει εκατόν ογδόντα χώρες, σε είκοσι τέσσερεις δείκτες απόδοσης, για κατηγορίες που αφορούν την περιβαλλοντική υγεία και βιωσιμότητα των οικοσυστημάτων. Και αυτές οι μετρήσεις έχουν δείκτες εθνικής κλίμακας. Και είναι, αν θέλετε, μετρήσιμα από διεθνή ακαδημαϊκά ιδρύματα και παγκόσμιους περιβαλλοντικούς φορείς, για να δώσουν την περιβαλλοντική επίδοση, αλλά και τις βέλτιστες πρακτικές. Κλείνω, κύριε Πρόεδρε, λέγοντας ότι ο δείκτης περιβαλλοντικής απόδοσης παράγεται από κοινού με το Πανεπιστήμιο Γέιλ, το Πανεπιστήμιο Κολούμπια, σε συνεργασία με το παγκόσμιο οικονομικό φόρουμ. Και νομίζω ότι μπορώ να αναφέρω, ότι σύμφωνα με αυτόν το συγκεκριμένο δείκτη η Ελλάδα είναι πρώτη στην ποιότητα του πόσιμου νερού ανάμεσα σε εκατόν ογδόντα χώρες. Νομίζω ότι αυτό δίνει μία, αν θέλετε, ασφαλή και επιστημονικά στιβαρή και σταθερή απόδειξη ότι κάνουμε ό,τι καλύτερο μπορούμε και για τον δημόσιο χαρακτήρα και τον κοινωνικό χαρακτήρα του νερού, αλλά και για την ποιότητα του πόσιμου νερού, ακόμα και σε δύσκολα περιστατικά, όπως αυτό της Θεσσαλονίκης. Σας ευχαριστώ πολύ.
Και εγώ σας ευχαριστώ πολύ. Σήμερα, συζητώνται πέντε ερωτήσεις και δεν θα συζητηθούν άλλες πέντε. O Γενικός Γραμματέας της Κυβέρνησης κ. Καλογήρου μάς πληροφορεί ότι δεν θα συζητηθούν οι εξής επίκαιρες ερωτήσεις: Η τρίτη με αριθμό 874/22-1-2018 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Χρηματοδότηση από τη ΔΕΗ Α.Ε. του έργου βελτίωσης του δρόμου Πουρναριά - Γεφύρι Κυράς - Μυγδαλιά, ύψους 500.000 ευρώ», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Σταθάκη λόγω φόρτου εργασίας. Η τέταρτη με αριθμό 801/11-1-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αποπληρωμή Τευτλοπαραγωγών - Σχέδιο Ανασυγκρότησης της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση εξαιτίας ανειλημμένων υποχρεώσεων. Η πέμπτη με αριθμό 758/8-1-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση εξαιτίας ανειλημμένων υποχρεώσεων. Η τρίτη με αριθμό 852/16-1-2018 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Ναυτιλίας και Νησιωτικής Πολιτικής, με θέμα: «Απόδοση παραλιακού μετώπου Ελευσίνας στους πολίτες της πόλης», δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής κ. Παναγιώτη Κουρουμπλή, γιατί θα εκπροσωπήσει την Κυβέρνηση στο Αίγιο. Η δεύτερη με αριθμό 883/23-1-2018 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Ατελέσφορη η αποσυμφόρηση των νησιών του Ανατολικού Αιγαίου», δεν θα συζητηθεί λόγω απουσίας στο εξωτερικό του αρμόδιου Υπουργού Μεταναστευτικής Πολιτικής κ. Μουζάλα. Παρακαλώ τους κυρίους συναδέλφους να είναι συνεπείς με τον χρόνο, γιατί μετά ακολουθεί και η συζήτησης επερώτησης. Τώρα θα συζητηθεί η πρώτη με αριθμό 877/23-1-2018 επίκαιρη ερώτηση πρώτου κύκλου του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Επιλογή στρατηγικού επενδυτή για την εταιρεία «FORTHNET» - κίνδυνος περιορισμού και νόθευσης του ανταγωνισμού». Κύριε Κάτση, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η σημερινή διαδικασία κοινοβουλευτικού ελέγχου και το θέμα που θα αναπτύξουμε στη σημερινή επίκαιρη ερώτηση είναι, κατά τη γνώμη μου, εξαιρετικά κρίσιμο και σοβαρό. Μπορεί η Κυβέρνησή μας κι εσείς προσωπικά, να κάνατε προσπάθειες και να καταφέρατε εν τέλει, μέσα από πολλά εμπόδια να ρυθμίσετε το ραδιοτηλεοπτικό τοπίο, ωστόσο υπάρχει και μια άλλη αγορά, η τηλεπικοινωνιακή, η οποία κατά τη γνώμη μου, χρειάζεται την προσοχή σας. Αναφέρομαι συγκεκριμένα στην ανάδειξη στρατηγικού επενδυτή για την εταιρεία «FORTHNET». Η διαδικασία ανάδειξης αυτού του επενδυτή φαίνεται να έχει έρθει στην τελική ευθεία. Όπως γνωρίζουμε όλοι, η «FORTHNET» είναι ένας από τους μεγάλους παίκτες της ευρύτερης τηλεπικοινωνιακής αγοράς, η οποία τα τελευταία χρόνια έχει παρουσιάσει μια συνεχή συρρίκνωση και συγκέντρωση. Άρα, καταλαβαίνουμε όλοι ότι η επιλογή στρατηγικού επενδυτή θα επηρεάσει και θα έχει επιπτώσεις στο συνολικό τηλεπικοινωνιακό προϊόν, που παράγεται για τους πολίτες, τηλεφωνία, internet, ψηφιακή τηλεόραση. Σε πρόσφατα δημοσιεύματα που είδαμε σε μερίδα του Τύπου - και δεν ξέρουμε αν ευσταθούν ή όχι - καταγγέλλονται και αθέμιτες πρακτικές. Ωστόσο, η εξαγορά της «FORTHNET» από τους εγχώριους ανταγωνιστές της θα δημιουργήσει, κατά τη γνώμη μου, ολιγοπωλιακές καταστάσεις στην αγορά. Αυτό σημαίνει ότι η περιβόητη απελευθέρωση της αγοράς των τηλεπικοινωνιών θα πρόκειται για σχήμα λόγου, καθώς μιλάμε για μια υπερσυγκέντρωση εταιρειών. Η χώρα, λοιπόν, θα κινδυνεύει να μείνει με «κουτσούς» δύο παρόχους, από εκεί που είχε πέντε, που σημαίνει ότι ο Έλληνας πολίτης δεν έχει να περιμένει και πολλά από τον ανταγωνισμό μεταξύ των εταιρειών, όσον αφορά στη μείωση των τιμών και τη βελτίωση των παρεχόμενων υπηρεσιών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Υπουργέ, θέλω να υπολογίσετε επίσης - και δεν είναι υπερβολή να αναφερθώ σ' αυτό - ότι η χώρα μας έχει το πιο αργό και παράλληλα το πιο ακριβό internet στην Ευρωπαϊκή Ένωση. Αυτό είναι μια εξαιρετικά αρνητικά διαμορφωμένη κατάσταση, την οποία βιώνουν οι Έλληνες πολίτες, όταν έχουν σηκώσει δυσανάλογα τα βάρη, δηλαδή πληρώνουν πολύ ακριβό internet και τηλεφωνία σε σχέση με τον μέσο Ευρωπαίο. Μάλιστα, οι ταχύτητες που πληρώνει ο πολίτης είναι της περασμένης δεκαετίας. Άρα λοιπόν, πρέπει να μας προβληματίσει εντόνως η αποτελεσματικότητα της αρμόδιας ρυθμιστικής αρχής και η λειτουργία της όλο το προηγούμενο διάστημα, καθώς εκ του αποτελέσματος δεν ωφέλησε τους καταναλωτές όσο θα περίμενε κανείς, ούτε και τον ανταγωνισμό. Άρα λοιπόν, κύριε Υπουργέ, θεσμικά και δια του ρόλου σας ερωτάσθε: Πώς θα διασφαλίσετε ότι η επιλογή στρατηγικού επενδυτή για την εταιρεία θα εδράζεται σε δίκαιους κανόνες; Με ποιόν τρόπο θα προστατεύεται η αγορά από πρακτικές που περιορίζουν ή νοθεύουν τον ανταγωνισμό; Και επίσης πώς αυτό θα αποτυπωθεί και στα συμφέροντα των καταναλωτών;
Ευχαριστούμε, κύριε Κάτση. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Νομίζω ότι η ερώτηση πιάνει ένα ζήτημα, το οποίο είναι φλέγον, διότι όλοι οι Έλληνες έχουν λογαριασμό υπηρεσιών τηλεπικοινωνιών, είτε κινητής τηλεφωνίας είτε ίντερνετ. Νομίζω ότι όλοι μας είμαστε μάρτυρες φαινομένων όπου δυστυχώς διαφημίζονται ταχύτητες στο διαδίκτυο, οι οποίες δεν είναι πραγματοποιήσιμες, πακέτα 24 Mbps, τα οποία σημαίνουν πρακτικά ταχύτητες 6, 7, 4 καμμία φορά, με αποτέλεσμα να μην είναι δυνατό στον καταναλωτή να απολαύσει υπηρεσίες όπως επιγραμμική τηλεόραση, τηλεόραση «on demand» δηλαδή. Ο στόχος ο δικός μας κ. Κάτση, είναι η δίκαιη ψηφιακή ανάπτυξη. Δηλαδή, να μπορέσουμε να κάνουμε τέτοιες παρεμβάσεις, ούτως ώστε όλοι οι Έλληνες πολίτες να έχουν πρόσβαση σε αυτού του τύπου τις τεχνολογίες. Θα επανέλθω παρακάτω για να δούμε εάν αρκεί το τι εμείς θα κάνουμε. Ας δούμε, λοιπόν, τι προτεραιοποιούμε. Θέλουμε, κατ' αρχάς, να εξαντλήσουμε κάθε δυνατότητα αξιοποίησης πόρων με τρόπο που να αφορά όλους τους πολίτες και κυρίως να αξιοποιήσουμε τους πόρους για τεχνολογίες οι οποίες αντέχουν στο μέλλον. Εδώ μπαίνει ένα μεγάλο ζήτημα. Μπαίνει το ζήτημα της στάσης και των προτεραιοτήτων της ρυθμιστικής αρχής. Η Ελλάδα, δυστυχώς, είναι μια αγορά μονοπωλιακή, ολιγοπωλιακή θα το έλεγα κατ' επίφαση, στις τηλεπικοινωνίες και εάν κανείς παρακολουθήσει την πορεία της αγοράς τηλεπικοινωνιών από τότε που άνοιξε, από τότε δηλαδή που είχαμε και το άνοιγμα της αγοράς και μετέπειτα την πώληση του ΟΤΕ, είναι μια πορεία ραγδαίας συγκέντρωσης της αγοράς. Και αυτό δυστυχώς έχει επιπτώσεις και στην ποιότητα των υπηρεσιών, αλλά και στις τιμές. Θα σας έλεγα, λοιπόν, ότι θα πρέπει - και θα περιμέναμε και περιμένουμε - βεβαίως και η νέα Επιτροπή Τηλεπικοινωνιών και Ταχυδρομείων να ενσκήψει πάνω από αυτά τα ζητήματα πάρα πολύ γρήγορα, πάρα πολύ άμεσα και με τρόπο ο οποίος να διασφαλίζει τα συμφέροντα των καταναλωτών. Οι καταγγελίες, στις οποίες αναφέρεστε, έχουν φτάσει και σε εμάς και από ό,τι γνωρίζω έχουν κοινοποιηθεί και στην επιτροπή. Η επιτροπή, βεβαίως, θα πρέπει επίσης να τις διερευνήσει και να δει τι ακριβώς συμβαίνει εκεί. Θα συμφωνήσω μαζί σας ότι θα είναι οδυνηρό για τον Έλληνα καταναλωτή να βρεθούμε σε μια κατάσταση όπου θα έχουμε λιγότερο από δύο τηλεπικοινωνιακούς παρόχους. Αν δει κανείς - και ολοκληρώνω και στα υπόλοιπα θα αναφερθώ στη δευτερολογία μου - τους σχετικούς δείκτες, η Ελλάδα είναι η αγορά με την περισσότερη συγκέντρωση στο επίπεδο του δικτύου των τηλεπικοινωνιών και η χώρα η οποία έχει μηδενική συνδεσιμότητα, η οποία αφορά συνδέσεις 100 Mbps και πάνω. Τα 100 Mbps και πάνω μπορεί να ακούγεται αυτήν τη στιγμή πολύ μεγάλος αριθμός, αλλά είναι ο πήχης ο οποίος έχει βάλει η ίδια η Ευρωπαϊκή Επιτροπή για τους στόχους της συνδεσιμότητας για το 2025. Δηλαδή, το 2025 η Ελλάδα πρέπει να έχει, όπως και όλες οι άλλες χώρες, τουλάχιστον 50% των νοικοκυριών με αυτήν τη συνδεσιμότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Αντιλαμβάνεστε ότι με αυτήν την πραγματικότητα θα υπάρχουν πολύ μεγάλες δυσκολίες να πιαστεί ο στόχος. Εμείς θα κάνουμε αυτό που πρέπει να κάνουμε, δηλαδή θα αφιερώσουμε όλους τους εθνικούς και ευρωπαϊκούς διαθέσιμους πόρους σε τεχνολογίες οι οποίες είναι συμβατές με τους στόχους της Ευρωπαϊκής Ένωσης, αλλά από εκεί και πέρα νομίζω ότι υπάρχει ένας πάρα πολύ κρίσιμος ρόλος της Επιτροπής Τηλεπικοινωνιών και Ταχυδρομείων, ο οποίος πρέπει ακριβώς να είναι τέτοιος που να διασφαλίζει τα συμφέροντα των καταναλωτών.
Ευχαριστούμε, κύριε Υπουργέ. Τον λόγο έχει για τρία λεπτά ο κ. Κάτσης για τη δευτερολογία του.
Ευχαριστώ, κύριε Πρόεδρε. Κύριε Υπουργέ, είναι εξαιρετικά κρίσιμο το ζήτημα. Θέλω πραγματικά να ζητήσω την προσοχή σας σε αυτό το θέμα. Θα πρέπει να σκεφτούμε ότι η τηλεπικοινωνιακή αγορά είναι κάποιων δισεκατομμυρίων. Μάλιστα, οι Έλληνες καταναλωτές έκαναν μια πολύ μικρή έρευνα στον Νομό μου, στη Θεσπρωτία, σε διάφορους δήμους και σε διάφορες περιοχές και δεν βρήκαν έναν πολίτη που το συμβόλαιο που πληρώνει και έχει κάνει να έχει και την αντίστοιχη ταχύτητα. Κλειδώνει σε πολύ χαμηλότερες ταχύτητες η ταχύτητα του ίντερνετ. Αυτό, όπως καταλαβαίνει καθένας, είναι εξαιρετικά άδικο για τον καταναλωτή, πολλώ δε μάλλον όταν βλέπουμε ότι η σύγκλιση σε ευρωπαϊκό επίπεδο στα ζητήματα ψηφιακής τεχνολογίας σε δίκτυα νέας γενιάς και επενδύσεις έχουν αποτυπωθεί στους Ευρωπαίους πολίτες, αλλά στη χώρα μας όχι. Δεύτερον, η εγχώρια τηλεπικοινωνιακή αγορά ενώ είχε αρκετούς παρόχους παρουσιάζει πράγματι, όπως ανέφερα και στην πρωτολογία μου, μια εξαιρετικά τρομερή συρρίκνωση και συσσώρευση και συγκέντρωση και νομίζω ότι αν συνεχιστεί αυτή η πρακτική, αυτή η μεθοδολογία, τίποτα δεν θα έχουν να περιμένουν οι πολίτες στα προαναφερόμενα και στις ταχύτητες στις παρεχόμενες υπηρεσίες και στις τιμές. Άρα λοιπόν, εγώ θα σας ρωτήσω και θα επιμείνω. Είστε ικανοποιημένος ως Υπουργός από αυτό που παραλάβατε από την απόδοση της ρυθμιστικής αρχής της Επιτροπής Τηλεπικοινωνιών και Ταχυδρομείων; Διότι ναι μεν είναι ανεξάρτητη αρχή, ωστόσο δεν σημαίνει ότι δεν πρέπει να υπόκειται και σε μια κριτική για το αν έχει πραγματικά εκπληρώσει τον στόχο και τον ρόλο της. Κατά τη γνώμη μου, η απάντηση είναι απολύτως σαφής. Δεν έπρεπε να είμαστε ικανοποιημένοι με τη λειτουργία της επιτροπής. Πολλώ δε μάλλον προκύπτει και πολιτικά το ζήτημα. Διότι μέλος της επιτροπής και Αντιπρόεδρος της επιτροπής υπήρξε στέλεχος της Νέας Δημοκρατίας. Και δείχνει βέβαια και τον τρόπο με τον οποίο αντιλαμβάνεται η Αξιωματική Αντιπολίτευση το πώς στελεχώνονται οι ανεξάρτητες αρχές. Και έχουν πρωτοστατήσει μάλιστα μέλη της Αντιπολίτευσης και της Αξιωματικής Αντιπολίτευσης σε κρίσιμες στρατηγικές επιλογές της ρυθμιστικής αρχής, τόσο όσον αφορά τον διαγωνισμό για τη «DIGEA», όσον αφορά και τον χάρτη συχνοτήτων και ούτω καθ' εξής. Άρα λοιπόν, πραγματικά θέλω να διασφαλίσουμε - και ζητάω από το Υπουργείο κι από εσάς να έχουμε τα μάτια μας ανοιχτά - τον πραγματικό ρυθμιστικό έλεγχο από την Εθνική Επιτροπή Τηλεπικοινωνιών και Ταχυδρομείων προς όφελος του καταναλωτή και όχι των ολιγοπωλιακών καταστάσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Διότι η αγορά αυτή είναι αυτή που αντιλαμβάνεται στην καθημερινότητα όταν έχει τέτοια μεγάλη διείσδυση το ίντερνετ σε όλα τα χωριά και σε όλους τους πολίτες και είναι τόσο αναγκαίο εργαλείο. Και βλέπουμε ότι πλέον και η τηλεφωνία αποκτά τη VoIP μορφή και δεν γίνεται με τον παραδοσιακό τρόπο. Άρα λοιπόν, καταλαβαίνουμε ότι η διείσδυση τα επόμενα χρόνια θα είναι τόσο σημαντική σε όλους τους πολίτες και πρέπει οι πολίτες να απολαμβάνουν αυτά τα αυτονόητα ζητήματα με πολύ φθηνό αντίτιμο. Άρα λοιπόν, κύριε Υπουργέ, η διαδικασία της επιλογής και της ανάδειξης στρατηγικού επενδυτή για τη «FORTHNET» πρέπει να μπει στον έλεγχο της επιτροπής, κατά τη γνώμη μου, και πρέπει η παρουσία του Υπουργείου και η δική σας προσωπικά να είναι τέτοια που να διασφαλίζεται ότι η επιτροπή θα προσέξει και θα ρυθμίσει, σύμφωνα με τον νόμο και με βάση τον ρόλο της, το καλύτερο δυνατό για τους Έλληνες πολίτες. Σας ευχαριστώ.
Τον λόγο έχει για τρία λεπτά ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς.
Ευχαριστώ, κύριε Πρόεδρε. Νομίζω ότι η πραγματικότητα απαντά στο ερώτημα το οποίο έχετε θέσει. Είναι προφανές ότι η σύνθεση της προηγούμενης επιτροπής δεν μπόρεσε να διασφαλίσει τους όρους ανταγωνισμού που να μπορούν προσφέρουν στον Έλληνα πολίτη ένα προϊόν φθηνό και αξιόπιστο. Έχουμε, δυστυχώς, το πιο αργό και το πιο ακριβό ίντερνετ στην Ευρώπη. Εδώ χρειάζεται εγρήγορση - θα έλεγα - και από την πολιτεία, την Κυβέρνηση, το Κοινοβούλιο με τον κοινοβουλευτικό έλεγχο, τη ρυθμιστική αρχή και τους πολίτες. Υπάρχει δυνατότητα. Οι άνθρωποι οι οποίοι καταναλώνουν υπηρεσίες διαδικτυακές έχουν δείξει ότι μπορούν και να κινητοποιούνται και να δικτυώνονται όταν υπάρχουν ζητήματα που τους αφορούν. Και νομίζω ότι εάν προτεραιοποιηθεί και σε επίπεδο σχεδιασμού πολιτικής και σε επίπεδο ρυθμιστικής αρχής, αλλά υπάρξει και η ανάλογη κινητοποίηση των πολιτών, τα αποτελέσματα μπορεί να είναι πολύ σύντομα. Έχουμε την τάση καμμία φορά - ξέρετε - να κατηγορούμε τις εταιρείες. Οι εταιρείες είναι κερδοσκοπικοί οργανισμοί και κοιτάνε μέσα στο ρυθμιστικό και νομικό πλαίσιο το οποίο υπάρχει να βγάζουν τα κέρδη τους και να τα μεγιστοποιούν. Το ερώτημα είναι εάν το νομικό και ρυθμιστικό πλαίσιο είναι τέτοιο που διασφαλίζει το κοινωνικό καλό, το συνολικό καλό. Η εταιρεία δεν μπορεί να το διασφαλίσει. Η πολιτεία είναι αυτή που πρέπει με τις παρεμβάσεις της να βεβαιώσει, να διασφαλίσει ότι τα συμφέροντα των εταιρειών υπηρετούνται μέσα στα πλαίσια του γενικού κοινωνικού συμφέροντος. Και το γενικό κοινωνικό συμφέρον σε αυτήν την περίπτωση, κύριε Κάτση, είναι να έχουν όλοι οι Έλληνες πολίτες γρήγορο και αξιόπιστο ίντερνετ. Το γενικό και το κοινωνικό καλό σε αυτήν την ιστορική φάση είναι να πάμε στις επόμενες τεχνολογίες. Δεν μπορεί να μένουμε πολύ πίσω. Δεν είναι απαραίτητο ότι ο ιδιωτικός τομέας θα πρέπει να στεναχωρηθεί με την παρούσα κατάσταση. Το μέτρο επιτυχίας του ιδιωτικού τομέα έτσι λειτουργεί. Η ιδιωτική εταιρεία θα μετρήσει το τι κέρδος έχει βγάλει και από εκεί και πέρα θα κινηθεί. Υπήρχαν πάρα πολλά ζητήματα με την προηγούμενη επιτροπή. Υπήρχαν δημόσια παράπονα ότι καθυστερούσαν να εγκριθούν συγκεκριμένα προϊόντα από εταιρείες, αλλά και καθυστερήσεις στις εκδόσεις αποφάσεων σε σχέση με πάρα πολύ συγκεκριμένα πρόστιμα. Όμως εν πάση περιπτώσει νομίζω ότι έχουμε μπει σε μία φάση στην οποία η καινούρια σύνθεση - ελπίζω και πιστεύω - ότι θα ανταποκριθεί σε αυτό το χρέος. Θα σας πω ένα τελευταίο παράδειγμα και με αυτό θα κλείσω. Η χώρα βραβεύτηκε για την ανάπτυξη του προγράμματος «Rural», το οποίο έχει πάει στην πρώτη του φάση σε τέσσερις χιλιάδες περίπου οικισμούς και θα έχουμε και την επέκταση αυτού του προγράμματος. Εάν δεν υπάρξει ο ρόλος της ρυθμιστικής αρχής ούτως ώστε να φτάνουν προϊόντα τηλεπικοινωνιών στον πολίτη σε συμφέρουσα τιμή, δεν θα έχουμε κάνει τίποτα. Θα έχουμε κάνει απλώς μια τρύπα στην άσφαλτο, θα έχουμε απλώς απλώσει τα καλώδια και θα λέμε, «Ωραία, έχουμε δίκτυα σύγχρονα». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Εάν δεν είναι σε μια τιμή η οποία να μπορεί να ανταποκριθεί στις δυνατότητες του Έλληνα πολίτη και πόσω μάλλον στον κάτοικο της υπαίθρου - έχουμε περιφέρειες οι οποίες έχουν κατά κεφαλήν ΑΕΠ 60% ή στο 70% του συνολικού - , πολύ φοβάμαι ότι δεν θα καταφέρουμε ούτε τους στόχους της Ευρωπαϊκής Ένωσης να πιάσουμε και κυρίως θα υπολειπόμεθα διαρκώς στον στόχο της δίκαιης ψηφιακής ανάπτυξης. Και θα αποτελέσει και αυτός ο κλάδος, δυστυχώς, μια πηγή νέων ανισοτήτων, αντί να αποτελέσει ακριβώς το όχημα ακριβώς μιας νέας κοινωνικής σύγκλισης την οποία έχει ανάγκη και η χώρα. Ευχαριστώ πολύ.
Κι εγώ ευχαριστώ. Κυρίες και κύριοι συνάδελφοι, γνωρίζω στο Σώμα ότι ο Βουλευτής Β΄ Αθηνών κ. Θεοχάρης Θεοχάρης αιτείται αδείας από 29 Ιανουαρίου έως 31 Ιανουαρίου 2018, προκειμένου να απουσιάσει στις Βρυξέλλες σε συνάντηση του Mercator «The Energy Security Nexus». Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Προχωρούμε στην πρώτη με αριθμό 884/23-1-2018 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ηλεκτρονική διαδικασία έκδοσης και διακίνησης διοικητικών πράξεων και εγγράφων στο σύνολο των Υπουργείων. Ορίστε, κυρία Ασημακοπούλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, είμαστε εδώ επ' αφορμή του ότι στο Υπουργικό Συμβούλιο ο Πρωθυπουργός όταν έκοψε τη βασιλόπιτα, ανακοίνωσε ότι όποιος Υπουργός έβρισκε το φλουρί, θα κέρδιζε προτεραιότητα στην ψηφιοποίηση του Υπουργείου του. Και αυτό από μόνο του αναδεικνύει την απίστευτη προχειρότητα με την οποία αντιλαμβάνεστε τον στρατηγικό σχεδιασμό, που σας έχει ανατεθεί ως νεοσύστατο Υπουργείο, αλλά και την υλοποίηση των δράσεων που έχετε αναλάβει στο πλαίσιο της χάραξης της εθνικής στρατηγικής. Σας έχω εγκαλέσει πολλές φορές για καθυστερήσεις, για ασάφειες, για έλλειψη στρατηγικής, για έλλειψη σχεδιασμού, για ανικανότητα στην υλοποίηση των δράσεων. Θέλω να σας δώσω μια ευκαιρία σήμερα να μας πείτε εάν υπάρχει όντως στρατηγική στην ψηφιοποίηση του ελληνικού δημοσίου, η οποία δεν είναι «όποιος βρει το φλουρί, πάμε πρώτα στο Υπουργείο του». Το λέω αυτό για τον εξής λόγο: Τον Νοέμβριο του 2016 με τον ν. 4440 ορίσατε την 1η Ιουλίου του 2017 ως ημερομηνία έναρξης της εφαρμογής των διατάξεων του νόμου για την ηλεκτρονική διακίνηση των εγγράφων στο δημόσιο. Κατόπιν τούτου, τον Ιούνιο του 2017 με Κοινή Υπουργική Απόφαση, δική σας και της κυρίας Γεροβασίλη, παρατείνατε την έναρξη στις αρχές του τρέχοντος έτους. Στο τέλος του 2017 παρατείνατε ξανά την ημερομηνία αυτή στο τέλος του Δεκεμβρίου του 2018. Τώρα, το μόνο σχέδιο που ακούμε είναι ότι «όποιος κέρδισε το φλουρί, θα πάμε πρώτα στο Υπουργείο του». Εν τω μεταξύ, σας υπενθυμίζω ότι σύμφωνα με έρευνα της ΕΛΣΤΑΤ, εκτός από αυτήν την ολιγωρία, παρατηρείται και μια μείωση στο ποσοστό χρήσης των υπηρεσιών ηλεκτρονικής διακυβέρνησης. Συγκεκριμένα: Σύμφωνα με αυτήν την έρευνα για την ηλεκτρονική διακυβέρνηση, για πρώτη φορά μετά από επτά ολόκληρα χρόνια, και συγκεκριμένα για το έτος 2016 με 2017, σημειώνεται μια μείωση στα ποσοστά χρήσης τεχνολογιών πληροφόρησης και επικοινωνίας από τους πολίτες στις συναλλαγές τους με το δημόσιο, σε αντίθεση με τα προηγούμενα χρόνια - μιλάω για την περίοδο από το 2010 μέχρι το 2016- όπου σημειωνόταν κάθε έτος μια βαθμιαία αύξηση των παραπάνω ποσοστών, με χαρακτηριστικό παράδειγμα την περίοδο 2013-2014 όπου σημειώθηκε μια αύξηση της τάξεως του 10%. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Άρα έχετε καταφέρει να παρατείνετε την ψηφιοποίηση του δημοσίου τρεις φορές - τώρα περιμένουμε το τέλος του έτους - και έχετε καταφέρει και οι πολίτες να χρησιμοποιούν όλο και λιγότερο τις ψηφιακές αυτές υπηρεσίες. Υπάρχει κάτι άλλο εκτός από το ποιος θα κερδίσει το φλουρί της βασιλόπιτας; Ευχαριστώ.
Ορίστε, κύριε Υπουργέ, έχετε τον λόγο.
Ευχαριστώ πάρα πολύ, κύριε Πρόεδρε. Κυρία Ασημακοπούλου, καλά είναι τα social media και δίνουν και δυνατότητα για να ασκείται κοινοβουλευτικός έλεγχος. Όμως θα προτιμούσαμε ο κοινοβουλευτικός έλεγχος να ασκείται μέσω της παρακολούθησης του κυβερνητικού έργου, το οποίο και εσείς νομίζω ότι έχετε υποχρέωση να κάνετε. Αν το παρακολουθούσατε, λοιπόν, και είχατε μπει στη «ΔΙΑΥΓΕΙΑ», θα είχατε δει πόσα και ποια έργα έχουν ωριμάσει και ξεκινούν και έχουν ενταχθεί στο Πρόγραμμα Δημοσίων Επενδύσεων και θα κρίνετε - και μετά θα ήθελα να το ξανασυζητήσουμε αυτό το ζήτημα - κατά πόσο και αν προχωρούν έργα, κατά πόσο και αν είναι και μεταξύ τους συμβατά και κατά πόσο και αν η εθνική ψηφιακή πολιτική εφαρμόζεται και ολοκληρώνεται. Οι στατιστικές οι οποίες επικαλεστήκατε - νομίζω έχω εδώ την έρευνα και θα την καταθέσω στα Πρακτικά - μιλάνε για μικρές αυξήσεις στη διείσδυση των νέων τεχνολογιών τα τελευταία χρόνια, πράγμα βέβαια που δεν μας ικανοποιεί και γι' αυτό έχουμε και αυξημένη εγρήγορση σε σχέση με την υλοποίηση ψηφιακών έργων. Δεν θα ήθελα τώρα να αναφερθώ συγκεκριμένα στα ποσοστά, αλλά μιλάμε για αυξήσεις, για τα μεγέθη τα οποία μιλήσατε, 1% με 2% αναλόγως τον δείκτη τον οποίο αναφέρατε. [[Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά την προαναφερθείσα έρευνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατ' αρχάς να σας πω για το Υπουργείο Ψηφιακής Πολιτικής ότι το σύστημα ηλεκτρονικής διακίνησης εγγραφών είναι σε πλήρη ανάπτυξη. Αυτήν τη στιγμή, δηλαδή, στο Υπουργείο Ψηφιακής Πολιτικής τα έγγραφα διακινούνται μόνο ηλεκτρονικά, διεκπεραιώνονται ηλεκτρονικά, υπογράφονται ηλεκτρονικά και οι εξακόσιοι υπάλληλοι του Υπουργείου μας έχουν απομακρυσμένη ψηφιακή υπογραφή. Χθες το πρωί ξεκινώντας την ημέρα μου υπέγραψα πέντε, έξι, επτά έγγραφα, με ηλεκτρονικό τρόπο, με όλους τους υπηρεσιακούς από κάτω να έχουν υπογράψει ψηφιακά και από τον υπολογιστή τον δικό μου το έγγραφο πήγε ακριβώς στον υπάλληλο που έπρεπε να το χειριστεί. Τώρα, αυτήν τη στιγμή είμαστε στο σημείο όπου πριν λίγο βγήκε η προκήρυξη για το έργο της ηλεκτρονικής διακίνησης εγγράφων για όλο το δημόσιο, το οποίο θα χτιστεί ακριβώς στα πρότυπα αυτού του έργου. Εάν είχατε κάνει την έρευνά σας, θα είχατε δει ότι το έργο έχει ήδη ενταχθεί στο Πρόγραμμα Δημοσίων Επενδύσεων από τις 24 του τρέχοντος μήνα, δηλαδή πριν από πολύ λίγες μέρες - θα καταθέσω το σχετικό έγγραφο - και μάλιστα εντάχθηκε μαζί με άλλο ένα πάρα πολύ κρίσιμο έργο το οποίο έχει να κάνει με την ψηφιακή γεωργία. [[Στο σημείο αυτό ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Νομίζω ότι είναι η πρώτη φορά που θα συμβεί αυτό και μάλιστα θα σας έλεγα ότι θα συμβεί με τρόπο, ο οποίος είναι αποτελεσματικός για τα συμφέροντα του δημοσίου. Τι σημαίνει αυτό; Σημαίνει ότι θα είναι ένα έργο, το οποίο διασφαλίζει τη διαλειτουργικότητα και ένα έργο, το οποίο σύμφωνα με τη μοναδική μελέτη, η οποία έχει γίνει και έχει γίνει από το ΙΟΒΕ, θα εξασφαλίσει στο δημόσιο 400 εκατομμύρια ευρώ. Τώρα, είπατε για το φλουρί. Θα δούμε από ποιο Υπουργείο θα ξεκινήσουμε, αλλά σας βεβαιώ ότι το έργο είναι ενταγμένο ήδη στο Πρόγραμμα Δημοσίων Επενδύσεων. Έχει ωριμάσει πάρα πολύ και είμαστε λίγες μέρες πριν την έκδοση της σχετικής προκήρυξης. Έχουμε δουλέψει με την Όλγα Γεροβασίλη πάρα πολύ συστηματικά και θέλω να την ευχαριστήσω και από αυτό εδώ το Βήμα για τη συνεργασία και σε επίπεδο υπηρεσιακών και σε επίπεδο πολιτικής ηγεσίας. Νομίζω ότι θα είμαστε απολύτως μέσα στον στόχο, να έχουμε την ψηφιακή, την ηλεκτρονική διακίνηση εγγράφων μέχρι το τέλος του έτους. Είναι μια επαναστατική αλλαγή, την οποία θα έχετε και εσείς και εμείς την ευκαιρία να τη δούμε να πραγματοποιείται - όπως πραγματοποιήθηκε στο Υπουργείο Ψηφιακής Πολιτικής - στο σύνολο των φορέων του δημοσίου.
Ευχαριστώ. Κυρία Ασημακοπούλου, έχετε τον λόγο για να δευτερολογήσετε.
Κύριε Υπουργέ, βάλατε την καταληκτική ημερομηνία στο τέλος του 2018, αφού την παρατείνατε δύο φορές και τώρα μου λέτε ότι αρχές Ιανουαρίου μόλις εντάξατε ένα σχετικό έργο. Αν αυτό σας ικανοποιεί, αν εκεί είναι ο πήχης, εντάξει. Όμως δεν κρύβεται ούτε η ανικανότητά σας ούτε η ολιγωρία σας στα θέματα του Υπουργείου σας. Νομίζω ότι η προηγούμενη ερώτησή σας ήταν μια ενορχηστρωμένη συζήτηση με έναν Βουλευτή σας όπου, αν καταλαβαίνω καλά, κατηγορείτε την ανεξάρτητη αρχή, επειδή δεν συγκαλύπτει την ανικανότητα και την ολιγωρία σας. Ετοιμάζεται - και το ξέρετε πολύ καλά - να έλθει στην επιφάνεια μια τεράστια αποτυχία σας, η οποία δεν θα με ενδιέφερε για εσάς προσωπικά αν ήταν αποτυχία, όμως με ενδιαφέρει γιατί έχει σοβαρές επιπτώσεις στη χώρα. Μας λέτε ότι κόπτεσθε για το γρήγορο ίντερνετ που θα πάρουν οι πολίτες και για το κόστος κ.λπ.. Μπορείτε, αν θέλετε, στη δευτερολογία σας να αρνηθείτε ή να μου επιβεβαιώσετε την πληροφορία ότι απερρίφθη από τις αρμόδιες υπηρεσίες της Ευρωπαϊκής Επιτροπής το σχέδιο, το οποίο είχατε υποβάλει για τη διάθεση των κονδυλίων του ΕΣΠΑ, της τάξης των 400 εκατομμυρίων, με τη μορφή της επιδότησης της ζήτησης για υψηλές ταχύτητες σύνδεσης στο διαδίκτυο νοικοκυριών και επιχειρήσεων. Ξέρετε για ποια έργα μιλάω, κύριε Υπουργέ. Έχουμε ξανακάνει αυτήν τη συζήτηση. Ήταν έργα ενταγμένα, δρομολογημένα με μια συγκεκριμένη μεθοδολογία που από την ιδεοληψία του προκατόχου σας και τη δική σας αποφασίσατε να απεντάξετε, να επανασχεδιάσετε με έναν τρόπο, ο οποίος προσέκρουσε στους κανόνες της Ευρωπαϊκής Επιτροπής περί ανταγωνισμού, διότι θεωρούνται κρατικές ενισχύσεις. Τώρα τι έγινε; Απερρίφθη το Superfast Broadband και το CE, Connected Enterprises, το οποίο υποτίθεται ότι θα έδινε 300 και 100 εκατομμύρια αντίστοιχα επιδότηση για το γρήγορο ίντερνετ στις λευκές περιοχές, αυτές οι οποίες για εσάς αντικατοπτρίζουν τη δίκαιη ψηφιακή ανάπτυξη. Έτσι δεν είναι; Αυτό, λοιπόν, το έργο το υποβάλατε επανασχεδιασμένο και μόλις απερρίφθη. Τι σημαίνει αυτό; Σας έχουμε κάνει άπειρες ερωτήσεις για την καθυστέρηση και την ολιγωρία στην ένταξη των προγραμμάτων. Ένα από αυτά είναι η ψηφιοποίηση του δημοσίου, το οποίο - επαναλαμβάνω - μετά από δύο παρατάσεις, που δώσατε στον εαυτό σας, μόλις καταφέρατε να εντάξετε. Ξέρετε, η ανικανότητά σας έχει κόστος, κύριε Υπουργέ, και το κόστος το πληρώνουν οι πολίτες, στους οποίους δεν πάει το ίντερνετ, όχι μόνο στις λευκές περιοχές, σε όλες τις περιοχές. Το πληρώνουν οι επιχειρήσεις, το πληρώνουμε όλοι. Δεν φτάνει να κόβετε βασιλόπιτες, δεν φτάνει να σχεδιάζετε πράγματα, τα οποία μετά δεν είναι ρεαλιστικά, δεν φτάνει να εντάσσετε έργα. Αυτό που ενδιαφέρει τον κόσμο είναι το αποτέλεσμα. Και αν εσείς, σαν Υπουργείο, δεν μπορείτε να φέρετε αποτέλεσμα, τότε να αναλαμβάνετε τις ευθύνες σας και όχι να κατηγορείτε και να τιμωρείτε παραδειγματικά ανθρώπους στις ανεξάρτητες αρχές, οι οποίοι απλώς σας πάνε κόντρα και λένε την επιστημονική τους άποψη δημόσια, τεκμηριωμένα και την Αντιπολίτευση που ο θεσμικός της ρόλος είναι να σας ελέγχει. Απολογηθείτε, κύριε Υπουργέ, για τις αποτυχίες σας και αναλάβετε τις ευθύνες που σας αντιστοιχούν πολιτικά. Αυτό πρέπει να κάνετε. Αυτό είναι το σωστό και αυτό είναι το έντιμο.
Κύριε Υπουργέ, έχετε τον λόγο για τρία λεπτά.
Με εντυπωσιάζει το θράσος και η έπαρση, ομολογώ, αλλά πραγματικά δεν καταλαβαίνω από πού προκύπτει. Τα είχατε όλα παρατημένα στον αυτόματο, στην κυριολεξία, από τις τηλεοράσεις, από τη στρατηγική της χώρας στα ραδιόφωνα, από τη στρατηγική της χώρας στις συνδεσιμότητες. Κι έρχεστε εδώ να μας πείτε, τι ακριβώς; Τι έρχεστε να μας πείτε; Λέτε ότι εντάξαμε ένα έργο; Ποιος σας ενημερώνει, κυρία Ασημακοπούλου; Ενημερώνεστε; Έχετε έναν άνθρωπο να πηγαίνει στη «ΔΙΑΥΓΕΙΑ» και να βλέπει τι εντάσσεται και τι δεν εντάσσεται; Θα καταθέσω, λοιπόν, εγώ τον κατάλογο των έργων εδώ. Είναι δεκαεννιά έργα από τον περασμένο Αύγουστο που έχουν ενταχθεί κι άλλα επτά τα οποία είναι προς ένταξη. Το καταθέτω για τα Πρακτικά. [[Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να ανατρέξετε, λοιπόν, στα Πρακτικά να ενημερωθείτε για το πόσα έργα έχουν ενταχθεί και να μας εξηγήσετε γιατί στη δική σας διακυβέρνηση είχαμε κινδυνεύσει να χάσουμε όλα τα ευρωπαϊκά χρήματα. Και μας λέτε και για το Superfast Broadband εδώ πέρα. Βεβαίως, θα σχεδιαστεί σε συμφωνία με την Ευρωπαϊκή Επιτροπή αυτό το έργο. Δεν κατάλαβα πού είναι το πρόβλημα. Τι είπαμε εμείς; Ότι θα παρακάμψουμε τους κανόνες; Από πού κι ως πού; Πραγματικά, όμως, εμένα με εντυπωσιάζει αυτό που γίνεται. Δηλαδή, αυτό είναι κι ένας υποβιβασμός του επιπέδου του διαλόγου και του κοινοβουλευτικού ελέγχου. Αντί να έχετε κάνει την έρευνά σας, να δείτε ποια έργα έχουμε εντάξει, πότε εντάχθηκαν και ποιος είναι ο βαθμός ωρίμανσής τους, έρχεστε και παίρνετε από τα social media μία φράση την οποία αναρτήσαμε και λέτε εδώ ότι θα τα κάνουμε όλα στην τύχη. Δεν θα τα κάνουμε στην τύχη. Για δική σας κακή τύχη, είναι πρώτη φορά που η χώρα έχει σχεδιασμό σε αυτό το επίπεδο κι εντάσσει έργα. Βέβαια, δεν τα εντάσσει με την προηγούμενη μέθοδο, η οποία ακριβώς έφερε τη χώρα στο χείλος του ψηφιακού γκρεμού. Ποια ήταν η προηγούμενη μέθοδος κι έχει καταγραφεί και από τις υπηρεσίες της Ευρωπαϊκή Επιτροπής την οποία επικαλείστε; Η προηγούμενη μέθοδος ήταν ότι τα φύλλα έργου και τα δελτία τους δεν ετοιμάζονταν στις υπηρεσίες. Αλλού ετοιμάζονταν κι έρχονταν έτοιμα τα πακέτα. Και η χώρα, γενικώς, έκανε έργα χωρίς κανέναν σχεδιασμό, με αποτέλεσμα να είμαστε στο χείλος του γκρεμού και να κινδυνεύουμε να χάσουμε όλα τα ευρωπαϊκά λεφτά. Θέλω να σας παρακαλέσω να ρίξετε μια ματιά στον κατάλογο τον οποίο μόλις κατέθεσα και την επόμενη εβδομάδα να ξανασυζητήσουμε στον κοινοβουλευτικό έλεγχο για το ποια είναι τα έργα ψηφιακής πολιτικής τα οποία εμείς υλοποιούμε.
Συνεχίζουμε με τη δεύτερη με αριθμό 918/23-1-2018 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Διοχετεύεται το 30% της κρατικής διαφήμισης στην περιφέρεια;». Κύριε Νικολόπουλε, έχετε τον λόγο.
Κύριε Υπουργέ, το θέμα είναι γνωστό. Ελπίζω να δώσετε κάποια καινούργια στοιχεία, κάποιες απαντήσεις, κάποιες λύσεις και να μην επαναλάβουμε μία τέτοια συζήτηση, γιατί τα τελευταία χρόνια, με τις προηγούμενες κυβερνήσεις και τους προηγούμενους Υπουργούς συμφωνούσαμε, αλλά αποτελέσματα δεν είχαμε. Το λέω γιατί άκουσα τώρα την απελθούσα συνάδελφο του κ. Μητσοτάκη και ειλικρινά απόρησα. Γιατί θυμάμαι ότι η προηγούμενη κυβέρνηση του Αντώνη Σαμαρά με τον Βενιζέλο έλεγε ότι θα έχουν οι βοσκοί Wi - Fi. Τη θυμάστε εκείνη τη φοβερή εξαγγελία; Όμως, δεν βαριέσαι - λέει - διεκπεραιώνουμε τώρα βαρετά ένα καθήκον, κοινοβουλευτικό έλεγχο. Βλέπω τον κ. Παπαδημητρίου δίπλα σας. Μα, καλά να πάθετε, κύριε Παπαδημητρίου. Διακόσιες φορές σας κάλεσα στη Βουλή να πείτε για την Ανεξάρτητη Αρχή του Ανταγωνισμού, όπου ο σύζυγος της συναδέλφου είναι Αντιπρόεδρος. Κι άμα ψήφισε η Κυβέρνηση αυτή ότι δεν γίνεται να είσαι σε ανεξάρτητη αρχή και να είσαι εδώ πέρα, μέσα στα πράγματα; Και ο στενός συνεργάτης ο σημερινός του Μητσοτάκη, πάλι με τον Κυρατσάκη εκεί. Μυλωνάκης λέγεται, αν δεν κάνω λάθος. Κι τι έκαναν εκεί; Έκαναν όργια των οργίων! Κι έρχεται, λοιπόν, η Βουλευτίνα και λέει «κύριοι, τι κάνετε με τις ανεξάρτητες αρχές;». Φαίνεται - έφυγε ο κ. Κάτσης - το είχε «στημένο» ο Παππάς και με τη «ΔΗΜΟΚΡΑΤΙΑ» σήμερα - είναι δεξιά εφημερίδα - που λέει για την προηγούμενη ερώτηση που έκανε η κ. Μισέλ. Μισέλ δεν είναι το όνομά της; Έτσι την βάφτισε ο βασιλιάς.
Κύριε Νικολόπουλε, σας παρακαλώ, μην κάνετε προσωπικές αναφορές, γιατί θα έρθει να διαμαρτυρηθεί.
Λέω μήπως κάνω λάθος, γιατί δεν το ακούω σαν ελληνικό. Εδώ λέει ότι σφάζονται και θέλουν να αποκλειστούν κάποιες εταιρείες, για να γίνει μονοπώλιο. Δεν τα ακούει αυτά η ανεξάρτητη αρχή. Κύριε Υπουργέ, κοιτάξτε, σήμερα γίνεται ένας άλλος ντόρος. Σήμερα η ΑΑΔΕ λέει για κάποιον ιατρό, που τον έπιασαν να φοροδιαφεύγει, του έπιασαν 100.000 ευρώ την ίδια ώρα που σε έναν καναλάρχη, που είχε έρθει και στην εξεταστική επιτροπή, 77 εκατομμύρια του καταλογίστηκαν για φόρους που δεν έχει πληρώσει και ακόμα δεν πληρώνει. Ή έχουμε καναλάρχες που πουλάνε την εταιρεία που είχαν στο Χρηματιστήριο, την αγοράζουν μετά τζάμπα, τρώνε τα λεφτά των μετόχων, για να στηρίζουν το κανάλι ή παίρνουν λεφτά από την ασφαλιστική εταιρεία που έχουν για τα κανάλια τους. Και έχουμε εδώ τα περιφερειακά μέσα ενημέρωσης, που δεν έχουν τέτοιες δυνατότητες, ούτε να απλώνουν μακριά χέρια ούτε να κάνουν άλλες δουλειές, ούτε διαπλοκές ούτε άλλα παιχνίδια. Και τι έχουμε; Έναν νόμο που δεν έχει αποδώσει τίποτα. Ήρθα λοιπόν, ενώπιόν σας σήμερα γιατί, κύριε Υπουργέ, είδα ότι κυκλοφορήσατε μία εγκύκλιο, πέραν όσων ενεργειών μπορεί να έχετε κάνει αυτά τα χρόνια, που λέτε «Ρε, παιδιά τι κάνετε;». Μπορείτε να μας πείτε τι σας απάντησαν; Βλέπω και τον κ. Κρέτσο. Είμαι σίγουρος ότι ξέρετε πολύ καλά το θέμα και δεν θέλω να επιχειρηματολογήσω πόσο άδικο είναι ούτε το 30% να μην πηγαίνει στα περιφερειακά μέσα. Και ταυτόχρονα, ενώ νομοθετήσαμε με τη δική σας Κυβέρνηση να γίνεται απευθείας, η ΔΕΗ προχθές, κάτι οκτακοσάρια που έδωσε, πάλι τα έδωσε μέσα από media shop. Προχθές έγραψαν οι εφημερίδες - σας ρώτησα γι' αυτό - ότι εκεί στην Εθνική δεν πα' να αλλάζουν οι κυβερνήσεις, εκεί είναι βασίλισσα μια κυρία, εκεί είναι δικό τους βασίλειο, εκεί κάνουν τα δικά τους τα παιχνίδια, εκεί νομίζουν ότι είναι δικό τους το μαγαζί και αλλού. Και γιατί τότε ο κ. Δραγασάκης είπε «θα ανακοινώνεται υποχρεωτικά» - και καλώς, και το ψήφισε η Βουλή - «όπου δίνετε διαφημίσεις»; Γιατί δεν λέτε και στις τράπεζες να υποχρεωθούν για το 30%; Τι είναι οι τράπεζες; Ποια συμμετοχή έχει το δημόσιο; Η ανακεφαλαιοποίηση των Ελλήνων; Ήθελα, λοιπόν, σήμερα, κύριε Υπουργέ, να μας απαντήσετε τι πήρατε εις απάντηση της τελευταίας εγκυκλίου. Τι θα κάνετε για εκείνους που ακόμα χρησιμοποιούν media shop και, όπως ξέρετε, πάνε κάτι ψίχουλα; Θα μένετε με ευχές ακόμα; Μπορεί να σας λένε Παππά, αλλά, φαντάζομαι, ότι δεν είστε από τους παππάδες, που δίνουν ευχή μόνο!
Κύριε Υπουργέ, έχετε τον λόγο.
Κατ' αρχάς καλή ανάρρωση, κύριε Νικολόπουλε. Σας ακούμε λίγο βραχνιασμένο. Εύχομαι συντόμως να είναι ο λαιμός σας καλά. Νομίζω ότι είναι πάρα πολύ κρίσιμο και θέλω να απευθυνθώ και σε εσάς, αλλά και στους συναδέλφους Υπουργούς και στους ανθρώπους στον δημόσιο τομέα που διαχειρίζονται τα διαφημιστικά προγράμματα των σχετικών φορέων του δημοσίου. Το 70% -30% για πρώτη φορά θα εφαρμοστεί. Και στείλαμε και σχετική εγκύκλιο, που νομίζω είναι η έβδομη, αν δεν κάνω λάθος, η οποία ακριβώς υπογραμμίζει αυτή την υποχρέωση και υπενθυμίζει ότι θα υπάρξουν τα σχετικά πρόστιμα. Ποια πρόστιμα; Εάν ένας φορέας του δημοσίου δεν έχει φτάσει το 30%, θα πάρει πρόστιμο τέτοιο ούτως ώστε να καλύπτεται η απόσταση μεταξύ του ποσοστού που έχει αποδώσει στα περιφερειακά μέσα ενημέρωσης και το 30%. Ποιο είναι το χρονοδιάγραμμα και πώς θα γίνει; Η εγκύκλιος η συγκεκριμένη υποχρεώνει τους οργανισμούς του δημοσίου να στείλουν τον απολογισμό του 2017 μέχρι 31 Μαρτίου και τον προϋπολογισμό για το 2018. Από εκεί και πέρα, εάν διαπιστωθεί στο τέλος Μάρτη ότι υπάρχουν συγκεκριμένοι οργανισμοί του δημοσίου οι οποίοι δεν τήρησαν το 70% -30% θα υπάρξουν τα σχετικά πρόστιμα. Η δική μας μέριμνα, όμως, θέλω να πω, κύριε Νικολόπουλε - και με αυτήν την έννοια χαίρομαι που υπάρχει και το αντικείμενο στη συζήτηση εδώ και στον κοινοβουλευτικό έλεγχο - είναι προληπτική κυρίως. Θα θέλαμε μέσα από τη συζήτηση και την πειθώ να μην χρειαστεί να επιβληθούν πρόστιμα, δηλαδή όλοι οι φορείς του δημόσιου αυτό το 70% -30% να το εφαρμόσουν, το οποίο μάλιστα είναι και πολύ ταλαιπωρημένο. Αυτό ψηφίστηκε στον νόμο Βενιζέλου το 1995, τότε που είχαμε και την ενδιάμεση συμφωνία με την Πρώην Γιουγκοσλαβική Δημοκρατία της Μακεδονίας και δεν έχει εφαρμοστεί. Γιατί δεν έχει εφαρμοστεί; Ακριβώς γιατί δεν υπήρχε ο «μηχανισμός επιβολής». Θα επανέλθω στη δευτερολογία μου.
Ευχαριστώ, κύριε Υπουργέ. Κύριε Νικολόπουλε, έχετε τον λόγο για τη δευτερολογία σας.
Κύριε Υπουργέ, εάν πραγματικά σκέφτεστε να κάνετε μια νομοθετική παρέμβαση, θα έχει αξία, αλλιώς φοβάμαι ότι περνούν τα χρόνια και δεν θα καταφέρετε τίποτα, όπως δεν κατάφεραν οι άλλοι. Ήθελαν, νομίζω, και οι άλλοι Υπουργοί - και ο Θόδωρος Ρουσόπουλος ήθελε - αλλά ποιο είναι το αποτέλεσμα; Μηδέν! Μην στρίβετε δια του αρραβώνος, όπως στρίβει ο Μητσοτάκης τώρα με το Σκοπιανό! Τον ακούσατε; Η αδελφή του χθες είπε ότι είναι κατά των συλλαλητηρίων, όπως είπε και ο Ιερώνυμος, ο ίδιος είπε «δεν είναι η ώρα». Στρίβειν διά του χρόνου εκείνος. Έτσι κι εσείς, μην στρίβετε τώρα διά του χρόνου. Θα δούμε. Είστε τώρα παλιός Υπουργός. Σπάνια στέκουν τόσα χρόνια οι Υπουργοί στην καρέκλα τους. Κάποτε γίνονταν πιο γρήγορα οι ανασχηματισμοί, αυτό εννοώ. Άρα, λοιπόν, φέρτε ρύθμιση, εάν χρειάζεται, για να συμπληρώσουμε τον νόμο. Δεν θα υπάρξουν πρόστιμα; Σας γράφουν, άλλωστε, οι του προηγουμένου καθεστώτος, εκείνοι που τα πιάνουν κ.λπ.. Δεν έχετε ακούσει τίποτε εσείς; Δεν ξέρετε τι γίνεται κάτω από το τραπέζι; Είστε «παπάς»! Εντάξει, δεν ξέρετε τίποτα απ' αυτά. Κύριε Παππά, μόνο το 5% έχει πάει στον περιφερειακό Τύπο. Και ο κ. Κρέτσος το ξέρει. Το έχω πει και σε συναντήσεις μας διακόσιες φορές. Άρα, περιμένουμε από εσάς σήμερα - και περιμένουν όλα τα μέσα ενημέρωσης - να μας πείτε τι θα κάνετε, αφού έχετε κάνει τον απολογισμό σας, αφού ξέρετε τι γίνεται, ότι έχουν στηθεί μαγαζιά, ότι παίζουν και πολιτική, κύριε Παππά. Ναι, σήμερα, αυτό γίνεται και εσείς μόνο απολογείστε και οι άλλοι έχουν το χρήμα και το μοιράζουν και παίζουν ό,τι θέλουν και στα δελτία ειδήσεων και όπου θέλουν. Δεν τα ξέρετε; Τι περιμένετε, δηλαδή; Πότε θα τα κάνετε αυτά; Μετά; Δεν υπάρχει μετά. Τώρα, λοιπόν! Ήθελα να παρακαλέσω, λοιπόν, να σημειώσετε, να μην εξαιρούνται οι τράπεζες απ' αυτή την υποχρέωση. Να μας καταθέσει το τμήμα μάρκετινγκ της Εθνικής για το 2016-2017 πόσα έδωσε στο κάθε μέσο, τον προγραμματισμό του για το 2018, ποιοι φορείς του δημοσίου, ένας προς ένας, έκαναν καμπάνια, πόσα χρήματα έστειλαν στα περιφερειακά μέσα. Η απάντηση είναι, κανένας, κύριε Κρέτσο. Τα περιφερειακά μέσα δεν πήραν διαφήμιση. Να υπάρχει, λοιπόν, η εφαρμογή του δικού σας νόμου, που λέει να τιμολογούν απευθείας σε εκείνον, που αναθέτει και να μην κάνουν αυτό που κάνει η ΔΕΗ. Τέλος, εάν προλάβετε στον χρόνο σας, πείτε μας τι έγινε με το μητρώο που δημιουργήθηκε στα «sites» και ήταν πραγματικά μια σημαντική εξέλιξη. Ποιο ήταν το όφελος γι' αυτά μέχρι σήμερα; Θα μου επιτρέψετε να σας πω, για εκείνα, κανένα. Για τη δημόσια λειτουργία είναι σημαντικό. Να μας πείτε, ποιο - έστω και ένα - συγκεκριμένο μέτρο απέδωσε και πήραν έστω και 1 ευρώ παραπάνω επί ημερών σας τα μέσα ενημέρωσης της επαρχίας; Γιατί δεν είναι σύνθημα αυτό που ακούτε πολλές φορές, ότι από τη μια υπάρχει η Ελλάδα της Αθήνας και από την άλλη υπάρχει η Ελλάδα της επαρχίας. Η Ελλάδα της επαρχίας, λοιπόν, δεν έχει Μπομπολαίους, Κοντομηνάδες, Βαρδινογιάννηδες, δεν έχει τέτοιους, έχει απλούς εραστές της δημοσιογραφίας και της ενημέρωσης, που δίνουν έναν πολύ σκληρό αγώνα επιβίωσης και το ξέρετε.
Κύριε Υπουργέ, έχετε τον λόγο.
Επιτρέψτε μου, κύριε Νικολόπουλε, να πω το εξής: Δεν είναι ακριβές ότι δεν έχει πάει καθόλου η διαφήμιση στα περιφερειακά μέσα ενημέρωσης. Σας καλώ να το επανεξετάσετε αυτό και να αναθεωρήσετε αυτή την τοποθέτηση.
Μακάρι!
Επίσης, είπατε για κάποια νομοθετική παρέμβαση. Εάν γίνετε πιο συγκεκριμένος, θα μπορούσα να απαντήσω. Όμως, η νομοθετική παρέμβαση, την οποία κάναμε, είναι ακριβώς ότι θεσπίσαμε για πρώτη φορά ποινές για όσους δεν τηρούν το 70% -30% και είμαστε ακριβώς στη στιγμή, όπου απολογιστικά θα μας φέρουν οι φορείς του δημοσίου το πού πήγε και πώς κατανεμήθηκε η διαφημιστική τους δαπάνη και αναλόγως θα μπουν τα κατάλληλα πρόστιμα. Βλέπω και δύο συναδέλφους Υπουργούς εδώ πέρα, οπότε κρούω τον κώδωνα του κινδύνου για τους φορείς, τους οποίους επιβλέπουν και είναι στην αρμοδιότητά τους, ώστε να έχουν ακριβώς αυτή τη μέριμνα προληπτικά. Και η δική μας επιθυμία είναι να γίνει πριν. Θα μου επιτρέψετε, επίσης, να καταθέσω με έμφαση την άποψη ότι αυτή η Κυβέρνηση έχει κάνει για τον περιφερειακό τύπο όσα δεν έχουν γίνει όλο το προηγούμενο διάστημα και με το Μητρώο Περιφερειακού Τύπου και τις πρωτοβουλίες για το 70% -30% και βεβαίως με το Μητρώο Online Media, στο οποίο επιτρέψτε μου να σας πω ότι οι μισές επιχειρήσεις από τις οποίες έχουν εγγραφεί είναι επιχειρήσεις οι οποίες βρίσκονται στην επαρχία. Αυτή τη στιγμή στο Μητρώο Online Media έχουν εγγραφεί πάνω από πεντακόσιες επιχειρήσεις και γύρω στις χίλιες ιστοσελίδες. Βεβαίως, αυτό είναι το πλαίσιο μέσα στο οποίο διασφαλίζουμε ακριβώς ότι όλες τις ρυθμίσεις της πολιτείας εφαρμόζονται. Για παράδειγμα, υπήρξε μια κυβερνητική πρωτοβουλία για τη σωτηρία του ΕΔΟΕΑΠ. Οι ενώσεις των συντακτών χρησιμοποιούν το μητρώο των διαδικτυακών μέσων ενημέρωσης, για να εγγράψουν για πρώτη φορά στις ενώσεις τους και τους δημοσιογράφους, που δουλεύουν στα διαδικτυακά μέσα ενημέρωσης, βεβαίως και της επαρχίας. Και αυτό νομίζω ότι είναι εξαιρετικά σημαντικό. Εγώ θα ήθελα την ερώτησή σας αυτή να την επαναλάβετε αργά τον Απρίλιο, ούτως ώστε να έχουν κατατεθεί οι απολογισμοί από όλους τους φορείς του δημοσίου. Τότε, πραγματικά, να κάτσουμε να δούμε κατά πόσο εφαρμόστηκε ή δεν εφαρμόστηκε…
Ελπίζω να έχουν πέσει και τα πρόστιμα, κύριε Υπουργέ.
Μα, για αυτό ακριβώς, σας καλώ να μας ελέγξετε και εμάς. Είναι κομμάτι των καθηκόντων μας.
Γιατί γράφουν σήμερα οι εφημερίδες πάλι, «Μέτρα στήριξης για τον Τύπο», είπε ο Υπουργός Παππάς και εκεί πάλι πρέπει να έχετε έγνοια για τον περιφερειακό Τύπο.
Εκεί θα υπάρξει η έγνοια για τη στήριξη του συνόλου του Τύπου. Θα δημιουργηθεί ένα ταμείο. Τις λεπτομέρειες τις επεξεργαζόμαστε τώρα. Πρέπει να σας πω ότι υπάρχει διακομματική συναίνεση όλου του δημοκρατικού πολιτικού κόσμου για τη δημιουργία αυτού του ταμείου, το οποίο θα αντισταθμίζει τις παραπάνω επιβαρύνσεις, οι οποίες προέκυψαν από τη ρύθμιση η οποία ήρθε για τον ΕΔΟΕΑΠ. Έχει γίνει συνάντηση με τις τράπεζες. Έχουμε φέρει τη ρύθμιση που τους υποχρεώνει να δημοσιοποιούν όλες τους τις δαπάνες. Να τους υποχρεώσουμε νομικά δεν μπορούμε, διότι λογίζονται δυστυχώς…
Μπορέσατε, όμως, όταν είπατε να δημοσιεύονται...
Άλλο να δημοσιεύονται και άλλο να ορίζουμε εμείς…
Παρακαλώ, κύριε Νικολόπουλε.
Το να δημοσιεύονται είναι μια νομοθετημένη - και καλώς νομοθετημένη νομίζω - υποχρέωση από την οποία βγαίνει κερδισμένη η κοινωνία μας. Ευχαριστώ πολύ.
Και εγώ. Επ' ευκαιρία, κύριε Υπουργέ, κύριε Παππά, θέλω να σας διαβιβάσω μια ανησυχία των περιφερειακών ραδιοφώνων, που λένε ότι αν δοθούν οι άδειες κεντρικά στα μεγάλα ραδιόφωνα, θα έχουν αυτοί πρόβλημα από πλευράς διαφημίσεων, όχι κρατικών διαφημίσεων αλλά ιδιωτικών διαφημίσεων.
Για τα Πρακτικά, μπορώ να παρέμβω, κύριε Πρόεδρε;
Απλώς σας το λέω, αλλά άμα θέλετε να μιλήσετε, ευχαρίστως.
Επειδή το ακούνε οι άνθρωποι, θα ήθελα να τοποθετηθώ για να μην ανησυχούν. Μου δίνετε την ευκαιρία, κύριε Πρόεδρε, και σας ευχαριστώ, να πω ότι κανένας δεν πρέπει να ανησυχεί. Οι δυνατότητες, που δίνει το ψηφιακό ραδιόφωνο είναι πολλαπλάσιες των δυνατοτήτων, που υπάρχουν αυτή τη στιγμή με το αναλογικό. Θα χωράνε γύρω στους χίλιους τριακόσιους σταθμούς σε όλη την Ελλάδα. Αυτή τη στιγμή οι λειτουργούντες είναι πάρα πολλοί. Είναι χίλιοι σταθμοί, οι οποίοι έχουν πυκνώσει και παρα - πυκνώσει τα «FM». Όμως, στο ψηφιακό ραδιόφωνο θα είναι πάρα πολύ καθαρό το σήμα και δεν θα έχουμε προβλήματα αλληλοεπικαλύψεων. Επίσης, δεν θα έχουμε προβλήματα παρεμβολών με την Υπηρεσία Πολιτικής Αεροπορίας. Καταλαβαίνετε πόσο κρίσιμο είναι αυτό για την ασφάλεια πτήσεων. Και βεβαίως ανά περιφέρεια, για να καταλάβει κανείς το μέγεθος, βγαίνουν γύρω στους εξήντα με εβδομήντα σταθμούς. Αν ήξερα, θα είχα φέρει μαζί μου και τα σχετικά έγγραφα από την Επιτροπή Τηλεπικοινωνιών, η οποία δείχνει ακριβώς πόσοι σταθμοί χωράνε ανά περιφέρεια. Άρα, δεν χρειάζεται να ανησυχεί κανείς και κυρίως δεν χρειάζεται και δεν πρέπει να ανησυχούν να ανησυχούν σταθμοί, οι οποίοι έχουν ένα ξεχωριστό κοινωνικό έργο, παράγουν πρόγραμμα και…
Οι θρησκευτικοί ραδιοφωνικοί σταθμοί, κύριε Υπουργέ.
Κύριε Νικολόπουλε, νομίζω ότι έχουν δοθεί οι απαραίτητες διευκρινίσεις δημοσίως. Φαντάζομαι και αναμένω ότι θα έχουμε μια επίσημη επαφή και με την Εκκλησία της Ελλάδος, η οποία έχει εκφράσει συγκεκριμένες ανησυχίες. Θα δοθούν οι απαραίτητες διευκρινίσεις και θα προχωρήσουμε παρακάτω.
Κύριε Υπουργέ, ευχαριστώ. Ακολουθεί η με αριθμό 1888/7-12-2017 ερώτηση του κύκλου των αναφορών και ερωτήσεων, του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Έλλειψη προστασίας της πρώτης κατοικίας των φυσικών προσώπων οφειλετών, εμπόρων και επιχειρηματιών που δεν συγκεντρώνουν τις προϋποθέσεις υπαγωγής στον εξωδικαστικό μηχανισμό ρύθμισης οφειλών». Κύριε Καρρά, έχετε τον λόγο για δύο λεπτά.
Ευχαριστώ, κύριε Πρόεδρε. Όταν ψηφίστηκε ο νόμος για τον εξωδικαστικό μηχανισμό ρύθμισης οφειλών, καθορίστηκαν και οι προϋποθέσεις εντάξεως εκείνων που εδικαιούντο και η κυριότερη προϋπόθεση, ως προς τα φυσικά πρόσωπα είναι να έχουν πτωχευτική ικανότητα. Δηλαδή να πρόκειται περί εμπόρων κατά την έννοια του Πτωχευτικού Κώδικα. Στη διαδρομή, βεβαίως, από τα στοιχεία προέκυψε ότι ένας μικρός αριθμός από αυτούς, μπορούν να επιλεγούν και να ακολουθήσουν τη διαδικασία του εξωδικαστικού μηχανισμού ρύθμισης οφειλών. Ενώ οι υπόλοιποι, με δεδομένο ότι έχουν εκ του νόμου τυπικά την πτωχευτική ικανότητα, πρόκειται περί εμπόρων δηλαδή, δεν μπορούν να ακολουθήσουν για την προστασία τους από την υπερχρέωση τον γνωστό νόμο Κατσέλη, ο οποίος εξαιρεί όλους εκείνους, που έχουν ιδιότητα εμπόρου. Ετέθη, λοιπόν, αυτομάτως το κενό όσον αφορά το ποια θα είναι η τύχη της προστασίας της πρώτης κατοικίας αυτών των φυσικών προσώπων. Υπέβαλα προς τον κύριο Υπουργό μια ερώτηση αρχικά με το αντικείμενο αυτό ζητώντας έγγραφη απάντηση, κύριε Πρόεδρε, και εν όψει και της ανακοινωθείσης άτυπης συμφωνίας μεταξύ Κυβέρνησης και τραπεζών, όπως εξαγγέλθηκε, ότι τουλάχιστον προς το παρόν δεν θα υπάρχει κίνδυνος εκπλειστηριάσεως κατοικιών μέχρι αντικειμενικής αξίας 300.000 ευρώ, ζήτησα τις απόψεις του Υπουργείου, για το πώς θα προστατευθούν εκείνα τα φυσικά πρόσωπα τα οποία θα έχουν απορριφθεί ή δεν θα έχουν καθόλου τις προϋποθέσεις να ενταχθούν στην εξωδικαστική ρύθμιση και με τούτο δεδομένο ότι πρόκειται για προστασία οικογενειών. Το Υπουργείο, λοιπόν, μου έδωσε απαντήσεις ότι ισχύει ο νόμος Κατσέλη για τους μη εμπόρους, ότι για τον εξωδικαστικό συμβιβασμό - μηχανισμό υπάρχει νομοθετικό πλαίσιο. Δυστυχώς, όμως, ούτε η Ειδική Γραμματεία Ιδιωτικού Χρέους έδωσε πειστική απάντηση ούτε η Γενική Γραμματεία Καταναλωτή έδωσε τη δική της απάντηση, ούτως ώστε να ικανοποιούνται τουλάχιστον στο ελάχιστο τα ερωτήματα. Κατόπιν αυτού, το επανέφερα, κύριε Πρόεδρε, και παρακαλώ τον κύριο Υπουργό να έχω την απάντησή του στα δύο ερωτήματα τα οποία έχω θέσει. Εκείνοι οι οποίοι απορρίπτονται από τον εξωδικαστικό μηχανισμό έχουν την ικανότητα, έχουν την προστασία της πολιτείας, να προστατευθεί η πρώτη κατοικία τους ή όχι; Επιπλέον, ζήτησα και ένα χρονοδιάγραμμα ενεργειών για να δούμε πώς προτίθεται η Κυβέρνηση να αντιμετωπίσει αυτό το ζήτημα το οποίο αφορά έναν μεγάλο αριθμό οικογενειών συμπολιτών μας οι οποίοι δεν μπορούν, λόγω των αυστηρών κριτηρίων της επιλεξιμότητας, να προστατευθούν. Διότι ναι μεν - και τελειώνω, κύριε Πρόεδρε - θα προστατευθεί εκείνος ο οποίος θα υπαχθεί στον μηχανισμό, αλλά πάντοτε η πρώτη κατοικία θα είναι υπέγγυα και εκείνος ο οποίος εξαιρείται ως μη επιλέξιμος στερείται της προστασίας της κατοικίας του. Τα ερωτήματα αυτά, λοιπόν, επαναφέρω και αναμένω την απάντηση της Κυβέρνησης. Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Τα ερωτήματά σας, κύριε Καρρά, δυστυχώς στηρίζονται σε ανακριβή δεδομένα. Πρώτον, δεν αληθεύει ότι η πλειονότητα των μικρών και μεσαίων επιχειρηματιών δεν μπορούν να ενταχθούν στον εξωδικαστικό μηχανισμό. Το κριτήριο της μιας θετικής χρήσης στην τελευταία τριετία είναι τόσο χαλαρό ώστε πρακτικά κάθε ανοιχτή επιχείρηση που δεν φοροδιαφεύγει το πληροί. Τα δε κριτήρια της ύπαρξης ληξιπρόθεσμων οφειλών στις 31-12-2016 και της ύπαρξης οφειλών άνω των 20.000 ευρώ συνολικά διασφαλίζουν ότι μόνο όποιος έχει πραγματικά ανάγκη τον εξωδικαστικό μηχανισμό μπορεί να υποβάλει αίτηση. Δεύτερον, δεν αληθεύει ότι μεγάλος αριθμός των αιτήσεων υπαγωγής βαίνει προς απόρριψη. Με βάση τα στατιστικά στοιχεία της Ειδικής Γραμματείας Διαχείρισης Ιδιωτικού Χρέους, τα οποία νομίζω ότι τα έχετε πάρει σε προηγούμενη απάντηση, αλλά θα τα επαναλάβω, στις είκοσι τέσσερις εβδομάδες λειτουργίας του εξωδικαστικού μηχανισμού εβδομήντα μια περιπτώσεις περατώθηκαν ανεπιτυχώς, εκ των οποίων οι επτά λόγω μη πληρότητας του φακέλου, ενώ σε εκατόν εξήντα έξι περιπτώσεις βρίσκεται σε εξέλιξη η διαδικασία διμερούς ή πολυμερούς διαπραγμάτευσης και σε δεκατρείς περιπτώσεις η διαδικασία ολοκληρώθηκε επιτυχώς. Μπορεί αυτοί οι αριθμοί να μην μας αφήνουν ικανοποιημένους, αλλά οπωσδήποτε απέχουν πολύ από την καταστροφολογία των δημοσιευμάτων που επικαλείστε, ενώ δεν πρέπει να παραβλέπετε ότι υπάρχει ακόμα μεγάλο πλήθος αιτήσεων, που βρίσκονται σε στάδια ελέγχου από τον συντονιστή ή σε στάδιο συγκέντρωσης απαρτίας, των οποίων την έκβαση δεν μπορούμε ακόμα να προβλέψουμε. Επί του πρώτου ερωτήματός σας, μολονότι η θέσπιση ενός γενικού ακατάσχετου της πρώτης κατοικίας είναι κατ' αρχάς αρμοδιότητα του Υπουργείου Δικαιοσύνης, Διαφάνειας και Ανθρωπίνων Δικαιωμάτων, σας λέω ξεκάθαρα και χωρίς περιστροφές ότι και μόνη η δημιουργία προσδοκίας για μια τέτοια ρύθμιση θα δυναμίτιζε τον εξωδικαστικό μηχανισμό, διότι θα δημιουργούσε αντικίνητρο στις επιχειρήσεις από το να υπαχθούν στον μηχανισμό και να κάνουν έτσι μια ειλικρινή προσπάθεια ρύθμισης των οφειλών τους, ενώ επιπλέον θα έδινε ανταγωνιστικό πλεονέκτημα στους στρατηγικούς κακοπληρωτές. Εν τούτοις έχουμε δεσμευτεί ως Κυβέρνηση ότι η πρώτη κατοικία προστατεύεται από πλειστηριασμούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δώστε μου ένα λεπτό ακόμα, κύριε Πρόεδρε. Όσον αφορά το δεύτερο ερώτημά σας, έχουμε εξετάσει τα προβλήματα, που παρουσιάζονται στην εφαρμογή του εξωδικαστικού μηχανισμού και επεξεργαζόμαστε βελτίωσή του, μειώνοντας μεταξύ άλλων τη γραφειοκρατία και εισάγοντας τη δυνατότητα συμπλήρωσης της αίτησης, ώστε αυτή να μην απορρίπτεται για τυπικούς λόγους. Σε κάθε περίπτωση, όμως, δεν υφίσταται αυτός ο κίνδυνος δημιουργίας μη ανατρέψιμων κοινωνικών και οικογενειακών καταστάσεων που ορισμένα μέσα μαζικής ενημέρωσης παρουσιάζουν. Ευχαριστώ πολύ.
Κύριε Καρρά, έχετε τον λόγο για τη δευτερολογία σας.
Ευχαριστώ, κύριε Πρόεδρε. Άκουσα με προσοχή τον κύριο Υπουργό. Είναι γνωστά τα στοιχεία τα οποία ανέφερε, θα τα επαναλάβω και εγώ. Εκείνο που θέλω να σημειώσω στη δευτερολογία μου με το ξεκίνημα είναι ότι δεν έκανα χρήση δημοσιευμάτων, έκανα χρήση επίσημων ανακοινώσεων. Ως εκ τούτου, θα μου επιτρέψετε να αναφέρω την απάντηση που έχω στα χέρια μου από την Ειδική Γραμματεία Δημοσίου Χρέους. Δεκατέσσερις χιλιάδες τετρακόσια έξι πρόσωπα ξεκίνησαν την αίτησή τους. Στις 3-1-2018 δύο χιλιάδες εξακόσιοι εξήντα τέσσερις εξ αυτών δεν πέρασαν τον έλεγχο επιλεξιμότητας. Δηλαδή ήδη από το πρώτο ξεκαθάρισμα το 20% έχει απορριφθεί εκ προοιμίου. Τι αποτελέσματα έχει αυτό, χωρίς να μπορούμε να προβλέψουμε ποιο ποσοστό τελικά θα ενταχθεί ή δεν θα ενταχθεί; Από τα στοιχεία που μου έθεσε υπ' όψιν η Ειδική Γραμματεία Δημοσίου Χρέους, μέχρι στιγμής μόνο έντεκα συμφωνίες ρύθμισης από τις δεκατέσσερις χιλιάδες τετρακόσιες έξι έχουν αντιμετωπιστεί θετικά. Επομένως, παραμένει το πρόβλημα. Και δεν είναι τα στοιχεία τα οποία αναφέρω από δημοσιεύματα, από sites. Είναι από δημόσιο έγγραφο επίσημο. Το επαναφέρω, λοιπόν, γιατί διατηρείται ενεργό το ερώτημά μου: τι θα γίνει με εκείνους οι οποίοι θα απορριφθούν; Και δεν θα απορριφθούν για τυπικούς λόγους, αλλά θα απορριφθούν επειδή δεν έχουν τα κριτήρια της βιωσιμότητας, πράγμα που σημαίνει ότι όποιος δεν έχει κριτήρια βιωσιμότητας, το φυσικό πρόσωπο ή ο επιχειρηματίας, οδηγείται σε διαδικασία αναγκαστικής εκτέλεσης και με δεδομένο ότι υπέγγυος είναι η προσωπική του περιουσία, η πρώτη κατοικία, αν είναι και μοναδική, καταλαβαίνουμε ότι θα στερηθεί την πρώτη κατοικία εκ της εφαρμογής του νόμου του εξωδικαστικού μηχανισμού. Γι' αυτούς, λοιπόν, απευθύνθηκα στην Κυβέρνηση, για αυτούς λοιπόν, έθεσα τα ερωτήματά μου, διότι η Κυβέρνηση αφήνει να διαρρέουν διάφορα. Μάλιστα, μίλησαν και Υπουργοί, λέγοντας ότι υπάρχει και μία άτυπη συμφωνία μέχρι την αντικειμενική αξία των 300.000 ευρώ να προστατεύεται, χωρίς να διακρίνουμε εάν πρόκειται περί οφειλέτη εμπόρου ή μη εμπόρου. Όλα αυτά διαχύθηκαν το τελευταίο διάστημα και δημιούργησαν την προσδοκία. Συνεπώς, κύριε Υπουργέ, δεν δέχομαι εκείνο το οποίο αναφέρατε ως προς εμένα, ότι επιχείρησα να δημιουργήσω διά της ερωτήσεως προσδοκία προς στρατηγικούς κακοπληρωτές. Δεν ήταν αυτή η πρόθεσή μου. Όμως ακόμα και από την ανάγνωση του κειμένου της ερώτησής μου δεν προκύπτουν τέτοιες διαθέσεις μου, ούτε θέσεις μου. Αντίθετα, εξέφρασα μία αγωνία για την προστασία αυτών των ανθρώπων. Συνεπώς, για να ολοκληρώσω τη δευτερολογία μου, μένει ένα νομοθετικό κενό προστασίας της πρώτης κατοικίας για τους ανθρώπους αυτούς με το τυπικό κριτήριο της εμπορικής ιδιότητας, τουτέστιν της πτωχευτικής ικανότητας και με το τυπικό κριτήριο της επιλεξιμότητας, ότι πρέπει να έχουν μία κερδοφόρο χρήση. Και εδώ θέλω να σχολιάσω την απάντηση του κυρίου Υπουργού. Αφήνει να εννοηθεί, δηλαδή, ότι επιτρέπεται να γίνονται και κάποια παιχνίδια - δεν αναφέρομαι προσωπικά, αλλά στον νόμο - για εκείνο το οποίο ανακοινώθηκε, ότι θα μπορούν να επανεκκινήσουν την επιχειρηματική δραστηριότητα δηλώνοντας έναρξη όσοι είχαν διακόψει; Δηλαδή θα τους οδηγήσουμε να γίνουν στρατηγικοί κακόβουλοι κακοπληρωτές με την ίδια τη νομοθεσία; Και το τρίτο κριτήριο επιλεξιμότητας, το οποίο είναι το πλέον αόριστο και αμφίβολο, είναι η βιωσιμότητα. Και θέλω να σημειώσω και το τελευταίο, ότι δίδουμε πολλά δικαιώματα και προς τις πιστώτριες τράπεζες με τον εξωδικαστικό μηχανισμό και προς το δημόσιο, όταν θέτουμε ως προϋπόθεση θετικής ψήφου για τη ρύθμιση - και έχουμε περιπτώσεις που έχουν καταψηφιστεί ήδη - εκείνο το οποίο θα ελάμβανε η τράπεζα ή το δημόσιο ή ο ασφαλιστικός οργανισμός, κατά την αναγκαστική εκτέλεση με την πολιτική δικονομία.
Παρακαλώ, ολοκληρώστε.
Τελειώνω, κύριε Πρόεδρε. Δηλαδή παίρνουμε όλη την περιουσία και την πρώτη κατοικία, τη βάζουμε σε ένα πακέτο. Και εδώ κάνω μία σύντομη παρένθεση, καθώς δεν είναι το θέμα της ερωτήσεώς μου: Βάζουμε και την περιουσία των εγγυητών, η οποία συνυπολογίζεται, βάζουμε και την περιουσία της συζύγου, της γυναίκας, εάν έχει μία μικρή, τυπική συμμετοχή.
Παρακαλώ, κύριε Καρρά, ολοκληρώστε. Υπάρχει και η επερώτηση που ακολουθεί.
Υπό την έννοια αυτή, λοιπόν, κύριε Πρόεδρε, παραμένει το ερώτημά μου αναπάντητο και θεωρώ ότι η Κυβέρνηση πρέπει να πάρει την πρωτοβουλία να νομοθετήσει. Δεν υπάρχει διαφορετικός δρόμος.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Ζητώ συγγνώμη που απάντησα προηγουμένως καθήμενος, ενώ έπρεπε να ακολουθήσω το τυπικό.
Αυτό είναι τυπικό. Προβλέπεται ότι στις επιτροπές ομιλούν οι Βουλευτές και οι Υπουργοί καθήμενοι, ενώ στην Ολομέλεια ομιλούν όρθιοι.
Τουλάχιστον εγώ δεν το παρατήρησα, οπότε δεν τίθεται θέμα από εμένα.
Κύριε Καρρά, άκουσα με προσοχή αυτά που είπατε στη δευτερολογία σας. Αυτό που θέλω να σας πω - και θα το επαναλάβω - είναι ότι η Κυβέρνηση έχει δεσμευτεί για την προστασία της πρώτης κατοικίας από πλειστηριασμούς. Υπάρχει αυτή η άτυπη συνεργασία και συνεννόηση με τους τραπεζίτες, αλλά δεν βασιζόμαστε σε αυτό. Όπως ξέρετε, ο νόμος Κατσέλη - Σταθάκη προστατεύει την πρώτη κατοικία. Ο εξωδικαστικός μηχανισμός είναι βασισμένος σε βιώσιμες επιχειρήσεις. Μία επιχείρηση πρέπει να πληροί τα κριτήρια της ένταξης υπαγωγής και της βιωσιμότητας. Αυτό που θέλω να πω, λοιπόν, επειδή επικεντρώνεστε στην προστασία της πρώτης κατοικίας, είναι ότι η Κυβέρνηση έχει δεσμευθεί να την προστατέψει. Και μέχρι τώρα, όπως ξέρετε, παρά τα δημοσιεύματα, δεν υπάρχει καμμία πρώτη κατοικία που να έχει βγει σε πλειστηριασμό. Όσον αφορά στον εγγυητή, νομίζω ότι το έχουμε πει σε προηγούμενη ερώτηση, που είχατε κάνει όταν φέραμε το νομοσχέδιο του εξωδικαστικού συμβιβασμού, ότι ο εγγυητής θα μπορεί και αυτός να ενταχθεί στον εξωδικαστικό μηχανισμό. Επίσης, σε ό,τι αφορά την πρώτη κατοικία μπορεί να ενταχθεί και στον νόμο Κατσέλη ο εγγυητής.
Ευχαριστώ πολύ, κύριε Παπαδημητρίου. Ολοκληρώθηκε η συζήτηση των επίκαιρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 13/8-12-2017 επερώτηση της Προέδρου κ. Φωτεινής (Φώφης) Γεννηματά και Βουλευτών της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ, των κ.κ. Γεωργίου Αρβανιτίδη, Ευάγγελου Βενιζέλου, Λεωνίδα Γρηγοράκου, Αθανάσιου Θεοχαρόπουλου, Βασίλειου Κεγκέρογλου, Χαρούλας (Χαράς) Κεφαλίδου, Γιάννη Κουτσούκου, Δημητρίου Κρεμαστινού, Οδυσσέα Κωνσταντινόπουλου, Δημητρίου Κωνσταντόπουλου, Ανδρέα Λοβέρδου, Ιωάννη Μανιάτη, Ιλχάν Αχμέτ, Κωνσταντίνου Μπαργιώτα, Θεόδωρου Παπαθεοδώρου, Κωνσταντίνου Σκανδαλίδη, Μιχαήλ Τζελέπη, Παρασκευής (Εύης) Χριστοφιλοπούλου, καθώς και Βουλευτών της Κοινοβουλευτικής Ομάδας του Ποταμιού κυρίων Γεωργίου Αμυρά, Σπυρίδωνος Δανέλλη, Σπυρίδωνος Λυκούδη και Γρηγορίου Ψαριανού προς τον Υπουργό Αγροτικής Ανάπτυξης και Τροφίμων, σχετικά με την αντιαγροτική πολιτική της Κυβέρνησης που προκαλεί μεγάλη δυσαρέσκεια στους αγρότες. Κατά τον Κανονισμό, ο Πρόεδρος της Κοινοβουλευτικής Ομάδας του επερωτώντος κόμματος μιλά για δέκα (10΄) λεπτά, ο δεύτερος Πρόεδρος άλλου κόμματος μιλά οκτώ (8΄) λεπτά. Όμως αυτά είναι κατά τον Κανονισμό. Οπωσδήποτε δεν θα τηρηθεί το γράμμα του νόμου, απλώς το μεταφέρω. Όσον αφορά τους επερωτώντες Βουλευτές, ο πρώτος Βουλευτής κ. Τζελέπης θα μιλήσει δέκα (10΄) λεπτά στην πρωτολογία του και πέντε (5΄) λεπτά στη δευτερολογία του, οι υπόλοιποι κύριοι Κουτσούκος, Δανέλλης, Μανιάτης και Σκανδαλίδης θα μιλήσουν πέντε (5΄) λεπτά στην πρωτολογία τους και τρία (3΄) λεπτά στη δευτερολογία τους και ο κ. Κωνσταντόπουλος και ο κ. Μπαργιώτας θα μιλήσουν τρία (3΄) λεπτά στην πρωτολογία τους και δύο (2΄) λεπτά στη δευτερολογία τους. Αρμόδιος Υπουργός εκ μέρους της Κυβέρνησης είναι ο κ. Αποστόλου. Ορίστε, κύριε Τζελέπη, έχετε τον λόγο για δέκα λεπτά.
Κυρίες και κύριοι συνάδελφοι, η συζήτηση της επίκαιρης επερώτησής μας συμπίπτει με το κλείσιμο τριών χρόνων που η Συγκυβέρνηση ΣΥΡΙΖΑ - ΑΝΕΛ διαχειρίζεται πλέον έναν ιδιαίτερα σημαντικό τομέα, όπως είναι ο αγροτικός τομέας. Και εσείς, κύριε Υπουργέ, είστε ο μακροβιότερος Υπουργός, τρία χρόνια πλέον στο Υπουργείο. Οφείλω να πω, όμως, ότι είστε και ο πιο μοιραίος Υπουργός για τον αγροτικό τομέα. Διαλύσατε έναν σημαντικό τομέα της οικονομίας. Και αυτό έχει γίνει πλέον κατανοητό σ' όλο τον αγροτικό κόσμο, ότι η αγροτική σας πολιτική ούτε στόχο έχει ούτε συγκεκριμένο εθνικό σχέδιο παραγωγικής ανασυγκρότησης, για να παίξει πρωταγωνιστικό ρόλο ο πρωτογενής τομέας. Η μόνη καλλιέργεια που ευημερεί είναι μια νέα, καινοτόμα καλλιέργεια, η δημοσιονομική πολιτική επί των ημερών σας. Αφαιρώντας πόρους μέσω της φορολογικής λαίλαπας και της εισφοροληστρικής πολιτικής από το αγροτικό εισόδημα, έχετε καταστήσει όχι μόνο μη ανταγωνιστικές, αλλά και ασύμφορες όλες τις υπόλοιπες καλλιέργειες. Αν λάβουμε, επίσης, υπ' όψιν το υψηλό κόστος παραγωγής, την έλλειψη ρευστότητας, την έλλειψη κανόνων στην αγορά αγροτικών προϊόντων, οδηγείτε την αγροτική τάξη στην απόλυτη φτωχοποίηση και στη διάλυση της αγροτικής παραγωγής. Αυτόν τον σκοπό έχει λοιπόν και η επίκαιρη επερώτησή μας, να αναδείξει αυτές τις αντιαγροτικές πολιτικές σας, την αδυναμία σας να σχεδιάσετε και τις ανακολουθίες λόγων και έργων, που στερούν τη δυνατότητα από τον αγρότη να μπορεί να καλλιεργεί το χωράφι του και να μπορεί να ζήσει στο χωριό του ανταποκρινόμενος στις ανάγκες του. Να γυρίσουμε, όμως, λίγο τον χρόνο πίσω και να θυμηθούμε τι λέγατε όχι με το περίφημο πρόγραμμα της Θεσσαλονίκης, αλλά τι λέγατε μετά, όταν προσγειωθήκατε στην πραγματικότητα. Για την ακρίβεια, ενόψει του συλλαλητηρίου λέγατε «ψηφίστε «όχι» για μείωση φόρου κατανάλωσης στο πετρέλαιο για τους αγρότες, συντελεστή φορολόγησης 13%, προκαταβολή φόρου 27,5%, ειδική φορολόγηση για τους νέους αγρότες και αφορολόγητο των αποζημιώσεων και των επιδοτήσεων και του συνόλου του αγροτικού εισοδήματος έως 12.000 ευρώ». Αυτά ήταν τα κείμενά σας. Τι είπατε μετέπειτα, όμως; Στις προγραμματικές σας δηλώσεις, αφού πλέον ψηφίσατε το τρίτο - δικό σας - μνημόνιο, τον Οκτώβριο του 2015 μιλούσατε και μιλήσατε για ουσιαστικές παρεμβάσεις στην αγορά, τη μείωση του κόστους παραγωγής σε τομείς εισροών, την εξέταση σε βάθος των δυνατοτήτων εξορθολογισμού και τη μείωση του κόστους της ενέργειας. Μέχρι και σήμερα δεν έχει γίνει απολύτως τίποτα, ούτε καν το αγγίξατε αυτό το καυτό ζήτημα. Αντιθέτως, καταργήσατε το αγροτικό ρεύμα και το αυξήσατε κατά 40%. Καταργήσατε την επιστροφή του Ειδικού Φόρου Κατανάλωσης Πετρελαίου, αλλά οφείλετε την επιστροφή του 2015. Καλείστε σήμερα να απαντήσετε πότε θα την πληρώσετε, δηλαδή να πληρώσετε έστω αυτά τα οποία οφείλετε στους αγρότες. Επίσης, έχετε αφήσει ανέγγιχτο το ζήτημα των ουσιαστικών παρεμβάσεων για μείωση του κόστους παραγωγής σε τομείς εισροών. Μιλήσατε για τον εξορθολογισμό της αγοράς που περνά μέσα από την πάταξη των εναρμονισμένων πρακτικών σε κάθε τομέα και κλάδο. Το απόλυτο τίποτα και σ' αυτήν την κατεύθυνση! Μάλιστα, οφείλω να πω ότι σε περίοδο συγκομιδής, οι εναρμονισμένες πρακτικές από την πλευρά των εμπόρων σήμερα λειτουργούν ασύδοτα. Σ' αυτό το χρονικό σημείο έχουμε αδιάθετες όλες τις πατάτες του Νομού Σερρών, του ορεινού όγκου και του λεκανοπεδίου του Νευροκοπίου και μάλιστα με κόστος τέτοιο που ασκούν πίεση οι έμποροι, στα 0,08 ευρώ, όταν είναι το μισό από το κόστος παραγωγής τους. Υποσχεθήκατε καταπολέμηση σημαντικού ύψους της φοροδιαφυγής, της φοροαποφυγής, υποτάσσοντας τα κυκλώματα του παραεμπορίου και καθιερώνοντας την υποχρεωτική χρήση στον χώρο των τιμολογίων πωλήσεων. Τι πετύχατε μέχρι σήμερα; Πετύχατε το ακριβώς αντίθετο. Η εφαρμοσμένη φορολογική και ασφαλιστική πολιτική σας έχει ως αποτέλεσμα την εξαφάνιση των τιμολογίων πωλήσεων. Η «μαύρη» διακίνηση προϊόντων όχι απλά δεν καταπολεμήθηκε, αλλά έχει γίνει πλέον κανόνας. Εδώ θα ήθελα να τονίσω ότι παράλληλα καταργήσατε το Μητρώο Εμπόρων Αγροτικών Προϊόντων που έπρεπε να υπάρχει στο Υπουργείο Αγροτικής Ανάπτυξης, σύμφωνα με τον νόμο ΠΑΣΟΚ. Οπότε, αφήσατε ανεξέλεγκτο το εμπόριο στον αγροτικό τομέα, καθώς δεν υπήρχε αυτό το σημαντικό εργαλείο. Για τη συντονισμένη δε παρέμβαση στην αγορά λέγατε ότι θα επιβάλετε χρονικά όρια σε συναλλαγές ανάλογα των ισχυόντων στην Ευρωπαϊκή Ένωση. Δηλώνατε ρητά ότι είναι αδιανόητο η αγροτική παραγωγή της χώρας να χρηματοδοτεί τα πολυκαταστήματα. Σήμερα εξακολουθεί απλά να συμβαίνει το ίδιο, με τα πολυκαταστήματα να κερδοσκοπούν, αφού τα διευκολύνατε σ' αυτήν την κατεύθυνση, γιατί αλλάξατε την εξόφληση των ευπαθών αγροτικών προϊόντων που είναι ένα από τα βασικά αγροτικά προϊόντα στα πολυκαταστήματα. Από τριάντα ημέρες που ήταν η πληρωμή, το πήγατε σε εξήντα μέρες. Όμως, πώς να πληρώσουν οι ιδιώτες, όταν το ίδιο το κράτος, δηλαδή εσείς είστε αφερέγγυοι; Εδώ θα ήθελα να τονίσω ότι αυτή τη στιγμή, περισσότεροι από τρεις χιλιάδες τευτλοπαραγωγοί είναι απλήρωτοι από την Ελληνική Βιομηχανία Ζάχαρης, όπου εσείς σε τρία χρόνια αλλάξατε πέντε διοικητικά συμβούλια. Οφείλετε περίπου 10.500.000 ευρώ. Δίνετε υποσχέσεις επί υποσχέσεων εδώ και ένα εξάμηνο και οι τευτλοπαραγωγοί είναι απλήρωτοι. Και δεν είναι μόνο αυτό, αλλά κρύβεστε - στις επανειλημμένες ερωτήσεις μας - να έλθετε να απαντήσετε εδώ, στη Βουλή, για το πότε θα πληρωθούν οι παραγωγοί. Όμως, το σημαντικότερο, να μπουν να καλλιεργήσουν τη νέα καλλιεργητική περίοδο; Ποιο είναι το μέλλον της Ελληνικής Βιομηχανίας Ζάχαρης μετά από τα τρία χρόνια της συγκυβέρνησής σας, στα οποία αλλάξατε πέντε διοικητικά συμβούλια; Συνεχίζω τώρα με τη μεγαλύτερη αποτυχία, που δεν είναι άλλη από το Πρόγραμμα Αγροτικής Ανάπτυξης 2014-2020. Λέγατε και τονίζατε με τη δική σας ουσιαστική και καθοριστική παρέμβαση ότι το πρόγραμμα θα λειτουργούσε εμπροσθοβαρώς, με έμφαση σε μέτρα αναπτυξιακού χαρακτήρα. Σήμερα και σε αυτόν τον τομέα είμαστε αντιμέτωποι με την απόλυτη αποτυχία. Δηλώσεις, εξαγγελίες, λόγια και από υλοποίηση ελάχιστα πράγματα! Μέτρα που συνεχώς είναι υπό προκήρυξη! Μία επίπλαστη πραγματικότητα! Ας μιλήσουμε για τα πεπραγμένα σας. Ως προς το μέτρο που αφορά στους νέους αγρότες, αυτό είναι πολύ πρόχειρα σχεδιασμένο και είναι πολλές οι αστοχίες του προγράμματος. Δεν υπάρχει καμμιά σοβαρότητα για την εφαρμογή αυτού του τόσο σημαντικού μέτρου. Αρκετοί νέοι αγρότες έχουν μείνει εκτός ως επιλαχόντες. Σε πανελλαδικό επίπεδο είναι τρεις χιλιάδες εκατόν είκοσι δύο. Μόνο στην Περιφέρεια Κεντρικής Μακεδονίας είναι χίλιοι εκατόν τριάντα τρεις. Απαντήστε τι θα κάνετε μ' αυτούς. Εσείς πηγαίνετε στα περιφερειακά σας συνέδρια, όπως πριν από λίγους μήνες στην Κρήτη, όπου δώσατε δεσμεύσεις ότι θα ενταχθούν όλοι οι επιλαχόντες και μέχρι σήμερα δεν έχει γίνει τίποτα απολύτως. Συνειδητοποιείτε, κύριε Υπουργέ, ότι κάθε μέρα που καθυστερεί η ένταξη των επιλαχόντων μειώνεται και η συμμετοχή τους στα σχέδια βελτίωσης; Μέτρο 11, βιολογικές καλλιέργειες. Το μέτρο αυτό για τη βιολογική γεωργία και κτηνοτροφία μπορεί πλέον άνετα να χαρακτηριστεί ως το αγροτικό «Βατερλό» της συγκυβέρνησης ΣΥΡΙΖΑ - ΑΝΕΛ. Μιλώ για το φιάσκο της πρώτης προκήρυξης του μέτρου 11 με τις τρεις στη σειρά τροποποιήσεις - προτάσεις και τη δέσμευση τελικώς 223 εκατομμυρίων από τα 443 εκατομμύρια, απορρόφηση 50%. Παράλληλα, ως προς τη βιολογική γεωργία υποσχόσασταν 220 εκατομμύρια και με βάση τελευταίες εξαγγελίες σας 103 εκατομμύρια. Πού πήγαν τα υπόλοιπα 117 εκατομμύρια; Για τη βιολογική κτηνοτροφία υποσχεθήκατε τον Σεπτέμβριο του 2017 ότι θα κάνατε επαναπροκήρυξη. Έχουμε συνεχόμενες παρατάσεις που είχαν ως συνέπεια ο αριθμός των αιτήσεων που υποβλήθηκαν να είναι έξι φορές μεγαλύτερος του αναμενομένου. Για τη μεταποίηση το ίδιο, όλοι χωράνε. Και τώρα τι θα γίνει; Θα μείνουν άραγε εκτός ώριμα σχέδια για να ενταχθούν ημέτεροι που δεν είχαν ώριμους φακέλους; Εξακόσιες δεκαπέντε προτάσεις επενδυτικών σχεδίων προϋπολογισμού 600 εκατομμυρίων, έναντι διαθέσιμου προϋπολογισμού 120 εκατομμυρίων. Προκηρύξατε προσφάτως τα σχέδια βελτίωσης, χωρίς, όμως, τα σχέδια άρδευσης που είναι αυτά που αφορούν και καίνε τους αγρότες. Γιατί; Επειδή οι αιρεσιμότητες που θα έπρεπε να έχουν κλείσει μέχρι τέλος του 2016 είναι ακόμα ανοικτές με ούτε τα μεγάλα εγγειοβελτιωτικά έργα που θα χρηματοδοτηθούν από το ΕΣΠΑ να μπορούν να υλοποιηθούν. Το ίδιο και για τη νιτρορύπανση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κύριε Πρόεδρε. Θα ήθελα να πω, όμως, για ένα μέτρο σημαντικό ως προς την αποκατάσταση του δυναμικού γεωργικής παραγωγής. Είναι αναγκαίο μέτρο λόγω των δυσμενών επιπτώσεων της κλιματικής αλλαγής και λόγω των πολλαπλών καταστροφών, όπως το 2017, με εμφανή πλέον την αδυναμία του αρμόδιου οργανισμού ασφάλισης να ανταπεξέλθει. Ούτε καν το αγγίξατε αυτό το μέτρο και ενώ έχουμε εφέτος καταστροφές, για παράδειγμα, στα ροδάκινα. Περιμένουν οι ροδακινοπαραγωγοί της Ημαθίας και της Πέλλας. Επανειλημμένες είναι οι δεσμεύσεις σας ότι έγιναν εκτιμήσεις, ότι θα τους πληρώσετε τον Ιανουάριο το 70%. Και προχθές δώσατε σε εξωθεσμικούς φορείς να κάνουν δηλώσεις για τριακόσιες πενήντα χιλιάδες στρέμματα με 2,5 ευρώ το στρέμμα, χωρίς να ξέρουν, κοντά στο 1 εκατομμύριο. Πώς τα δώσατε αυτά; Χωρίς να ξέρουν, δηλαδή, θα πληρωθούν οι ροδακινοπαραγωγοί. Το ίδιο έγινε και με τους αμυγδαλοπαραγωγούς. Το ίδιο έγινε και με το καλαμπόκι φέτος. Γιατί δεν κινείτε ένα τόσο σημαντικό μέτρο; Θα πω τα υπόλοιπα στη δευτερολογία μου, σε σχέση και με την Κοινή Αγροτική Πολιτική και τις ενέργειές σας και το πώς κινείστε. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κλείνοντας, όμως, θα ήθελα να πω, κύριε Υπουργέ, ότι μιλώ ως εκπρόσωπος ενός κόμματος που είχε πάντα τον αγροτικό χώρο ψηλά στην ατζέντα του. Επειδή εμείς είχαμε και έχουμε όραμα και σχέδιο για τον αγροτικό χώρο, γι' αυτό τονίζουμε και σήμερα ότι η έξοδος από την κρίση περνάει μέσα από την παραγωγική ανασυγκρότηση του τόπου, όπου πρωταγωνιστικό ρόλο πρέπει να έχει ο αγροτικός τομέας. Ως εκ τούτου χρειάζεται στρατηγική εθνικής εμβέλειας που θα εστιάζει στην αναθεώρηση καίριων πολιτικών όπως: Η μείωση της φορολογίας. Επενδυτικά και φορολογικά κίνητρα για τη δημιουργία συλλογικών επιχειρηματικών δράσεων από παραγωγούς. Ειδικά επενδυτικά προγράμματα συμπληρωματικά του ΠΑΑ για επενδύσεις σε τομείς που η αγροτική οικονομία παρουσιάζει συγκριτικό πλεονέκτημα. Κίνητρα για την αύξηση καλλιεργούμενων εκτάσεων. Στήριξη όλων των ανταγωνιστικών προϊόντων. Εστίαση στην έρευνα και στην καινοτομία με αξιοποίηση εθνικών και κοινοτικών πόρων. Και έξυπνη μεταποίηση των αγροτικών προϊόντων με την ολοκληρωμένη οργάνωση των πωλήσεων και του μάρκετινγκ. Αυτά είναι που λείπουν παντελώς από τη δική σας Κυβέρνηση γιατί η λογική σας είναι ότι αποστρέφεστε ό,τι δημιουργεί και παράγει σ' αυτόν τον τόπο. Θέλετε, δυστυχώς, τον αγρότη επαίτη και δικαιούχο του επιδόματος κοινωνικής αλληλεγγύης γιατί έτσι θεωρείτε ότι μπορείτε να τον έχετε ελεγχόμενο. Ευχαριστώ.
Ο επόμενος επερωτών Βουλευτής είναι ο κ. Κουτσούκος. Παρακαλώ, κύριε Κουτσούκο, έχετε τον λόγο για πέντε λεπτά, κατά τον Κανονισμό.
Ευχαριστώ, κύριε Πρόεδρε. Κύριε Υπουργέ, πιστεύω να έχετε αντιληφθεί ότι είστε ο μακροβιότερος μνημονιακός Υπουργός Αγροτικής Ανάπτυξης και Τροφίμων. Αυτό τώρα στο βιογραφικό σας, όταν θα περάσουν λίγα χρόνια, θα πρέπει να σκεφθείτε εάν θα το γράφετε ή εάν θα το παραλείπετε, καθώς, κύριε Υπουργέ, λειτουργείτε στο πλαίσιο μιας κυβέρνησης…
Εκ του αποτελέσματος θα το δούμε.
…η οποία αντί να δημιουργεί κίνητρα για την παραγωγή, ώστε να συμβάλλει ο αγροτικός τομέας στην έξοδο της χώρας μας από την κρίση, κάνει το ακριβώς αντίθετο, δημιουργεί αντικίνητρα. Τα αντικίνητρα έχουν να κάνουν όχι μόνο με το γενικότερο περιβάλλον το επενδυτικό και της σταθερότητας στην χώρα και την προοπτική της, έχουν να κάνουν και με το ειδικότερο που αφορά στον πρωτογενή τομέα, καθώς έχετε επιβάλει ένα διπλό σύστημα φορολογίας και εισφορών το οποίο συνδέεται μεταξύ του και οδηγεί μαθηματικά στη μείωση της παραγωγής ή στην απόκρυψη της φορολογητέας ύλης. Δεν υπάρχει πολιτική ρευστότητα για την ενίσχυση της παραγωγής στον αγροτικό τομέα, μετά από τα capital controls και την έλλειψη εξειδικευμένων παρεμβάσεων, δεν υπάρχει πολιτική υποδομών, δεν υπάρχει πολιτική για τη μείωση του κόστους παραγωγής. Είναι χαρακτηριστικά νομίζω αυτά που είπε ο εισηγητής μας νωρίτερα για το ρεύμα, για την ενέργεια και για το πετρέλαιο και φυσικά δεν υπάρχει και πολιτική Γης. Επειδή προέρχεστε από την παραδοσιακή Αριστερά, σας θυμίζω τι έχει πει ο Μάρξ. Λοιπόν, κύριε Υπουργέ, όλο αυτό το πλαίσιο οδηγεί σε μια «επιβίωση» του αγροτικού τομέα, ο οποίος ενώ θα μπορούσε να εκτιναχθεί - γιατί θέλω να σας θυμίσω ότι εμείς είχαμε φροντίσει να τον κρατήσουμε έξω από τις μνημονιακές παρεμβάσεις στο πλαίσιο του πρώτου μνημονίου - τον εντάξατε στα μνημόνια και έτσι ό,τι δυναμική είχε αναπτύξει τα πρώτα χρόνια με την αύξηση της συμμετοχής του στις εξαγωγές, την καθηλώσατε. Πώς αποτυπώνεται αυτό δείτε το στα μακροοικονομικά δεδομένα. Όπου υπάρχουν θετικά, οφείλονται ακριβώς στις δικές μας πολιτικές. Και επειδή, κύριε Υπουργέ, προέρχεστε από έναν χώρο ο οποίος μας είχε ασκήσει σκληρή πολιτική για τη διανομή του πλεονάσματος της προστιθέμενης αξίας τα προηγούμενα χρόνια, θέλω να μας πείτε, τώρα που θα πάρετε τον λόγο, πού βρίσκεται τώρα η ψαλίδα. Δηλαδή, εάν παράγει κάποιος και έχει μια πρόσοδο, ποιος παίρνει το πλεόνασμα; Διότι φαντάζομαι, ενδεχόμενα θα πάτε σε κάποιο σούπερ μάρκετ να ψωνίσετε. Μπορείτε να δείτε, λοιπόν - και δεν αναφέρομαι στις εποχικές διακυμάνσεις των οπωροκηπευτικών που συνδέονται πολλές φορές με τις εποχικές συνθήκες - μπορούμε να πάμε σε προϊόντα που έχουν μια σταθερότητα - μπορείτε να μας απαντήσετε, κύριε Υπουργέ, παραδείγματος χάριν, γιατί μειώθηκε κατά 30% περίπου η τιμή του αιγοπρόβειου γάλακτος στον παραγωγό; Τι μεσολάβησε; Μειώθηκε η κατανάλωση της φέτας; Μειώθηκαν οι τιμές στο λιανικό εμπόριο ή καρτελοποιήθηκε η παραγωγή ή αυξήθηκαν οι ανεξέλεγκτες εισαγωγές πρόβειου γάλακτος και δεν μπορείτε να το ελέγξετε; Σας αναφέρω ένα πολύ κλασικό παράδειγμα, το αντιμετωπίζουμε όλοι στις εκλογικές μας περιφέρειες. Φαντάζομαι, θα το αντιμετωπίζετε κι εσείς.
Μπορεί να έπαθαν δυσανεξία οι καταναλωτές ξαφνικά στη λακτόζη.
Κι αυτό επιτρέψτε μου να το συνδυάσω με το γεγονός, κύριε Υπουργέ, ότι όταν αναλάβατε βρήκατε έτοιμο το πλαίσιο για το Μητρώο Εμπόρων, διότι ένα ζήτημα το οποίο συνδέεται με την αύξηση της ψαλίδας έχει να κάνει με το ποιοι εμπλέκονται στη διακίνηση αγροτικών προϊόντων, που όχι μόνο εκμεταλλεύονται τον κόπο του αγρότη, αλλά στο τέλος σκάνε και κανόνια. Είναι γνωστό τι γίνεται στην αγροτική ύπαιθρο. Εάν έρθουμε τώρα στο ζήτημα των υποδομών, τρία χρόνια Υπουργός και μόλις προχθές ξεκίνησε η δημοσιοποίηση των σχεδίων βελτίωσης. Και με τους νέους αγρότες τι γίνεται; Το 30% από τους αγρότες ελπίζει να ενταχθεί στο πρόγραμμα. Οι υπόλοιποι θα μείνουν εκτός. Δηλαδή τη νεανική επιχειρηματικότητα και την ορμή να μπουν στον πρωτογενή τομέα, την αποκλείετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα κάνω χρήση μερικών λεπτών της δευτερολογίας μου, κύριε Πρόεδρε. Κύριε Υπουργέ, το μέτρο 5.1 και 5.2 του Προγράμματος Αγροτικής Ανάπτυξης, που εμείς που «καταστρέψαμε τον τόπο» είχαμε φροντίσει να εντάξουμε στο Πρόγραμμα Αγροτικής Ανάπτυξης, για να αξιοποιήσουμε ορισμένους πόρους για τις φυσικές καταστροφές, οι οποίες λόγω της αλλαγής των κλιματικών συνθηκών είναι πιο συχνές, τι το κάνατε; Θέλετε να σας θυμίσω, κύριε Υπουργέ, ότι τον Σεπτέμβριο του 2016 επισκεφθήκατε τα Λεχαινά, το Βαρθολομιό μετά τη μεγάλη καταστροφή που έγινε και που σάρωσε όλα τα θερμοκήπια και είπατε ότι ενεργοποιείται άμεσα το μέτρο 5.1 και 5.2; Καμμία ενεργοποίηση του μέτρου. Εγκατέλειψαν επενδύσεις δεκάδων και εκατοντάδων χιλιάδων οι παραγωγοί και είναι σε πλήρη απελπισία. Καμμία μέριμνα. Θα σας πω μερικά παραδείγματα για το πως αντιμετωπίζετε τους ίδιους τους αγρότες, από τους μηχανισμούς που ελέγχετε. Φυσική καταστροφή, χαλάζι στο καρπούζι της Ηλείας, την άνοιξη του 2016. Εκτιμήσεις την άνοιξη του 2017. Ενστάσεις την άνοιξη του 2018. Ούτε ο Μόσκοβος, που περιμέναμε για να έλθει. Ο ΟΓΑ, που τον διαλύσατε και τον εντάξατε στον ΕΦΚΑ, πόσο καιρό κάνει να πληρώσει, κύριε Υπουργέ, τα έξοδα κηδείας; Τους πεθαίνουμε και δεν τους πληρώνουμε κι από πάνω. Αναφέρω μερικά παραδείγματα, κύριε Υπουργέ, γιατί πρέπει οι αγρότες να νιώθουν και τη μέριμνα, εκτός από το πλαίσιο της αγροτικής πολιτικής. Εξαιρέσατε τους αγρότες από τις εκατόν είκοσι δόσεις. Ένας που βγήκε στη σύνταξη και χρωστάει, πώς θα πάρει αυτό που δικαιούται, αν δεν μπορεί να κάνει μια ρύθμιση; Και σαν να μην φτάνει αυτό το γενικό πλαίσιο δεν έχετε και μια πολιτική για τα προϊόντα. Δηλαδή, είπε ο κ. Τζελέπης για τα τεύτλα. Θα σας πω εγώ δύο προϊόντα αιχμής, όπως το λάδι που πάει καλά λόγω συγκυρίας. Τι γίνεται με τη δακοκτονία; Φέτος οι καιρικές συνθήκες μας ευνόησαν. Του χρόνου; Τι κάνετε με την αναμπέλωση της σταφίδας που σας έχουν ζητήσει; Με το φόρο στο κρασί που είπατε ότι θα τον καταργήσετε; Τι κάνετε, κύριε Υπουργέ; Και τελειώνω με το εξής. Η προθεσμία που είχατε τάξει όταν σας επισκέφθηκαν οι αγρότες Ηλείας για την πολιτική Γης έχει τελειώσει τρεις φορές. Επιτέλους, κάποια στιγμή πρέπει να ασχοληθείτε. Έχετε υποσχεθεί ότι θα προχωρήσει η υπογειοποίηση του αρδευτικού δικτύου, διότι είναι απαραίτητο για να εξοικονομήσουμε πόρους. Δεν έχετε κάνει τίποτα από αυτά. Κατά συνέπεια, κύριε υπουργέ, για να τελειώσω. Ακολουθείτε μια πολιτική η οποία θα καταστήσει επιδοματούχους του ΚΕΑ, τους ανθρώπους που μπορούν να παράγουν. Αυτή είναι η φιλοδοξία σας; Να φτωχαίνουμε, δηλαδή, τους ανθρώπους για να σας χρωστάνε μετά υποχρέωση που θα τους δίνετε το επίδομα των 200 ευρώ; Νομίζω ότι αυτό είναι καταστροφικό και για την ύπαιθρο και για την Ελλάδα συνολικότερα. Ευχαριστώ κύριε Πρόεδρε.
Κι εγώ ευχαριστώ πολύ, κύριε Κουτσούκο. Ο επόμενος επερωτών Βουλευτής είναι ο κ. Δανέλλης. Κύριε Δανέλλη έχετε πέντε λεπτά για την πρωτολογία σας.
Θα μου δώσετε και τον χρόνο της δευτερολογίας μου;
Εντάξει. Έχετε, όμως, πέντε λεπτά πρωτολογία
Ευχαριστώ, κύριε Πρόεδρε. Θα το αξιοποιήσω μαζί. Κυρίες και κύριοι συνάδελφοι, θα ξεκινήσω με τη μεγάλη εικόνα. Και η μεγάλη εικόνα δεν είναι τίποτα άλλο, παρά η κοινή αγροτική πολιτική και το πώς θα αλλάξει μετά το 2020 που είναι μεθαύριο και βεβαίως πώς θα τροποποιηθεί η τρέχουσα, στη δεύτερη περίοδο της. Οι αλλαγές που επιβάλλονται από τα οικονομικά δεδομένα στην Ευρωπαϊκή Ένωση, που είναι σήμερα πολύ διαφορετικά, θα επηρεάσουν κυρίως τον πρώτο πυλώνα της ΚΑΠ, των άμεσων ενισχύσεων. Τόσο η πίεση του Brexit που μειώνει το σύνολο του κοινοτικού προϋπολογισμού όσο και η χρηματοδότηση της νέας πολιτικής για την ασφάλεια στην Ευρώπη, καθώς και η ενίσχυση του ταμείου για το μεταναστευτικό, που ήταν πολιτικές που δεν είχαν προβλεφθεί αρχικά όταν συντασσόταν ο ευρωπαϊκός προϋπολογισμός, όλα αυτά συμπιέζουν και οδηγούν σε μεγάλη μείωση το ποσοστό χρηματοδότησης της ΚΑΠ. Έτσι, λοιπόν, οι επιλογές που φαίνεται να ακολουθούνται είναι μέσω της επανεθνικοποίησης ή επικουρικότητας της ΚΑΠ να μεταφερθούν σημαντικά κομμάτια από τα βάρη του προϋπολογισμού για την ΚΑΠ, στα εθνικά ταμεία. Το δελτίο Τύπου της ευρωπαϊκής επιτροπής στις 29 Νοεμβρίου του 2017 επιβεβαιώνει αυτήν την κατεύθυνση. Έχουμε τις δηλώσεις του αρμοδίου αντιπροέδρου για την απασχόληση και την ανάπτυξη, τις επενδύσεις και την ανταγωνιστικότητα, του Γίρι Κατάινεν, αλλά και του αρμοδίου Επιτρόπου για τη γεωργία και την αγροτική ανάπτυξη, του Φιλ Χόγκαν, που μιλούν ξεκάθαρα για ένα νέο μοντέλο της κοινής γεωργικής πολιτικής που θα παρέχει μεγαλύτερο βαθμό επικουρικότητας στα κράτη - μέλη. Με απλά λόγια, θα υπάρχουν ορισμένοι κοινοί κανόνες ως πλαίσιο που θα διασφαλίζει τον ανταγωνισμό, αλλά κάθε κράτος - μέλος θα επιβάλει ένα εθνικό σχέδιο - φάκελο, κατά τα πρότυπα λειτουργίας του δεύτερου πυλώνα, για το πώς θα αξιοποιήσει τους πόρους που του αναλογούν και πώς θα λογοδοτήσει στη συνέχεια αν δεν επιτύχει τους στόχους που έχει θέσει. Πρόκειται για μια αρνητική εξέλιξη, ιδιαίτερα για μας, την Ελλάδα, που όμως φαίνεται να μην κατανοούμε. Υπενθυμίζω ότι η χώρα μας είναι σταθερά χώρα - λήπτρια κονδυλίων, σε αντίθεση με τις χώρες του βορρά, οι οποίες εισπράττουν πολύ λιγότερους πόρους απ' αυτούς που εισφέρουν. Η χώρα μας είχε ταχθεί από τη δεκαετία του '90 σταθερά αντίθετη σε κάθε επανεθνικοποίηση της ΚΑΠ και είναι λογικό, αφού δεν είχε ποτέ τη δυνατότητα, ιδιαίτερα σήμερα, να καλύψει από τον εθνικό προϋπολογισμό τα περίπου 2,2 δισεκατομμύρια ευρώ των άμεσων ενισχύσεων ανά έτος, τα οποία κατευθύνονται άμεσα στους Έλληνες αγρότες. Αντίθετα, οι χώρες του βορρά, κάθε φορά που συζητείται σε επίπεδο Ευρωπαϊκής Ένωσης ο προϋπολογισμός του αγροτικού τομέα, βάζουν σταθερά θέμα επανεθνικοποίησης της ΚΑΠ, δηλαδή κάθε χώρα να χρηματοδοτεί τον αγροτικό της τομέα από εθνικούς πόρους. Μέχρι σήμερα σ' αυτήν τη συζήτηση το κοινοτικό κεκτημένο για τη στήριξη του ευρωπαϊκού αγροτικού τομέα με κοινούς όρους και κανόνες υπερίσχυε. Τα πράγματα φαίνεται ότι αλλάζουν δραματικά. Το πρώτο βήμα για την επανεθνικοποίηση της ΚΑΠ, δηλαδή τη χρηματοδότηση του αγροτικού τομέα από εθνικούς πόρους, ήδη έχει γίνει και είναι περίεργο ότι η Ελλάδα συντάσσεται με το αίτημα των βορείων εταίρων μας για πρώτη φορά, για την επανεθνικοποίηση της ΚΑΠ. Ο κύριος Υπουργός όχι μόνο συμφώνησε με τον ευρωπαϊκό σχεδιασμό αντί να τον απορρίψει, αλλά επιπλέον ζήτησε να μη λογοδοτούν τα κράτη - μέλη για τον τρόπο με τον οποίον αξιοποιούν τους πόρους της ΚΑΠ. Η λογική «δικά μας είναι, ό,τι θέλουμε τα κάνουμε» είναι κοντόφθαλμη, γιατί οδηγεί στο «ψάξε και βρες τα από την τσέπη σου». Έχουμε ξεχάσει βεβαίως και τι έγινε τις προηγούμενες δεκαετίες όπου πρυτάνευσαν η κατασπατάληση των επιδοτήσεων, ο «πελατειασμός» και εν τέλει ο εκμαυλισμός σημαντικής μερίδας του αγροτικού κόσμου, με αποτέλεσμα βεβαίως και την απαξίωση της εθνικής παραγωγής. Αλλά και από την πλευρά της Αξιωματικής Αντιπολίτευσης δεν είδαμε να γίνεται αντιληπτή η μεγάλη εικόνα, όπως και τα παιχνίδια των συσχετισμών που παίζονται σε ευρωπαϊκό επίπεδο, παιχνίδια στα οποία εμείς με τη γνωστή μας ελαφρότητα μονίμως παίρνουμε τη λάθος πλευρά. Στο πλαίσιο ενός κακώς εννοούμενου κομματικού πατριωτισμού, η Νέα Δημοκρατία συμφώνησε με την ευρωπαϊκή της πολιτική οικογένεια, το Ευρωπαϊκό Λαϊκό Κόμμα, στη συνδιαμόρφωση της νέας αρχιτεκτονικής της Κοινής Αγροτικής Πολιτικής, αλλά στην κατεύθυνση της επιθυμίας των βόρειων χωρών. Δεν είναι τυχαίο ότι όλες οι υπόλοιπες χώρες του ευρωπαϊκού νότου κράτησαν αποστάσεις απ' αυτήν την πρόταση της επιτροπής. Οι άμεσες ενισχύσεις ΚΑΠ αποτελούν χρηματοδότηση ζωτικής σημασίας για την ευρωπαϊκή γεωργία και ιδιαίτερα για τον ελληνικό αγροτικό τομέα. Η διάρθρωσή του σε μικρομεσαίες, οικογενειακού τύπου αγροτικές εκμεταλλεύσεις, δεν του επιτρέπουν να επιβιώσει σε συνθήκες παγκοσμιοποίησης και μεγάλων οικονομικών κλιμάκων. Αυτό είναι βέβαιο. Το να δεσμευόμαστε με πολιτικές υπέρ της επανεθνικοποίησης και μάλιστα να δεσμευόμαστε γι' αυτές ακόμα και για τις μετά το 2020 προγραμματικές περιόδους, που θα αλλάξουν τελείως το τοπίο των άμεσων ενισχύσεων, είναι αφελές. Θα μιλήσω πολύ σύντομα για το Πρόγραμμα Αγροτικής Ανάπτυξης. Το τρέχον ΠΑΑ, πέρα από τα μέτρα που συνεχίζονται, όπως είναι το «Νέοι Αγρότες», τα σχέδια βελτίωσης, η ενίσχυση για τη βιολογική παραγωγή και οι κάθε είδους επενδύσεις, είχε δύο πολύ σημαντικά νέα μέτρα, την οικονομική ενίσχυση των ομάδων και οργανώσεων παραγωγών και τους γεωργικούς συμβούλους. Το μέτρο του συστήματος παροχής γεωργικών συμβουλών, που είναι κανονιστική υποχρέωση χρηματοδοτούμενη από την Ευρωπαϊκή Ένωση με δέσμευση 120 εκατομμυρίων ευρώ και το οποίο θα πρέπει να καλύπτει ένα ευρύ φάσμα συμβουλών για τις κανονιστικές υποχρεώσεις των παραγωγών, καθώς και τις οικονομοτεχνικές συμβουλές για την οικονομική μεγέθυνση των αγροτικών εκμεταλλεύσεων, είναι αναμφισβήτητα εξαιρετικά σημαντικό. Αναρωτιέμαι, όμως, αν αντιλαμβανόμαστε όλοι τη σπουδαιότητα αυτή, γιατί το σύστημα των γεωργικών συμβουλών θα έβαζε σε μια τάξη το υφιστάμενο άναρχο καθεστώς των συμβουλών που ακριβοπληρώνονται από τους αγρότες και θα κάλυπτε τα κενά που υπάρχουν και που εντοπίζονται κυρίως στην περιφερειακή εξειδίκευση της αγροτικής πολιτικής του Υπουργείου, στη διασύνδεση της έρευνας με την πραγματική παραγωγή και στη διάχυση των αποτελεσμάτων της. Για να τρέξει το μέτρο, πρέπει να δημιουργηθεί, όμως, ένα εθνικό θεσμικό υπόβαθρο, πάνω στο οποίο θα στηριχθεί. Πού βρισκόμαστε σήμερα, κύριε Υπουργέ; Και βεβαίως, θα έπρεπε να υπάρχει μια ευρωπαϊκή πιστοποίηση για να αντιμετωπίζουμε ισότιμα τους αγρότες του βορρά, τους αγρότες προχωρημένων χωρών, όπως είναι η Γαλλία ή η Ιταλία, με τους αγρότες περιοχών όπως είναι η Ελλάδα ή η Ρουμανία. Κυρίες και κύριοι συνάδελφοι, μέρες Ιανουαρίου και το - ως συνήθως - καθιερωμένο ραντεβού των αγροτών στα μπλόκα πραγματοποιείται με συνέπεια. Η «επαναστατική γυμναστική», όμως, της κατάληψης των εθνικών οδών δεν είναι η απάντηση στα υπαρκτά προβλήματα των αγροτών, τα οποία μάλιστα διογκώνονται. Εξάλλου και οι πιο σκληρές κινητοποιήσεις κατέληγαν πάντα σε απόλυτη ήττα του ίδιου του αγροτοσυνδικαλιστικού κινήματος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε μισό λεπτό, ολοκληρώνω, κύριε Πρόεδρε. Για να μπορέσουν οι αγρότες να έχουν φοροδοτική και εισφοροδοτική ικανότητα η Κυβέρνηση, πρέπει να δημιουργήσει τις προϋποθέσεις, πριν απ' όλα, για παραγωγή εισοδήματος. Αυτό που σήμερα ζητείται είναι η αξιοποίηση των θεσμικών και οικονομικών ευκαιριών που η ΚΑΠ εξακολουθεί να μας παρέχει, αλλά και οι ευκαιρίες, που το ελληνικό μεσογειακό αγροδιατροφικό πρότυπο προσφέρουν στον Έλληνα παραγωγό, με τη συμμετοχή του, βέβαια, σε μεγάλα συλλογικά σχήματα - κυρίως ομάδες παραγωγών - που αποτελούν το κλειδί της βιωσιμότητάς του, δεδομένου ότι έξω από αυτά δεν μπορεί να καρπωθεί την προστιθέμενη αξία του προϊόντος που παράγει και βεβαίως δεν μπορεί να είναι βιώσιμος οικονομικά. Διαφορετικά, μοιραία, θα βλέπουμε τα χρόνια να περνούν, τις ευκαιρίες να χάνονται και τα προβλήματα να πολλαπλασιάζονται. Σας ευχαριστώ.
Ευχαριστώ πολύ. Η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ, κ. Γεννηματά, έχει τώρα τον λόγο. Ορίστε, κυρία Γεννηματά.
Ευχαριστώ πολύ, κύριε Πρόεδρε. Κυρίες και κύριοι Βουλευτές, ξεκινώ την παρέμβασή μου από τα εθνικά ζητήματα και πιο συγκεκριμένα από το Σκοπιανό που απασχολεί αυτές τις μέρες, ιδιαίτερα, τον ελληνικό λαό. Δυστυχώς, όπως φάνηκε και από τη συνάντηση του Νταβός, ο κ.Τσίπρας συνεχίζει την εν κρυπτώ διπλωματία, συνεχίζει τη μυστική διπλωματία. Και βέβαια δεν έχουμε πάρει ακόμα απάντηση στο βασικό ερώτημα αν ο κ. Τσίπρας έχει αναλάβει δεσμεύσεις για την προώθηση της ενταξιακής διαδικασίας των Σκοπίων στην Ευρωπαϊκή Ένωση, χωρίς να έχει εξασφαλίσει οριστική λύση στο πρόβλημα. Σε κάθε περίπτωση, η κυβερνητική διγλωσσία υπονομεύει την όποια διαπραγμάτευση. Από την άλλη μεριά, η πρόσφατη θέση του κ. Μητσοτάκη για μη λύση στο ζήτημα της Πρώην Γιουγκοσλαβικής Δημοκρατίας της Μακεδονίας, επιβεβαιώνει την πλήρη ακροδεξιά στροφή του και δεν εξυπηρετεί τα εθνικά συμφέροντα. Είναι, δε, απαράδεκτο η Νέα Δημοκρατία, η παράταξη που δημιούργησε και συντήρησε το ζήτημα των Σκοπίων, να προσπαθεί σήμερα να αποφύγει τις ευθύνες της. Οι κίνδυνοι που εγκυμονεί η παράταση του σημερινού αδιεξόδου καθιστούν επιβεβλημένη την αναζήτηση εθνικά επωφελούς λύσης, χωρίς αυτό να σημαίνει ότι εμείς δίνουμε λευκή επιταγή για οποιαδήποτε δήθεν λύση. Από την Κυβέρνηση το ζητούμενο είναι μια αποτελεσματική και ολοκληρωμένη λύση που διασφαλίζει πλήρως τα ελληνικά συμφέροντα και περιλαμβάνει το σύνολο των απαραίτητων εγγυήσεων που θα αποτρέπουν ενέργειες αλυτρωτισμού, προπαγάνδας και καταστρατήγησης του πνεύματος, αλλά και της ουσίας όσων θα συμφωνηθούν. Κανείς δεν μπορεί να προεξοφλεί την τελική μας στάση, η οποία θα καθοριστεί με αίσθημα πατριωτικής ευθύνης και όχι στη βάση μικροκομματικών σκοπιμοτήτων αξιολογώντας, όμως, το σύνολο της τελικής πρότασης που θα φέρει, εάν και όταν τη φέρει, η Κυβέρνηση και θα διατυπωθεί βεβαίως επισήμως. Σεβόμαστε τις γνήσιες ευαισθησίες του ελληνικού λαού. Δυστυχώς, κυρίες και κύριοι Βουλευτές, ΣΥΡΙΖΑ και Νέα Δημοκρατία παίζουν στην πλάτη του ελληνικού λαού και με αυτό το εθνικό θέμα και προσπαθούν να τον διχάσουν. Εμείς δεν πρόκειται να το επιτρέψουμε αυτό. Τηρούμε υπεύθυνη και σταθερή στάση. Κι έρχομαι στο θέμα της επερώτησης, ο τίτλος της οποία θα μπορούσε να είναι: «Οι αγρότες στο απόσπασμα». Η υπερφορολόγηση τους γονατίζει. Δημιούργησε πολύ μεγάλα προβλήματα σε υγιείς αγροτικές εκμεταλλεύσεις. Τα έσοδα του κράτους; Πενιχρά. Η δε σύνδεση των ασφαλιστικών εισφορών απευθείας με το αγροτικό εισόδημα, τους έχει περάσει τη θηλιά στον λαιμό. Πήρατε τον ΟΓΑ από ένα ανταποδοτικό ταμείο και με την ενοποίηση το ισοπεδώσατε μέσα στη γενικότερη υποβάθμιση του ασφαλιστικού συστήματος. Η αξιοποίηση των 6 δισεκατομμυρίων ευρώ του Προγράμματος Αγροτικής Ανάπτυξης καρκινοβατεί. Η ελληνική κτηνοτροφία συρρικνώνεται, λόγω των χαμηλών τιμών του γάλακτος, του υψηλού κόστους των ζωοτροφών αλλά και των ελληνοποιήσεων. Η απορρόφηση του προγράμματος Αλιείας, μηδενική. Το ενδιαφέρον που εκδηλώνεται από νέους να ασχοληθούν με το αγροτικό εισόδημα, δεν αξιοποιείται από την Κυβέρνηση. Οι επιλαχόντες των προκηρύξεων του προγράμματος «Νέων Αγροτών» διαφόρων περιφερειών βρίσκονται σε αναμονή. Αυτή η εκκρεμότητα πρέπει να αντιμετωπιστεί θετικά. Το λέμε εδώ και πάρα πολλούς μήνες. Πρέπει με πράξεις να δείξουμε ότι η ανανέωση του αγροτικού πληθυσμού αποτελεί μεγάλο, κεντρικό, εθνικό στόχο. Οφείλουμε να εμπιστευτούμε τους νέους ανθρώπους και να τους δώσουμε ευκαιρίες, αλλά και κίνητρα. Έρχομαι στο θέμα του ΕΛΓΑ. Προσποιείται και εδώ η Κυβέρνηση ότι όλα βαίνουν καλώς. Η αλήθεια είναι, όμως, ότι συνεχίζονται οι καθυστερήσεις εκτίμησης των ζημιών και πληρωμής των αποζημιώσεων από τον ΕΛΓΑ, που έχουν ως συνέπεια οι αγρότες των περιοχών που έχουν πληγεί από διάφορα ζημιογόνα αίτια και ακραία καιρικά φαινόμενα, να βρίσκονται σήμερα σε απόγνωση, μη μπορώντας να ανταποκριθούν στις οικονομικές τους υποχρεώσεις. Σε απόγνωση βρίσκονται και οι τευτλοπαραγωγοί που δεν γνωρίζουν πότε θα πληρωθούν για την παραγωγή του 2017 και δεν γνωρίζουν αν πρέπει να καλλιεργήσουν το 2018, αφού η Ελληνική Βιομηχανία Ζάχαρης βρίσκεται σε διάλυση. Σε ιδιαίτερα δύσκολη οικονομική κατάσταση βρίσκονται οι ροδακινοπαραγωγοί και οι παραγωγοί οπωροκηπευτικών που επλήγησαν από ακραία καιρικά φαινόμενα, αλλά και από το εμπάργκο στις εξαγωγές προς τη Ρωσία. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Κυρίες και κύριοι Βουλευτές είναι φανερό, από όλα τα παραπάνω, ότι η κατάσταση στην ελληνική ύπαιθρο είναι πολύ δύσκολη και εντελώς διαφορετική από την εικονική πραγματικότητα που προσπαθεί να παρουσιάζει ο Πρωθυπουργός και η Κυβέρνησή του στα διάφορα περιφερειακά συνέδρια. Αντί για συγκεκριμένα μέτρα και πολιτικές για τη στήριξη των αγροτών, αλλά και της ελληνικής περιφέρειας, παρακολουθούμε γενικόλογες διακηρύξεις του Πρωθυπουργού και των Υπουργών του για την ανάπτυξη, που διαρκώς έρχεται, αλλά, δυστυχώς για τον τόπο, ούτε οι αγρότες τη βλέπουν να έχει έρθει. Οφείλει να αντιληφθεί η Κυβέρνηση μια πολύ απλή αλήθεια: η οικονομία της ελληνικής περιφέρειας επηρεάζεται σημαντικά από τον αγροτικό τομέα. Άρα ανάπτυξη της περιφέρειας με μείωση του εισοδήματος των γεωργών και των κτηνοτρόφων, απλά δεν μπορεί να υπάρξει. Ανάπτυξη της περιφέρειας, δε, χωρίς διασύνδεση του αγροτικού τομέα με τον τουρισμό, επίσης δεν μπορεί να προχωρήσει. Κυρίες και κύριοι, είναι φανερό ότι η Κυβέρνηση αδυνατεί να ανταποκριθεί στις ανάγκες και τις απαιτήσεις της εποχής. Δεν έχει σχέδιο για την παραγωγική αναδιάρθρωση και τον εκσυγχρονισμό των αγροτικών εκμεταλλεύσεων. Είναι κατώτερη των περιστάσεων. Δεν μπορεί να εμπνεύσει τις δυνάμεις της παραγωγής και της δημιουργίας, δεν έχει την εμπιστοσύνη των γεωργών, των κτηνοτρόφων, των αλιέων που αγωνίζονται σε όλη τη χώρα, ζητώντας αλλαγή πολιτικής και διεκδικώντας δίκαια αιτήματα. Όπως έχουμε πει επανειλημμένα, εμείς δεν περιοριζόμαστε στην κριτική. Αναγνωρίζουμε την πολύ μεγάλη οικονομική και κοινωνική σημασία, τον κρίσιμο ρόλο του αγροτικού τομέα για την έξοδο της χώρας από την κρίση, αλλά και τη συμβολή του τόσο στην απασχόληση όσο και στην εξασφάλιση της κοινωνικής συνοχής. Έχουμε επεξεργαστεί και καταθέσει ένα ολοκληρωμένο πλαίσιο πολιτικής για τους αγρότες και την ύπαιθρο, για την αντιστροφή της καταστροφικής πορείας, για μία καλύτερη και ελπιδοφόρα προοπτική για τον αγροτικό τομέα και την ελληνική περιφέρεια. Έχουμε δεσμευτεί - και έχω δεσμευτεί και προσωπικά - να προωθήσουμε συγκεκριμένα μέτρα και πολιτικές με βάση ένα εθνικό σχέδιο ανάπτυξης και παραγωγικής αναδιάρθρωσης. Ενδεικτικά αναφέρομαι σήμερα σε δέκα από αυτά: Επανεξέταση της φορολόγησης των αγροτών, με προοδευτική μείωση του φόρου εισοδήματος, αλλά και της φορολογίας των ενισχύσεων. Αποσύνδεση των ασφαλιστικών εισφορών από το φορολογητέο εισόδημα. Μείωση του κόστους παραγωγής, με έμφαση στα αγροτικά εφόδια, στην ηλεκτρική ενέργεια και στην καθιέρωση αγροτικού πετρελαίου. Θέσπιση κινήτρων για την προώθηση σύγχρονων, ισχυρών και νοικοκυρεμένων συνεταιρισμών και ομάδων παραγωγών που παρεμβαίνουν αποτελεσματικά στην προμήθεια εφοδίων, αλλά και στην εμπορία των προϊόντων. Έργα υποδομής, με αξιοποίηση του κάθε ευρώ που μπορεί να διατεθεί από τα κοινοτικά ταμεία, για την ενεργειακή αυτοτέλεια των αγροτικών εκμεταλλεύσεων και το νερό. Αντιμετώπιση των «κόκκινων» δανείων και του πρωτογενούς τομέα για μία δεύτερη ευκαιρία στους αγρότες και στις επιχειρήσεις του αγροδιατροφικού τομέα και την καθιέρωση ακατάσχετου λογαριασμού για τους αγρότες, τις αγροτικές εκμεταλλεύσεις και επιχειρήσεις. Κατάργηση του φόρου στο κρασί. Η Κυβέρνηση το παραπέμπει διαρκώς στο μέλλον. Ίσως το ετοιμάζει για λίγο πριν από τις εκλογές; Είναι η συνήθειά της! Όμως, πρέπει να γίνει και πρέπει να γίνει άμεσα. Θεσμική προστασία της παραγωγικής γης και πολιτικές με φοροκίνητρα, φοροαπαλλαγές, με Τράπεζες Γης για αξιοποίησή της από παραγωγούς. Ενεργοποίηση των ελεγκτικών μηχανισμών για να παταχθούν οι παράνομες ελληνοποιήσεις, οι πρακτικές των εναρμονισμένων τιμών και να κλείσει η ψαλίδα μεταξύ των τιμών στο χωράφι και των τιμών στο ράφι. Τέλος, επικαιροποίηση του νομοθετικού και κανονιστικού πλαισίου λειτουργίας του ΕΛΓΑ στην κατεύθυνση αντιμετώπισης των νέων κινδύνων που προκύπτουν από την κλιματική αλλαγή, αλλά και τελικά τη μείωση του χρόνου καταβολής των αποζημιώσεων. Θέλουμε το χώρο της ελληνικής υπαίθρου, ένα χώρο για να ζεις, ένα χώρο για να επιχειρείς. Κυρίες και κύριοι, είναι γνωστό ότι η Ευρωπαϊκή Επιτροπή επεξεργάζεται προτάσεις αλλαγών στην ΚΑΠ για την περίοδο μετά το 2020. Εμείς θεωρούμε πολύ μεγάλης σημασίας για τη χώρα αυτό το ζήτημα και για αυτό θα έπρεπε με πρωτοβουλία της Κυβέρνησης να έχει ήδη ανοίξει αυτός ο διάλογος και στην κοινωνία, αλλά και στη Βουλή. Σε κάθε περίπτωση, εμείς είμαστε αντίθετοι - όπως ήμασταν και στο παρελθόν - σε οποιαδήποτε προσπάθεια επανεθνικοποίησης της ΚΑΠ και μείωσης των διατιθέμενων πόρων. Είμαστε, όμως, θετικοί σε αλλαγές για δικαιότερη κατανομή των ενισχύσεων, για είσοδο νέων στο αγροτικό επάγγελμα, για μείωση της γραφειοκρατίας, απλοποίηση των κανόνων εφαρμογής και μείωση του διοικητικού κόστους υλοποίησης των προγραμμάτων. Κυρίες και κύριοι Βουλευτές, είναι γνωστό ότι η παράταξή μας έχει ισχυρούς δεσμούς με τους αγρότες. Είμαστε δίπλα τους. Στηρίζουμε διαχρονικά τα δίκαια αιτήματά τους. Τους νοιαζόμαστε πραγματικά και έμπρακτα από την εποχή του Ανδρέα Παπανδρέου και μέχρι σήμερα. Σήμερα, εδώ από τη Βουλή, θέλω να απευθύνω από καρδιάς ένα κάλεσμα προς τις αγρότισσες και τους αγρότες, προς όλες τις δυνάμεις της παραγωγής και της δημιουργίας, ιδιαίτερα προς τους νέους αγρότες, τους νέους επιστήμονες, τους νέους άνεργους, που ασφυκτιούν στις πόλεις και στα χωριά, να πάρουν στα χέρια τους την υπόθεση της ανάπτυξης και της παραγωγικής ανασυγκρότησης του τόπου. Μαζί μπορούμε να δώσουμε ελπίδα και προοπτική στη χώρα, αλλά και πνοή στην ύπαιθρο. Εμείς δεσμευόμαστε - και δεσμεύομαι προσωπικά - ότι το Κίνημα Αλλαγής θα πρωταγωνιστήσει το επόμενο διάστημα για να δώσει πνοή και ζωντάνια στην ελληνική περιφέρεια. Σας ευχαριστώ πολύ.
Ευχαριστούμε. Τον λόγο έχει ο κ. Μανιάτης.
Αγαπητές και αγαπητοί συνάδελφοι, η Πρόεδρος του Κινήματος Αλλαγής, Φώφη Γεννηματά, ανέφερε προηγουμένως ότι στο εθνικό θέμα των Σκοπίων υπάρχει κυβερνητική διγλωσσία και ανικανότητα. Και είναι έτσι. Το βλέπουμε καθημερινά. Το χειρότερο, όμως, είναι ότι αυτή η διγλωσσία και ανικανότητα δεν χαρακτηρίζει μόνο τα ζητήματα της εξωτερικής πολιτικής, αλλά διαπερνά οριζόντια το σύνολο της κυβερνητικής πολιτικής και πολύ περισσότερο τα θέματα του πρωτογενούς τομέα, της αγροτικής παραγωγής, της αλιείας κ.λπ.. Κύριε Υπουργέ, το Υπουργείο, με τη δική σας ευθύνη, είναι το χαρακτηριστικό παράδειγμα αναξιόπιστης και αντιπαραγωγικής πολιτικής. Πριν λίγες μέρες δεν τολμήσατε να σβήσετε τα τρία κεράκια των γενεθλίων σας. Θυμάστε με τι πανηγυρισμούς και διθυράμβους σβήσατε το πρώτο σας κεράκι και το δεύτερο κεράκι; Για το τρίτο γιατί ντρέπεστε;
Δεν συνηθίζω να σβήνω κεράκια!
Διότι, προφανώς, δεν θέλετε να δείτε στα μάτια τους Έλληνες πολίτες. Διότι, προφανώς, ίσως θα έπρεπε να υπάρχει μία λαμπάδα για το θάψιμο όλων των ελπίδων, των προοπτικών και ονείρων που είχατε δημιουργήσει στους Έλληνες πολίτες. Ερχόμαστε, λοιπόν, τώρα να δούμε τι έχει γίνει σε αυτά τα τρία χρόνια του μνημονίου Τσίπρα. Κατ' αρχάς πρέπει να πούμε στους Έλληνες πολίτες, ότι μέχρι και το 2015 ο αγροτικός τομέας, ο πρωτογενής τομέας ήταν εκτός μνημονίων. Δεν είχε παρέμβει η τρόικα στους Έλληνες αγρότες, στον πρωτογενή τομέα, μέχρι το 2015. Και τι καταφέρατε; Εντάξατε πλήρως το σύνολο των δραστηριοτήτων του πρωτογενούς τομέα στο μνημόνιο το δικό σας, αυτό που υπογράψατε. Μεγάλο επίτευγμα! Και, βεβαίως, αφού έχετε οδηγήσει σε αγρανάπαυση το σύνολο της ελληνικής παραγωγής, έχετε προχωρήσει και σε πολλά άλλα ενδιαφέροντα μέτρα, όπως είναι τα εξής: Φορολόγηση των ενισχύσεων της ΚΑΠ, αποδυνάμωση της ελληνικής κτηνοτροφίας με την επέκταση της ημερομηνίας του φρέσκου γάλακτος, ανυπαρξία τραπεζικών χρηματοδοτήσεων, κατάργηση του ΟΓΑ και μείωση των αγροτικών συντάξεων, καθυστερήσεις στις αποζημιώσεις του ΕΛΓΑ και απόλυτη ανυπαρξία ελέγχων στην αγορά. Πάρτι ελληνοποιήσεων γίνεται, συναδέλφισσες και συνάδελφοι! Επιβαρύνονται οι Έλληνες καταναλωτές, εκτός αγοράς βγαίνουν οι Έλληνες παραγωγοί και τα κερδοσκοπικά τερτίπια των μεσαζόντων είναι ο κανόνας στον αγροτικό τομέα. Ας ξεκινήσουμε με το πρώτο θέμα, στο οποίο θέλω να αναφερθώ. Πρώτο ζήτημα είναι η εξοντωτική φορολόγηση και οι ασφαλιστικές εισφορές. Είχαμε προειδοποιήσει την Κυβέρνηση: «Δημιουργείτε θερμοκήπιο εισφοροδιαφυγής και φοροδιαφυγής». Και η πραγματικότητα, δυστυχώς, ήρθε να μας επιβεβαιώσει. Το καινούργιο «φρούτο» στην ελληνική ύπαιθρο, στην ελληνική περιφέρεια ξέρετε ποιο είναι. Διάφοροι τύποι, Έλληνες και Βαλκάνιοι, παριστάνουν τους εμπόρους, αγοράζουν τα προϊόντα χωρίς παραστατικά και τα κάνουν εξαγωγή ατυποποίητα σε γειτονικές χώρες. Αυτό έχει ως αποτέλεσμα να χάνει η εθνική οικονομία, να χάνει ο Έλληνας αγρότης, να δυσφημίζεται το ελληνικό προϊόν, να κινδυνεύει η υγεία των καταναλωτών και στο τέλος της ημέρας ο πρωτογενής τομέας να χάνει μία ακόμα μεγάλη ευκαιρία, γιατί ακριβώς, λόγω της απώλειας και των εσόδων του δημοσίου, δεν υπάρχει καμμία προοπτική και ελπίδα. Πρέπει να σας πω ότι αυτό το παράδειγμα το αντιμετωπίζουμε και στην Αργολίδα με τα πορτοκάλια. Αυτές είναι τραγικές περιπτώσεις, για τις οποίες η Κυβέρνηση δεν έχει καμμία απάντηση, όπως δεν έχει και καμμία απάντηση για το ότι δεν προχωρούν τα προγράμματα των νέων αγροτών, δεν έχει καμμία απάντηση στο γιατί έβγαλαν έξω από τις εκατόν είκοσι δόσεις τους αγρότες. Έρχομαι στο δεύτερο θέμα, στον φόρο στο κρασί. Ιλαροτραγωδία! Τραγική ανικανότητα! Τον Αύγουστο υποσχεθήκατε στους αμπελουργούς, στους οινοποιούς, στους εξαγωγείς ότι θα τον καταργήσετε. Τους κοροϊδεύετε. Τώρα κάνετε ότι δεν τρέχει τίποτα. Ακόμα και να καταργήσετε τον φόρο στο κρασί, η ζημιά έχει ήδη γίνει. Πολλές από αυτές τις αγορές έχουν ήδη χαθεί και συνεχίζουν να χάνονται. Η ζημιά πια έχει επέλθει. Έρχομαι στο τρίτο ζήτημα. Κύριε Υπουργέ, έχετε ακούσει τον όρο «Τέταρτη Βιομηχανική Επανάσταση»; Έχετε ακούσει, σας έχουν ενημερώσει οι σύμβουλοί σας, ότι σε όλο τον σύγχρονο, τον αναπτυγμένο κόσμο, η γεωργία πια αλλάζει με την αξιοποίηση των νέων τεχνολογιών; Οι νέες τεχνολογίες μπορούν να μας προσφέρουν 80% μείωση της σπατάλης του νερού, 60% μείωση του ηλεκτρικού ρεύματος, της κατανάλωσης ενέργειας, 70% μείωση των αγροτικών εφοδίων και των φαρμάκων. Έχετε κάνει τίποτε; Μπορείτε να μας πείτε ποια είναι η πολιτική του Υπουργείου σας σε αυτή τη μεγάλη επανάσταση που έχει ήδη ξεκινήσει και στην οποία προσπαθούν με αγωνία να ενταχθούν κάποιες πιλοτικές περιοχές, όπως η Ξάνθη, η Αργολίδα, η Αιτωλοακαρνανία; Και απέναντί τους αυτοί οι πρωτοπόροι αγρότες βρίσκουν μόνο τη γραφειοκρατία του Υπουργείου! Δεν θα αναφερθώ καθόλου στο ότι δεν έχετε προχωρήσει την προκήρυξη του προγράμματος για τις αγροτικές συμβουλές, για τις συμβουλές στον πρωτογενή τομέα. Το τέταρτο ζήτημα αφορά το νερό και τις ανανεώσιμες πηγές ενέργειας. Ξέρετε, κύριε Υπουργέ, επειδή πριν λίγους μήνες επισκεφθήκατε τον τόπο μου, την Αργολίδα, σας βάλαμε τότε το θέμα της επέκτασης του Αναβάλου, του έργου πνοής της Αργολίδας. Είναι ένα έργο το οποίο δρομολογήθηκε την περίοδο 2011-2014, γύρισε σελίδα και μάλιστα, το 2012 προκηρύξαμε την πρώτη επέκταση του έργου για 6.850.000 προς Ελληνικό και Κουτσοπόδι. Το έργο αυτό έπρεπε να έχει τελειώσει μέσα στο 2015, έχουμε μπει στο 2018 κι ακόμη το έργο δεν έχει ολοκληρωθεί, γιατί δεν έχουν προχωρήσει, υποτίθεται, κάποιες μικρές απαλλοτριώσεις. Υπάρχει, όμως, κι ένα δεύτερο. Η υποκρισία της Κυβέρνησης, η κομματική της σκοπιμότητα να παρουσιάσει ψεύτικο υπερπλεόνασμα, την οδήγησαν να κάνει αυτό που έχει μάθει να κάνει: να μειώνει το Πρόγραμμα Δημοσίων Επενδύσεων κατά 850 εκατομμύρια ευρώ. Θύμα αυτής της μείωσης του Προγράμματος Δημοσίων Επενδύσεων ήταν και η άλλη επέκταση του Αναβάλου προς τις Μυκήνες, τα Φίχτια, το Μοναστηράκι, εκεί που είχαμε διασφαλίσει 7.800.000 ευρώ, είχαμε ολοκληρώσει τις μελέτες, είχαμε τελειώσει τα τεύχη δημοπράτησης και σήμερα που μιλάμε, μετά από τρία χρόνια ΣΥΡΙΖΑ, θα μπορούσε και αυτή η επέκταση προς τις Μήκυνες να έχει γίνει πράξη. Τα κατάπιατε όλα, για να παραστήσετε, δήθεν, τους κοινωνικά ευαίσθητους. Περιττεύει να πω - το αναπτύξαμε αυτό και στην πρόσφατη συζήτηση του νομοσχεδίου για τις Ενεργειακές Κοινότητες - ότι η μοναδική δράση, δομικού χαρακτήρα, που έπρεπε να έχει υλοποιηθεί από τις αρχές του 2015, ήταν η δυνατότητα να εγκαταστήσουν ανανεώσιμες πηγές ενέργειας οι τετρακόσιοι δεκαέξι τοπικοί οργανισμοί εγγείων βελτιώσεων, όπου είναι ενταγμένοι τριακόσιες χιλιάδες Έλληνες αγρότες και που μπορούν να μειώσουν κατά 50% το κόστος της ενέργειας. Ο μέσος αγρότης πληρώνει 5.000 με 6.000 ευρώ τον χρόνο, κατ' ελάχιστον, για τη ΔΕΗ. Αυτά τα χρήματα μπορούν να μειωθούν στο μισό. Δεν κάνετε, όμως, τίποτε, ενώ εμείς νομοθετήσαμε από το τέλος του 2014 τη δυνατότητα να το εντάξουμε. Τελειώνω, κυρία Πρόεδρε, με την τελευταία, ίσως και σημαντικότερη, παρατήρηση, τη νέα Κοινή Αγροτική Πολιτική. Κύριε Υπουργέ, για το πρόγραμμα 2014-2020, για τη γεωργία, την αλιεία, την κτηνοτροφία και όλους τους τομείς, παραλάβατε από εμάς 20 δισεκατομμύρια ευρώ και άλλα 15 δισεκατομμύρια για υπόλοιπο ΕΣΠΑ. Ο πήχης της ικανότητας της διαπραγμάτευσής σας είναι τα 20 δισεκατομμύρια ευρώ. Μη διανοηθείτε να πείτε ότι λόγω του Brexit θα υπάρξουν μειώσεις, διότι σας θυμίζω ότι τέτοιες προσπάθειες είχαν γίνει και το 2011 και το 2012 και τις αποτρέψαμε. Προχωράτε, όμως, σε κάτι τραγικό, αδιανόητο. Μιλήσατε για επανεθνικοποίηση της Κοινής Αγροτικής Πολιτικής; Είναι σοβαρό πράγμα να απευθυνθείτε στους Έλληνες αγρότες και μπροστά στο αδιέξοδο που έχετε δημιουργήσει με τη δική σας ανικανότητα, να μιλήσετε για επανεθνικοποίηση της Κοινής Αγροτικής Πολιτικής, δηλαδή το Πρόγραμμα Δημοσίων Επενδύσεων να πληρώνει επιδοτήσεις των αγροτών;
Ποιος το είπε αυτό; Είναι φοβερό δηλαδή!
Μπροστά, ακριβώς, στην ανικανότητά σας να διαμορφώσετε μία εθνική στρατηγική, με συνεννόηση όλων των πολιτικών δυνάμεων, για ένα στρατηγικό σχέδιο, για το θεμέλιο του νέου παραγωγικού μοντέλου της χώρας, που είναι ο πρωτογενής τομέας, προχωρείτε σε «άλλα λόγια ν' αγαπιόμαστε».
Έλεος, δεν μπορείτε να ψεύδεστε ασύστολα!
Τελειώνω, κυρίες και κύριοι συνάδελφοι. Θεωρώ ότι ήρθε η ώρα να αντιμετωπίσετε με ειλικρίνεια τους Έλληνες αγρότες. Εμείς, στη Δημοκρατική Συμπαράταξη, στο Κίνημα Αλλαγής, έχουμε καταθέσει συγκεκριμένες προτάσεις και τους κοιτάμε στα μάτια. Έχουμε πει την αλήθεια και είμαστε η μοναδική παράταξη που έχει πρόγραμμα ανασυγκρότησης του πρωτογενούς τομέα, το οποίο μπορεί να αποτελέσει πράγματι το θεμέλιο για το νέο παραγωγικό μοντέλο της χώρας και θα φέρει χαμόγελο και αισιοδοξία στους αγρότες. Θα φέρει χαμόγελο, αισιοδοξία και προοπτική κυρίως στα νέα παιδιά που θέλουν να καινοτομήσουν, να δημιουργήσουν, να γίνουν εξωστρεφείς αγρότες και παραγωγοί και να φέρουν νέο εθνικό πλούτο. Ευχαριστώ πολύ.
Τον λόγο έχει ο κ. Σκανδαλίδης.
Κυρίες και κύριοι συνάδελφοι, η Πρόεδρός μας προηγούμενα έβαλε το συνολικότερο πλαίσιο μιας πολιτικής που θα μπορούσε πραγματικά να οδηγήσει τον αγροτικό τομέα από την αποδιάρθρωση στην ανάπτυξη. Ο εισηγητής μας και οι ομιλητές μέχρι τώρα περιέγραψαν με τα εντονότερα χρώματα τα τεράστια προβλήματα που σε κάθε τομέα δημιούργησε η αντιαγροτική πολιτική της Κυβέρνησης. Τα κυριότερα απ' αυτά είναι η φορολογία, οι ασφαλιστικές εισφορές, το κόστος παραγωγής, η έλλειψη ρευστότητας και κυρίως η ασύδοτη αγορά. Εγώ θα ήθελα να σταθώ στη συνολική, διαρθρωτική συμβολή και στην αναπτυξιακή διαδικασία του τομέα, γιατί αντιλαμβάνομαι ότι η απόσταση ανάμεσα στο success story του Πρωθυπουργού, ότι η ανάπτυξη ήρθε, και στην πραγματικότητα που ζει ο αγροτικός τομέας, είναι τεράστια και δεν μπορεί να καλυφθεί με καμμιά ωραιολογία ή με κανένα επικοινωνιακό τέχνασμα. Μπορεί, κύριε Υπουργέ, να φέρνετε παραδείγματα με αριθμούς που δείχνουν κάποιες βελτιώσεις, το ερώτημα, όμως, που πρέπει να απαντήσετε είναι το εξής: Έγινε η αγροτική οικονομία και τα τρόφιμα η ατμομηχανή της ανάπτυξης αυτά τα χρόνια, όπως μπορούσε να γίνει; Υπάρχει αυτή η αντίστροφη πορεία της χώρας; Δεν έγινε. Είναι τρία χαμένα χρόνια. Αυτό είναι το κεντρικό συμπέρασμα απ' αυτήν την πολιτική. Και, όμως, στη τριετία 2009-2012 συγκροτήθηκε ένα μακρόπνοο εθνικό σχέδιο που προέβλεπε πολυδιάστατη θεσμική και κυρίως λειτουργική παρέμβαση σε όλους σχεδόν τους τομείς του αγροτικού τομέα. Θα απαριθμήσω ενδεικτικά και θα αναρωτηθώ τι έγινε μέχρι τώρα στην πολιτική γης, που στόχο είχε την αξιοποίηση της σχολάζουσας περιουσίας με προτεραιότητα στους νέους αγρότες και τους νέους παραγωγούς. Εκατομμύρια στρέμματα κτημάτων μπορούσαν να έχουν αποδοθεί και επενδύσεις σε μεγάλα κομμάτια της δημόσιας περιουσίας που είχαν εντοπιστεί και ήταν πάνω από εξακόσια, θα μπορούσαν να είχαν γίνει τώρα και να υπάρχει πραγματικά μία αναθέρμανση της ανάπτυξης του τομέα. Δεν έγινε απολύτως τίποτα. Σχεδιάστηκε μία πολιτική περιφερειακής ανάπτυξης με ενεργοποίηση των περιφερειών, τα καλάθια των προϊόντων, οι αγροδιατροφικές συμπράξεις, η συμβολαιακή γεωργία, τα δημοπρατήρια. Τότε γυρίσαμε όλη τη χώρα και μιλήσαμε με τους αγρότες, οι οποίοι έφερναν τα προϊόντα τους. Γινόταν αντιπολίτευση, γινόταν της κακομοίρας. Μάλιστα, τότε ήταν η πρώτη μνημονιακή περίοδος και είναι γνωστό ποια ήταν η ατμόσφαιρα σε αυτές τις διαδικασίες. Ξεκίνησε με μεγάλη προσπάθεια αυτή η θεσμική αλλαγή, η οποία, όμως, σταμάτησε. Ξεκινήσαμε την πολιτική ενίσχυσης και νομιμοποίησης των κτηνοτροφικών μονάδων με στόχο να δώσουμε άμεσα δυνατότητα στις ορεινές κτηνοτροφικές μονάδες να νομιμοποιηθούν. Το νόμο τον είχε εγκρίνει η Ευρωπαϊκή Κοινότητα. Μόλις πριν λίγους μήνες ξαναϋπογράψαμε παράταση για να γλιτώσουν τα πρόστιμα, γιατί δεν έχουν νομιμοποιηθεί μέχρι τώρα, παρ' όλο που ήταν μία πολύ απλή διαδικασία. Κάναμε πολιτική παρέμβαση στην αγορά των προϊόντων με στόχο τους μεσάζοντες με το Μητρώο Εμπόρων, το οποίο δεν το εφαρμόσατε και το καταργήσατε, και τη διασφάλιση των εγγυήσεων για την πληρωμή των αγροτών. Κάναμε μία πολιτική εξυγίανσης και ελέγχου του κυκλώματος εμπορίας των φυτοφαρμάκων. Μόλις τώρα αρχίζετε να κάνετε κάποια δειλά βήματα μετά από πάρα πολύ μεγάλη καθυστέρηση. Κάναμε πολιτική εξυγίανσης, ανασυγκρότησης, εκσυγχρονισμού του συνεταιριστικού κινήματος με τις αντιπαραγωγικές, κατεσπαρμένες και σχολάζουσες μονάδες και όλα τα κυκλώματα συμφερόντων, που προσβάλλουν τη χώρα και εδώ και στο εξωτερικό και την υποβαθμίζουν. Συγχωνεύσεις, ομάδες παραγωγών έπρεπε σήμερα να είναι στην πρώτη γραμμή του αγώνα που γίνεται για τις εξαγωγές και παντού. Δεν υπάρχουν ουσιαστικά! Κάναμε πολιτική ανάδειξης πρότυπων μονάδων και καινοτόμων πρακτικών, που έδειχναν δρόμους και θα πολλαπλασίαζαν τις πρωτοβουλίες. Κάναμε πολιτική ενοποίησης της έρευνας, της εκπαίδευσης, της πιστοποίησης σε ενιαίο οργανισμό, αλλά τον αφήσατε να βουλιάζει και όλα αυτά ενώ διαπραγματευτήκαμε σκληρά για τους ΚΑΠ τότε και φέραμε αυτήν τη δυνατότητα που έχει σήμερα η χώρα, ενώ διασφαλίσαμε την απρόσκοπτη χρηματοδότηση των παραγωγών σε όλες τις εκφάνσεις είτε πρόκειται για ασφάλιση είτε πρόκειται για καταστροφές είτε πρόκειται για τα χρήματα που ερχόντουσαν από την Ευρωπαϊκή Ένωση και είχαμε κάνει και προετοιμασία και για νέες θεσμικές παρεμβάσεις. Δυστυχώς, βλέπετε αυτήν τη χώρα την κυνηγάει μία κατάρα, η ασυνέχεια του κράτους. Εγώ μπορώ να σας απαριθμήσω δέκα νόμους που έχουν ξαναψηφιστεί οι ίδιοι νόμοι από άλλες κυβερνήσεις. Δεν τους διάβασε ο Υπουργός; Δεν θέλει να πάρει η προηγουμένη κυβέρνηση την υπόθεση ότι αυτή τα έχει κάνει και όχι αυτή; Είναι μια κατάρα που μας συνοδεύει και κρατά την χώρα σε έναν δρόμο υπανάπτυξης. Εμείς, επιλέγοντας, θέσαμε ως προτεραιότητα την παραγωγική και απρόσκοπτη ανάπτυξη του τομέα. Τον κρατήσαμε με νύχια και με δόντια εκτός των μνημονίων. Τα χρήματα που υπήρχαν τότε για τα σχέδια βελτίωσης πηγαίναν για πάρα πολλές καινούριες επενδύσεις. Γινόταν μία πραγματική διασφάλιση πόρων που θα μπορούσε να δώσει ώθηση, να αναπτυχθεί επιτέλους αυτός ο τομέας, που έπρεπε να αποτελέσει την ατμομηχανή της ανάπτυξης. Εσείς, δυστυχώς, τον επαναφέρατε όχι μόνο στα μνημόνια, αλλά και από την πόρτα και από τα παράθυρα με αποτέλεσμα σήμερα να μην μπορεί το δυναμικό αυτό που υπάρχει, και που θα μπορούσε να δώσει μία ανάσα σε αυτήν τη χώρα, να μπει σε έναν δρόμο πραγματικό. Κάναμε συζητήσεις ατέλειωτες - είναι εδώ Βουλευτές που τις θυμούνται - για όλα τα θέματα που έχουν σχέση σε κάθε βήμα της πολιτικής μας. Κάναμε διακομματικές συναντήσεις, κάναμε συναντήσεις στα Υπουργεία με τους θεσμούς, με τα πάντα, πηγαίναμε σε κάθε περιφέρεια. Αυτόν τον οργασμό δουλειάς, σε έναν τομέα που πρέπει να τον πάρεις από τα μαλλιά και να τον σηκώσεις κυριολεκτικά, δεν τον βλέπουμε να γίνεται από την Κυβέρνησή σας. Εκεί, λοιπόν, που θα μπορούσε να υπάρχει μία αναδιάρθρωση βλέπουμε την αποδιάρθρωση. Δυστυχώς, είναι αλήθεια ότι γεννήσατε πραγματική ελπίδα ότι θα ήσασταν η αρχή του νέου. Είναι κρίμα γιατί τελικά γίνεστε το τέλος του παλιού.
Ευχαριστούμε και για τον χρόνο, κύριε Σκανδαλίδη. Τον λόγο έχει ο κ. Κωνσταντόπουλος για πέντε λεπτά.
Κύριε Υπουργέ, κυρία Πρόεδρε, κυρίες και κύριοι συνάδελφοι, η συνεχιζόμενη οικονομική κρίση έχει οξύνει τις ανισότητες. Η ελληνική κοινωνία έχει φτωχοποιηθεί. Το φορολογικό σύστημα και το σύστημα κοινωνικής ασφάλισης έχουν μετατραπεί σε μηχανισμούς παραγωγής νεόπτωχων. Ανάμεσα σε αυτούς συγκαταλέγονται και οι αγρότες. Και τούτο γιατί; Διότι δεν υπήρξαν μεταρρυθμίσεις σε αυτούς τους τομείς που να θωρακίσουν το επάγγελμά τους, να δημιουργήσουν ένα κοινωνικό δίκτυ προστασίας και να μετατρέψουν τον πρωτογενή τομέα σε πραγματικό πυλώνα ανάπτυξης για τη χώρα. Το πολιτικό σύστημα αδράνησε και αδρανεί ακόμη, στέκεται αμήχανο περιμένοντας την ανάπτυξη να έρθει με τρόπο μαγικό και υπερβατικό. Κύριοι της Κυβέρνησης, έξι κρίσιμα σημεία, θα έλεγα, κρατούν την ελληνική οικονομία στο τέλμα, όπου μειώνουν την αξιοπιστία της χώρας και φέρνουν τις παραγωγικές δυνάμεις σε απαισιοδοξία και απόγνωση, όπως το μεγάλο δημόσιο χρέος. Δεύτερον, το προβληματικό ασφαλιστικό σύστημα. Τρίτον, τα προβλήματα και οι καθυστερήσεις στην απονομή της δικαιοσύνης. Τέταρτον, το δυσλειτουργικό φορολογικό σύστημα. Πέμπτον, η μη στήριξη του πρωτογενούς τομέα και, έκτον, τα προβλήματα της πολυνομίας. Για όλα αυτά καμμία θετική εξέλιξη, καμμία πρόοδος, καμμία μεταρρύθμιση. Κύριε Υπουργέ, την ερχόμενη Πέμπτη 1η Φεβρουαρίου, με αφορμή τα εγκαίνια της Διεθνούς Έκθεσης «AGROTICA», θα γίνει ένα συλλαλητήριο στη Θεσσαλονίκη. Τα μπλόκα στους δρόμους έχουν ήδη αρχίσει. Να τονίσω ότι δεν έχουν μνήμη χρυσόψαρου οι αγρότες. Βλέπουν τι; Βλέπουν το εισόδημά τους να συρρικνώνεται και απεναντίας τα έξοδα να μεγαλώνουν. Σύμφωνα με την ΕΛΣΤΑΤ, τα έσοδα του Σεπτεμβρίου για το 2017 για τους αγρότες μειώθηκαν κατά 3,2%, τη στιγμή που τα έξοδά τους αυξήθηκαν κατά 2,5%, σε σχέση βέβαια με τον Σεπτέμβριο του 2016. Έλεγε ο Πρωθυπουργός προεκλογικά από την Κρήτη ότι αυτός που έχει αποκλειστικό εισόδημα από τον πρωτογενή τομέα ή πάνω από το 50% του εισοδήματός του, πρέπει κυριολεκτικά να προστατευθεί, γιατί αυτός αποτελεί τον παραγωγικό ιστό του τόπου. Και ερωτώ το εξής: Πώς τους προστατεύετε, κύριε Υπουργέ; Με τις φορολογικές επιβαρύνσεις στο αγροτικό εισόδημα, από 22% για εισόδημα έως 20.000 ευρώ, μέχρι 45% για εισόδημα άνω των 45.000 ευρώ, με ένα άτυπο αφορολόγητο όριο στα 9.445 ευρώ; Με την υποχρέωση προκαταβολής του φόρου για την επόμενη χρονιά στο 100%, που συν τοις άλλοις, αφαιρεί και τη ρευστότητα; Με αυξήσεις του φόρου στα ενοίκια των χωραφιών κατά 15% έως και 45%; Με την απροθυμία θεσμοθέτησης του ακατάσχετου αγροτικού λογαριασμού; Με την αύξηση των ασφαλιστικών εισφορών κατά 16% για το 2017; Με την αύξηση των ορίων συνταξιοδότησης στα εξήντα επτά και με τη φορολόγηση των αγροτικών επιδοτήσεων; Με την κατάργηση του ειδικού φόρου κατανάλωσης για το πετρέλαιο και με τον ειδικό φόρο κατανάλωσης στο κρασί; Με την υπολειτουργία του ΕΛΓΑ, όταν δεν έχει καταβάλει ακόμη αποζημιώσεις που αφορούν το 2016 και το 2017; Με την ανορθολογική αξιοποίηση των πόρων της ΚΑΠ; Όλα αυτά ως προς τι; Καμμία εξέλιξη, καμμία πρόοδος. Κύριε Υπουργέ, έχει μείνει αναξιοποίητο το έργο των Υπουργών Αγροτικής Ανάπτυξης του ΠΑΣΟΚ. Θυμάμαι την αγωνία του Κώστα Σκανδαλίδη, του τότε Υπουργού, για την πολιτική γης με σκοπό τη μεγέθυνση των αγροτικών εκμεταλλεύσεων, για το μητρώο αγροτών και αγροτικών εκμεταλλεύσεων, με σκοπό φυσικά τη χαρτογράφησή τους και την καταγραφή τους, για την πάταξη του λαθρεμπορίου και των ελληνοποιήσεων μέσα σε ένα σύστημα οργανωμένων ελέγχων. Κύριοι της Κυβέρνησης, δώσατε μια υπόσχεση στον ελληνικό λαό, που αφορά τις επόμενες γενιές, να προχωρήσετε στην παραγωγική ανασυγκρότηση του τόπου, γιατί δεν κρινόμαστε για αυτό που κληρονομήσαμε, κρινόμαστε για ό,τι θα κληροδοτήσουμε στις επόμενες γενιές. Έστω και τώρα, δημιουργήστε μια διακομματική επιτροπή επιφορτισμένη να επεξεργαστεί ένα σχέδιο παραγωγικής ανασυγκρότησης για τη χώρα με στόχους και χρονοδιαγράμματα, με κοινοβουλευτική συναίνεση, να προχωρήσουμε σε μια τομή για το μοντέλο ανάπτυξης της χώρας μας. Εμείς, η Δημοκρατική Συμπαράταξη, έχουμε τις προτάσεις για να στηρίξουμε τον Έλληνα παραγωγό και να δώσουμε κίνητρα στους νέους επιστήμονες του αγροτικού τομέα που αναζητούν πραγματικά ευκαιρίες να απασχοληθούν στον αγροτικό τομέα, για να παράσχουμε την κοινωνική προστασία που χρειάζεται ο αγροτικός κόσμος, για να συνδέσουμε με πραγματικούς όρους την επιστημονική έρευνα με την αγροτική παραγωγή, για να αξιοποιήσουμε καλύτερα την εγχώρια παραγωγή στο πλαίσιο της τουριστικής και εξαγωγικής ανάπτυξης. Και έχουμε τη διάθεση να συζητήσουμε και να φέρουμε θετικές αλλαγές στον αγροτικό τομέα που θα έχουν άμεσο θετικό αντίκτυπο στην εγχώρια οικονομία. Είναι ώρα πράξεων και όχι λόγων. Φέρτε, λοιπόν, για τα κόκκινα δάνεια των αγροτών λύση, γιατί τα κόκκινα δάνεια για τους αγρότες σήμερα αποτελούν βρόγχο και αγχόνη, γιατί πραγματικά βάλλεται ο πρωτογενής τομέας, που για όλους θα πρέπει να είναι το στοίχημά μας, αν θέλουμε πραγματικά να παράξουμε εγχώριο πλούτο. Ας δείξουμε, λοιπόν, σεβασμό, όπως αρμόζει σε αυτούς τους ανθρώπους, γιατί από μας περιμένουν. Μας κρίνουν και κρινόμαστε από τις πράξεις και τα έργα μας και όχι φυσικά από ανερμάτιστες υποσχέσεις. Σας ευχαριστώ.
Τον λόγο έχει ο κ. Μπαργιώτας. Κύριε Μπαργιώτα, θέλετε να συμπυκνώσετε τον χρόνο σας;
Θα τον συμπυκνώσω και μετά θα τον επεκτείνω, κυρία Πρόεδρε!
Αυτό δεν θα το επιτρέψω! Κύριε Μπαργιώτα, μπορείτε να ξεκινήσετε.
Ευχαριστώ, κυρία Πρόεδρε. Θα προσπαθήσω να είμαι μέσα στον χρόνο μου. Καμμιά φορά είναι καλό να κοιτάμε λίγο προς τα έξω, πριν αρχίσουμε να κοιτάμε προς τα μέσα. Έτσι θα αναφέρω ένα παράδειγμα που το λέμε συχνά. Η Ολλανδία είναι μια χώρα μεσαίου μεγέθους. Έχει δυόμισι φορές λιγότερη αγροτική γη από την Ελλάδα, είναι ο μεγαλύτερος εξαγωγέας τροφίμων στην Ευρώπη, ο δεύτερος μεγαλύτερος στον κόσμο μετά τις Ηνωμένες Πολιτείες, που είναι διακόσιες εβδομήντα φορές μεγαλύτερη η αγροτική της εκμετάλλευση. Είναι ένα ερώτημα. Πώς το κατάφεραν οι Ολλανδοί; Πολύ - πολύ περιληπτικά οι Ολλανδοί πριν από είκοσι χρόνια έβαλαν έναν εθνικό στόχο για την αγροτική τους παραγωγή: Δύο φορές περισσότερα τρόφιμα με τους μισούς πόρους και κάτω απ' αυτό κρέμασαν την καινοτομία και της έδωσαν κίνητρα, προσπάθησαν σοβαρά και είχαν εξαιρετικά αποτελέσματα στη μείωση της χρήσης νερού, των αντιβιοτικών στην κτηνοτροφική παραγωγή κ.λπ.. Κάπως έτσι φτάσαμε, ενώ εμείς εξελισσόμασταν με το δικό μας εσωτερικό τρόπο, η ντομάτα της Ιεράπετρας να είναι πολλές φορές ακριβότερη από την ολλανδική, όχι εκεί, όχι στο Μόναχο, αλλά στη λαχαναγορά της Αθήνας. Υπάρχουν τέτοια παραδείγματα. Έτσι, λοιπόν, ενώ αυτοί αναπτύσσονται και μεγαλώνουν, εμείς βουλιάζουμε όλο και περισσότερα, απ' ό,τι φαίνεται. Έχουμε εθνικό σχέδιο; Αυτό είναι το ερώτημα. Οι Ολλανδοί είχαν ένα. Έχουμε εθνικούς στόχους; Έχουμε, για παράδειγμα, συζητήσει ποτέ, ξέρουμε τι θέλουμε να έχουμε το 2030 από αιγοπρόβατα ή θα σερνόμαστε πίσω από τις συζητήσεις, τη μια για το γάλα, την άλλη για τη CETA και μάλιστα με τους όρους που μπήκε η συζήτηση για τη CETA και τη φέτα στην ελληνική παραγωγή; Έχουμε άποψη; Ξέρουμε, εάν οι καρυδιές για παράδειγμα είναι καλή εναλλακτική λύση στα βαμβακοχώραφα, που έχουν αρχίσει να κατακλύζουν τον κάμπο της Θεσσαλίας; Σε τι εκτάσεις; Ξέρουμε τι επίπτωση έχει αυτό στη διαχείριση του νερού και στην ερημοποίηση της Θεσσαλίας; Ξέρουμε μέχρι το 2030 τι νερό θα έχουμε; Ακούσαμε για 600 εκατομμύρια σε ένα πρόγραμμα εγγειοβελτιωτικών στη Θεσσαλία, που τα 600 εκατομμύρια δεν υπάρχουν, δεν είναι γραμμένα πουθενά και δεν υπάρχουν και μελέτες. Το μόνο σοβαρό έργο που υπήρχε και εξελισσόταν ήταν η άρδευση από τον Αχελώο, η οποία απ' αυτή την Κυβέρνηση ακυρώθηκε, αφήνοντας ένα κενό και δεν υπάρχει κανένα ρεαλιστικό πρόγραμμα στην πραγματικότητα. Είχε η ελληνική αγροτική παραγωγή χρόνια προβλήματα. Από εδώ και πέρα, τα τελευταία τρία χρόνια προστέθηκε ακόμη ένα. Η κατακόρυφη αύξηση του κόστους παραγωγής. Εάν οι Ολλανδοί είχαν ως λογική τα διπλάσια τρόφιμα με τους μισούς πόρους, η κυβερνητική επιλογή της Ελλάδας τα τελευταία τρία χρόνια είναι πολλαπλάσια δημοσιονομικά έσοδα από τους αγρότες και ας πάει και το παλιάμπελο! Γιατί, πολύ φοβάμαι, δυστυχώς εκεί καταλήγουμε. Μέχρι και 7.500 ευρώ στο ανώτερο εισοδηματικό κατώφλι παραπάνω τον χρόνο ασφαλιστικές εισφορές. Προσέξτε, 7.500 ευρώ! Για τα φορολογικά έχουν ειπωθεί, δεν θα τα πω, αλλά οι συντελεστές είναι τρομακτικοί, αυξήθηκαν πραγματικά κατακλυσμιαία τα τελευταία χρόνια. Το ρεύμα ανεβαίνει και το κόστος του πετρελαίου αυξήθηκε. Ακούγεται - και ελπίζω να μην είναι αλήθεια - ότι θα αυξηθεί ο ΕΝΦΙΑ ανά στρέμμα σε επίπεδα τα οποία είναι δυσθεώρητα, ειδικά για τις μέσες…
Πού τα ακούτε αυτά;
Δεν λέω ότι έγινε, κύριε Παπαδόπουλε, λέω ότι ακούγεται. Ας διαψευστεί, δεν είναι κακό. Έτσι, λοιπόν, αντί για κίνητρα, έχουμε αντικίνητρα και μάλιστα είναι και στοχευμένα τα αντικίνητρα, μια και η οικονομική αφαίμαξη αφορά ένα κομμάτι των αγροτών, το οποίο εκ των πραγμάτων θα ήταν αυτό που θα μπορούσε να ξαναεπενδύσει και να αυξήσει τη γεωργική παραγωγή. Υπάρχει και στην Ελλάδα - και το συναντά κανείς κάθε μέρα, ειδικά στις εύρωστες περιοχές - ένα νέο στρώμα αγροτών, νέων με γνώση, με χρήματα, με γη, με αντίληψη, που προσπαθεί να ανοίξει νέες καλλιέργειες, νέες αγορές και το οποίο είναι αυτό ακριβώς που πλήττεται. Στην Ολλανδία υπάρχουν φορολογικά και άλλα κίνητρα για την εισαγωγή καινοτομίας. Το 2% των αγροτών που εισάγει καινοτόμες δράσεις αμείβεται στην Ολλανδία κάθε χρόνο, αυτοί που εφαρμόζουν καινοτομία, νέες καλλιέργειες. Εδώ η κερδοφορία, η αύξηση του τζίρου είναι αντικίνητρο, όπως είναι δομημένη πλέον η ασφαλιστική και φορολογική πολιτική. Δεν θέλεις να βγάλεις λεφτά, γιατί θα στα πάρει το δημόσιο. Αυτή είναι η πραγματικότητα. Δεν έχεις κανένα κίνητρο να αυξήσεις τον τζίρο και την παραγωγή σου, για τον απλούστατο λόγο ότι αυξάνοντας την παραγωγή, έχεις μόνο να χάσεις. Έχουμε πει όλοι ότι το Πρόγραμμα Αγροτικής Ανάπτυξης καθυστερεί δυστυχώς. Ο ΕΛΓΑ δεν πληρώνει. Χθες ακόμη στη Λάρισα υπήρχαν κινητοποιήσεις. Οι καθυστερήσεις είναι τεράστιες, κυρίως με τις πραγματογνωμοσύνες. Οι νέοι αγρότες καρκινοβατούν. Μετά από επτά μήνες, ακούσαμε ότι θα μπουν επιτέλους οι επιλαχόντες, αλλά με κριτήρια που είναι κάπως περίεργα και μάλλον πελατειακά. Ακούγεται ότι θα μπούν όλοι στη δυτική Μακεδονία, αλλά όχι στη Θεσσαλία, για παράδειγμα, χωρίς να έχει εξηγηθεί επαρκώς γιατί οι Θεσσαλοί νέοι αγρότες μένουν εκτός. Υπάρχει ένα ερώτημα εκεί. Εδώ υπάρχει ένας κύριος στόχος, η αύξηση των εσόδων στη λογική του υπερπλεονάσματος. Δεν υπάρχει άλλη πολιτική στην αγροτική οικονομία από το να πάρουμε παραπάνω χρήματα φορολογικά και ασφαλιστικά από τους αγρότες. Όπως είπα και προηγουμένως, αυτή η πολιτική στοχεύει και καταστρέφει αυτούς ακριβώς που θα έπρεπε να ενισχυθούν: νέους αγρότες, εύρωστους, με γη και διάθεση να ξαναεπενδύσουν. Έχει καταστρέψει έτσι κι αλλιώς τους μικρούς, οι οποίοι πλέον μετατρέπονται σε επαίτες επιδομάτων, μην έχοντας ελπίδα να αυξήσουν την παραγωγή τους ή να βελτιώσουν τη θέση τους. Σε αυτό το πλαίσιο, το Υπουργείο αναγκαστικά, ενδεχομένως, έχει μετατραπεί σε Υπουργείο διαχείρισης αγροτικών κινητοποιήσεων. Το βλέπουμε κάθε χειμώνα να προσπαθεί πυροσβεστικά να καταστείλει τις αγροτικές κινητοποιήσεις, ενώ στην πραγματικότητα αυτό που χρειάζεται η χώρα - και το χρειάζεται χθες - είναι πολιτικές παραγωγικής ανασυγκρότησης, στο πλαίσιο των προτάσεων που κάναμε σήμερα και στο πλαίσιο των πολιτικών που προσπαθήσαμε να αναπτύξουμε τα προηγούμενα χρόνια. Η πρόκληση για τα επόμενα χρόνια είναι αυτή. Έχουμε κουραστεί να ακούμε όλοι μας και να το επαναλαμβάνουμε ότι ένας από τους δύο ή τρεις βασικούς πυλώνες της ανάπτυξης που θα βγάλουν τη χώρα από την κρίση είναι ο πρωτογενής παραγωγικός τομέας. Με αυτές τις πολιτικές πολύ φοβάμαι ότι ο πρωτογενής παραγωγικός τομέας δεν πάει πουθενά. Σας ευχαριστώ.
Ευχαριστούμε και εμείς. Το λόγο έχει τώρα ο κύριος Υπουργός για είκοσι λεπτά.
Κατ' αρχάς, θέλω να ευχαριστήσω την κ. Γεννηματά για το σύντομο πέρασμά της στη συζήτηση. Βέβαια, σχετικά με την αναφορά της στον Πρωθυπουργό για τη συμμετοχή του στη διαπραγμάτευση, ο ελληνικός λαός γνωρίζει και έχει εξουσιοδοτήσει τον Πρωθυπουργό, τον οποίον χαρακτηρίζει το αίσθημα ευθύνης σε όλες του τις συναντήσεις και συζητήσεις, να ασχοληθεί με το συγκεκριμένο θέμα. Περιμένετε και θα δείτε ότι όλα πήγαν επ' ωφελεία της ελληνικής κοινωνίας και του ελληνικού λαού. Θέλω, επίσης, να ευχαριστήσω τους συναδέλφους της Δημοκρατικής Συμπαράταξης και του Ποταμιού για την επερώτηση που κατέθεσαν, πόσο μάλλον σε μια ώρα που ο αγροτικός κόσμος βρίσκεται σε κινητοποίηση. Το έχω πει και το επαναλαμβάνω ότι υπάρχουν προβλήματα στον αγροτικό χώρο. Γι' αυτό, λοιπόν, είναι δικαίωμα των αγροτών να κινητοποιούνται. Εγώ για μια ακόμη φορά τους καλώ, μεσούσης της κινητοποίησης, να συναντηθούμε και να κουβεντιάσουμε, γιατί υπάρχουν ζητήματα για τα οποία μπορούμε να προσφέρουμε κάτι καλύτερο. Δεν μπορώ, όμως, να μην αναφερθώ σε ακρότητες, που κατά τη διάρκεια της συζήτησης υπήρξαν από πλευράς των συναδέλφων. Τα ξεπερνάμε, όμως, αυτά γιατί ο αγροτικός χώρος αυτό που θέλει από εμάς είναι να προσεγγίζουμε τον τομέα του με στοιχεία και κυρίως με δυνατότητες, για να λύσουμε τα προβλήματά τους. Μιλήσατε, αγαπητοί συνάδελφοι, για την έλλειψη παραγωγικού σχεδίου για την παραγωγική ανασυγκρότηση της χώρας. Θα καταθέσω, λοιπόν, αντίγραφο των πρακτικών της σχετικής συζήτησης που έγινε τον Δεκέμβριο του 2016 στην Επιτροπή Παραγωγής και Εμπορίου πάνω στο στρατηγικό μας σχέδιο, όσον αφορά τον αγροτικό τομέα. Ήταν μια υποχρέωση που ερχόταν ως απόρροια του ν.4336/2015, δηλαδή του τρίτου μνημονίου, το οποίο σας υπενθυμίζω ότι τα κόμματα που είναι υπέρ της ευρωπαϊκής πορείας ψηφίσαμε μαζί. Μάλιστα κατά τη σχετική συζήτηση - θα καταθέσω και αντίγραφο - οι εκπρόσωποί σας, ιδιαίτερα της συγκυβέρνησης ΠΑΣΟΚ - Νέας Δημοκρατίας, στις τοποθετήσεις τους είπαν ότι πρόκειται για μια πρόταση που είναι προς τη θετική κατεύθυνση. Τώρα, από εκεί και πέρα, αν πεις ότι είναι προς τη θετική κατεύθυνση, μπορείς μετά να αρχίσεις να εκφράζεις τις επιφυλάξεις σου. Αυτή ήταν η τοποθέτησή τους. Κι εμείς ως Κυβέρνηση ΣΥΡΙΖΑ δεν καταθέσαμε αυτό την τελευταία στιγμή και ως αξιωματική αντιπολίτευση είχαμε κατά τη διάρκεια της άσκησης της αντιπολιτευτικής μας δραστηριότητας αναδείξει και δημοσιοποιήσει την πρότασή μας για το αγροτοδιατροφικό σύμπλεγμα ως προϋπόθεση για την ανάπτυξη της ελληνικής κοινωνίας. Απλώς σας τα καταθέτω. Βέβαια δεν είναι μόνο αυτά. Ολόκληροι τόμοι είναι, αλλά τουλάχιστον να δείτε ότι προς αυτή την κατεύθυνση δουλεύαμε. [[Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα για την πρόταση που αναφέρατε για το στρατηγικό σχέδιο, σας το λέω ότι αυτή την ώρα βρισκόμαστε σε μια διαδικασία επικαιροποίησης, γιατί πρέπει μέχρι τέλος Μαρτίου 2018 να καταθέσουμε προτάσεις, μέσα στα πλαίσια των συμφωνιών και των συζητήσεων που κάνουμε με την Ευρωπαϊκή Επιτροπή. Εμείς, λοιπόν, στα σχέδια που καταθέσαμε και αυτό που επικαιροποιούμε έχουμε συνδέσει την έξοδό μας από την κρίση με την ενίσχυση της αγροτικής παραγωγής και γενικότερα του αγροτοδιατροφικού τομέα. Μπορεί να διαφωνείτε εσείς, αλλά εμείς τουλάχιστον στα περιφερειακά συνέδρια που πηγαίνουμε βλέπουμε ειδικά τον χώρο του αγροτικού κόσμου να έρχεται, να συζητάμε και να αποδέχεται ουσιαστικά τις προτάσεις που καταθέτουμε μέσα από το συγκεκριμένο ολοκληρωμένο στρατηγικό σχέδιο για την ανασυγκρότηση της αγροτικής οικονομίας και την αναζωογόνηση της περιφέρειας και την υπαίθρου υπηρετούμε. Πώς υπηρετούμε; Έχουμε σε αυτά τα τρία χρόνια νομοθετικές πρωτοβουλίες και παρεμβάσεις όπως αυτή των βοσκήσιμων γαιών. Ταχθήκατε ενάντια σε μια ρύθμιση η οποία ήταν κύριο ζήτημα για την κτηνοτροφία. Φέραμε πλαίσιο για τους αγροτικούς συνεταιρισμούς. Θα τα πούμε αργότερα ποια ήταν η λειτουργία στο συνεταιριστικό κίνημα και ποιες επιπτώσεις είχε φέρει αυτή η λειτουργία που βρήκαμε εμείς σήμερα. Φέραμε πλαίσιο για τη χρήση των ανανεώσιμων πηγών ενέργειας. Φέραμε την κάρτα του αγρότη. Σας υπενθυμίζω μάλιστα ότι πήγε πολύ καλά συνδεόμενη με το 80% της βασικής ενίσχυσης και γι' αυτό προετοιμαζόμαστε για το 2018 να την επεκτείνουμε και στο 80% του πρασινίσματος. Φέραμε πλαίσιο για τις πληρωμές των αγροτικών προϊόντων, γιατί είπατε ότι «Εμείς είχαμε τριάντα ημέρες κι εσείς το κάνατε εξήντα». Εσείς είχατε τριάντα ημέρες και είχατε και παράγραφο από κάτω που έλεγε ότι εκτός αν οι συμβαλλόμενοι αποφασίσουν διαφορετικά, που σημαίνει ο αδύναμος κρίκος, ο αγρότης, να μπορεί να επιβάλλει τις τριάντα ημέρες όταν υπάρχει απέναντί του χονδρέμπορος, όταν υπάρχει το σουπερμάρκετ. Ξέρετε πού είχαμε καταλήξει; Δεν θέλω να εκνευριστώ, αλλά οι επτά ημέρες λήξης στο γάλα να συνοδεύεται με επτάμηνες και δωδεκάμηνες επιταγές ήταν κανόνας. Αυτό δεν νομίζω πως μπορείτε να το αμφισβητήσετε. Επίσης η υποχρεωτική αναγραφή της χώρας προέλευσης των γαλακτοκομικών προϊόντων, του γάλακτος άρμεξης, του κρέατος κ.λπ., δεν ήταν σημαντική; Το λέω γιατί κι εσείς συμφωνήσατε με τη συγκεκριμένη ρύθμιση. Επίσης αναδείξαμε κι άλλα ζητήματα που έχουν σχέση με το εργόσημο, που έχουν σχέση με τον οργανισμό διαχείρισης της αγροτικής περιουσίας - θα τα πούμε αυτά ίσως στη δευτερολογία - , αλλά και άλλες που ακολουθούν. Αυτή την ώρα υπάρχει το νομοσχέδιο για τη συλλογικότητα στον αγροτικό χώρο. Ξέρετε ότι είχατε αφήσει ολόκληρους τομείς αγροτικής δραστηριότητας εκτός δυνατότητας συνδικαλιστικής τους συγκρότησης, όπως για παράδειγμα την αλιεία. Ιδιαίτερα τα ζητήματα της αλιείας δεν τα είχατε ακουμπήσει καθόλου. Από βασιλικά διατάγματα διεπόταν η λειτουργία της αλιείας. Επίσης κάνουμε παρεμβάσεις στα ζητήματα που έχουν σχέση με την Τράπεζα Γενετικού Υλικού και άλλα. Θα τα δείτε. Να συμφωνήσω μαζί σας και νομίζω πως είναι ένα μεγάλο θέμα αυτό της ανάγκης πάταξης των ελληνοποιήσεων. Προσπαθούμε να αντιμετωπίσουμε την κατάσταση εντατικοποιώντας τους ελέγχους. Και θα σταθώ σε ένα χαρακτηριστικό παράδειγμα που ανακοινώσαμε σήμερα το πρωί. Έχουμε αθρόες εισαγωγές - εισροές αρνιών από Ρουμανία, τα οποία σφάζονται και πωλούνται στην εσωτερική αγορά, είτε ως ελληνικά - δηλαδή ελληνοποιούνται - είτε διατίθενται χωρίς να εμφανίζονται, δηλαδή στη «μαύρη» αγορά. Είναι χαρακτηριστική η περίπτωση ελληνικής εταιρείας στη βόρεια Ελλάδα, που σε πρόσφατο έλεγχο βρέθηκε το 2016, ενώ είχε αγοράσει περισσότερα από δέκα χιλιάδες αρνιά Ρουμανίας, είτε εισάγοντάς τα απ' ευθείας είτε αγοράζοντάς τα από ελληνικές επιχειρήσεις, να εμφανίζει εισροές μόνο χιλίων εκατό ελληνικών αρνιών, ενώ με τον διασταυρωτικό έλεγχο των σφαγών από τη διαδικτυακή εφαρμογή «Άρτεμις» του ΕΛΓΟ «ΔΗΜΗΤΡΑ» εμφανίζεται να έχει προβεί για όλο το 2016 σε σφαγές τριών χιλιάδων οκτακοσίων αρνιών Ρουμανίας και τριών χιλιάδων τριακοσίων πενήντα Ελλάδας. Έχουμε, δηλαδή, εμφανέστατες παρανομίες τόσο της ελληνοποίησης σφαγείων όσο και μη δήλωσής τους στο σύστημα «Άρτεμις». Η υπόθεση παραπέμφθηκε πριν από λίγο στην εισαγγελία. Θέλω να ξεκαθαρίσω για μια ακόμη φορά ότι θα καταπολεμήσουμε συστηματικά τις ελληνοποιήσεις, γιατί θέλουμε να προστατεύσουμε τον αγρότη μας, τον κτηνοτρόφο μας, αλλά και τον Έλληνα καταναλωτή. Παράλληλα, θέλω να απευθύνω μια προειδοποίηση προς το κύκλωμα εμπορίας και επεξεργασίας γάλακτος ότι θα είμαστε το ίδιο αυστηροί, γιατί θέλουμε να υπερασπιστούμε τη φέτα μας, θέλουμε να υπερασπιστούμε προϊόντα, τα οποία έχουν, παρά τις διαφωνίες σας, πολύ μεγάλη ζήτηση στις αγορές του εξωτερικού. Έρχομαι στα ζητήματα που βάζετε και ειλικρινά είναι λάθος το πώς τοποθετείστε πάνω στη μεγάλη - θα έλεγα - από πλευράς του Υπουργείου μας ρύθμιση που αφορά φορολογικό και ασφαλιστικό. Η αντιπολιτευτική σας τακτική είναι λάθος και έχει οδηγήσει τον χώρο σε διαδικασίες, οι οποίες δεν υπηρετούν και τους ίδιους τους αγρότες. Αυτό το μείγμα που λέτε «φορολογικών - ασφαλιστικών εισφορών» ήταν στη δική μας φαρέτρα, στις διαπραγματεύσεις που κάναμε με τους θεσμούς. Και τα στοιχεία δείχνουν ότι ήταν πολύ επιτυχημένο, αφού συνδέοντας τη φορολογική ελάφρυνση με την ασφαλιστική επιβάρυνση, βγάζει τους αγρότες κερδισμένους και, μάλιστα, διασφαλίζοντάς τους δύο σημαντικά ζητούμενα, ζητούμενα που αποτελούσαν όνειρο για τον αγροτικό χώρο, το ατομικό αφορολόγητο και την εθνική σύνταξη. Γίνομαι πιο σαφής. Θέλω να σας θυμίσω, κατ' αρχάς, ότι για το φορολογικό από την πρώτη χρονιά της διακυβέρνησής μας, το 2015, αποτρέψαμε την προγραμματισμένη από τις δικές σας κυβερνήσεις φορολόγηση του αγροτικού εισοδήματος από το πρώτο ευρώ, στο οποίο συμπεριλαμβανόταν και οι ενισχύσεις και οι αποζημιώσεις από το πρώτο ευρώ.
…(δεν ακούστηκε)
Μη διαφωνείτε. Εδώ είναι. Θα σας καταθέσω, λοιπόν, την αντίστοιχη εγκύκλιο από το Υπουργείο Οικονομικών του 2014, όπου σαφέστατα λέει ότι «με βάση τον ν.4172/2013…» - νομίζω ότι εσείς τον ψηφίσατε αυτόν τον νόμο, έτσι δεν είναι; - και αναφέρει ρητά όσον αφορά τις συναλλαγές ότι «συμπεριλαμβάνονται αυτές που αφορούν πώληση αγαθών ή παροχή υπηρεσιών από την είσπραξη επιδοτήσεων, οικονομικών ενισχύσεων, αποζημιώσεων, επιστροφή τόκων». Και κάτω, λοιπόν, λέει ότι «είναι υπόχρεος απεικόνισης όλων των παραπάνω, όταν εισπράττει επιδοτήσεις, οικονομικές ενισχύσεις κ.λπ.». Άρα, λοιπόν, αυτή είναι δική σας εγκύκλιος, που φορολογούσε από το πρώτο ευρώ με 13%. Ξέρετε πόσα θα πλήρωναν οι αγρότες με αυτή τη ρύθμιση; Θα πλήρωναν 440.000.000! Και ερχόμαστε εμείς - επειδή μας λέτε τι κάνατε - και φέρνουμε σχετική ρύθμιση το 2015, όπου τις ενισχύσεις μέχρι 12.000 ευρώ δεν τις βάζουμε μέσα. Και αυτόματα από αυτή τη διαδικασία προέκυψαν 175 εκατομμύρια ευρώ και όχι 440 εκατομμύρια. Σας καταθέτω τις σχετικές εγκυκλίους, επειδή επαναλαμβάνετε συνέχεια ότι δεν το κάναμε. [[Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι, λοιπόν, στο εισόδημα του 2016, όπου ουσιαστικά εφαρμόστηκε η δική μας νομοθετική ρύθμιση, με βάση τη συμφωνία που είχαμε κάνει με τους θεσμούς. Το 2017, για το εισόδημά τους του 2016, με στοιχεία του Υπουργείου Οικονομικών - αναζητήστε τα, δεν είναι δύσκολο να τα βρείτε! - όλοι μαζί οι έχοντες αγροτικό εισόδημα, κύριο ή μη - γιατί πλέον σε εμάς μπήκε και η διαδικασία των κατά κύριο επάγγελμα αγροτών - πλήρωσαν 129 εκατομμύρια, δηλαδή 50 εκατομμύρια λιγότερα από την προηγούμενη χρονιά. Μάλιστα, οι κατά κύριο επάγγελμα αγρότες πλήρωσαν 69 εκατομμύρια κατά μέσο όρο. Βεβαίως, θα πείτε: «μα, βάζετε μέσο όρο;». Ε, όπως και να το κάνουμε, όταν ο μέσος όρος είναι 120 ευρώ ο καθένας, αντιλαμβάνεστε πόσο έχουν ελαφρυνθεί οι αγρότες, όταν ιδιαίτερα αυτή τη χρονιά, επειδή είχε υπάρξει προκαταβολή τα προηγούμενα χρόνια, είχαμε και επιστροφές φόρων. Αυτά όσον αφορά το φορολογικό. Και έρχομαι στο ασφαλιστικό, γιατί και εκεί πάλι αυτό αποδεικνύεται, όταν η συντριπτική πλειοψηφία των αγροτών, πάνω από το 89% κατέβαλε την ελάχιστη εισφορά των 87 ευρώ τον μήνα. Αυτή η εισφορά πληρώθηκε. Για ποιον λόγο; Για να διασφαλιστεί η εθνική σύνταξη των 384 ευρώ, που εάν σε αυτά προστεθούν και τα 87 ευρώ, καθώς θα λειτουργήσουν πλέον ανταποδοτικά οι ασφαλιστικές εισφορές, αντιλαμβάνεστε ότι η σύνταξη δεν θα είναι τα 384 ευρώ, αλλά θα προστίθεται και το κομμάτι που υπάρχει από την ανταποδοτικότητα της εισφοράς. Πρέπει να γίνει αντιληπτό στους αγρότες - και εσείς το ξεχνάτε, αγαπητοί συνάδελφοι - ότι εάν δεν γινόταν αυτή η παρέμβαση, το βοήθημα σύνταξης που έπαιρνε ο αγροτικός χώρος όδευε προς μηδενισμό με βάση νομοθετική ρύθμιση, που εσείς είχατε φέρει. Άρα, το μείγμα είναι τέτοιο, που ουσιαστικά ανακουφίζει τους αγρότες και ταυτόχρονα τους δίνει δυνατότητες - επαναλαμβάνω - να χρησιμοποιούν το ατομικό αφορολόγητο, που είναι μεγάλη κατάκτηση, όπως μεγάλη κατάκτηση είναι και η εθνική σύνταξη. Μιλάτε, αγαπητοί συνάδελφοι, στην επερώτησή σας για την καθυστέρηση στην αξιοποίηση των πόρων του Προγράμματος Αγροτικής Ανάπτυξης. Η πλειοψηφία των αναπτυξιακών δράσεων του προγράμματος έχει ήδη προκηρυχθεί. Συνολικά, σε μόλις δύο χρόνια από την έγκριση του νέου ΠΑΑ το σύνολο της δημόσιας δαπάνης των μέτρων που έχουν προκηρυχθεί έχει ξεπεράσει τα 2,3 δισεκατομμύρια, ενώ περισσότερα από 3,8 δισεκατομμύρια έχουν δεσμευτεί σε νέες προκηρύξεις και συνεχιζόμενα έργα, δηλαδή το 65% του προγράμματος. Τι παραλάβαμε εμείς; Μόνο τις επιπτώσεις από την κάκιστη διαχείριση των κοινοτικών ενισχύσεων των κυβερνήσεων τόσο του ΠΑΣΟΚ όσο και της Νέας Δημοκρατίας και ένα Πρόγραμμα Αγροτικής Ανάπτυξης που μας το επέστρεψε η Ευρωπαϊκή Επιτροπή ως πρόχειρο. Σας υπενθυμίζω, λοιπόν, για μία ακόμη φορά ότι παραλάβαμε ένα πρόγραμμα που χρειαζόταν πολλές παρεμβάσεις. Κληθήκαμε να το διορθώσουμε, το διορθώσαμε και μπήκαμε με έναν χρόνο καθυστέρηση σε σχέση με τις άλλες χώρες στη διαδικασία υλοποίησης. Σε ό,τι δε αφορά τις πληρωμές, αυτό που έχω μόνο να σας πω ήταν ότι ανήλθαν την πρώτη χρονιά στο υψηλότερο επίπεδο της τελευταίας δεκαετίας. Το Πρόγραμμα Αγροτικής Ανάπτυξης υπερκάλυψε - σημειώστε το αυτό - τον στόχο του ΕΣΠΑ, συνεισφέροντας με το μεγαλύτερο ποσό απορρόφησης πόρων στο Πρόγραμμα Δημοσίων Επενδύσεων και κατ' επέκταση με το μεγαλύτερο ποσό εισροής κοινοτικών πόρων στη χώρα μεταξύ των είκοσι επιχειρησιακών προγραμμάτων του ΕΣΠΑ. Να σας πω χαρακτηριστικά ότι το πρόγραμμα έφθασε ήδη, παρά την καθυστέρηση - το επαναλαμβάνω και πάλι - στον μέσο κοινοτικό όρο απορρόφησης. Και μάλιστα, είναι δεύτερο αυτή την ώρα ως προς τον ρυθμό αύξησης πληρωμών μεταξύ των είκοσι οκτώ κρατών - μελών της Ευρωπαϊκής Ένωσης. Και εγώ δεν τα ισχυρίζομαι αυτά μόνος μου, δεν τα βγάζω μόνος μου. Θα σας καταθέσω, λοιπόν, για τα Πρακτικά τον χαιρετισμό του εκπροσώπου της Ευρωπαϊκής Επιτροπής κατά την πρόσφατη σύνοδο στον Βόλο για το Πρόγραμμα Αγροτικής Ανάπτυξης…
Σε τι ποσοστό φθάσαμε, κύριε Υπουργέ;
Για ξαναπείτε το αυτό, κύριε Υπουργέ και δεν είναι προβοκατόρικο, απλώς δεν το ακούσαμε.
Είμαστε σε ρυθμό αύξησης οι δεύτεροι μεταξύ των είκοσι οκτώ κρατών - μελών. Απλώς να διαβάσω τη διαπίστωση στον χαιρετισμό του εκπροσώπου του επιτρόπου: «Θα ήθελα να σας συγχαρώ για την πρόοδο που έχει κάνει το πρόγραμμά σας. Ξεκίνησε αργά, αλλά εξαιτίας των μεγάλων προσπαθειών που καταβάλλετε έχουν γίνει πράγματα που έχουν φτάσει σε πολύ προχωρημένο επίπεδο». Και βεβαίως, θα το διαβάσετε με την άνεσή σας. Μάλιστα, λέει, αναφέρει ξεκάθαρα - επειδή είπατε πιο πριν, ο κ. Σκανδαλίδης που έφυγε, ότι «εμείς είχαμε διασφαλίσει…και γι' αυτό δεν είχαμε προαπαιτούμενα» - ότι εμείς είμαστε αυτοί που ως Υπουργείο Αγροτικής Ανάπτυξης έχουμε ήδη όλα τα προαπαιτούμενα με βάση το στρατηγικό σχέδιο που είχαμε προηγουμένως. Και γι' αυτό, βλέπετε ότι όταν συζητάμε για προαπαιτούμενα, το Υπουργείο Αγροτικής Ανάπτυξης δεν είναι μέσα. [[Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεχίζετε, αγαπητοί συνάδελφοι, να μιλάτε για μείωση των άμεσων ενισχύσεων κατά 10%. Και το ψεύδος σας είναι διπλό. Το πρώτο ψεύδος είναι όσον αφορά το πού αναφέρεται το ποσοστό, αφού δεν αφορά το σύνολο των ενισχύσεων - λέτε μέσα «10% οι άμεσες ενισχύσεις» - παρά μόνο τη βασική. Ψεύδος πρώτο. Και το δεύτερο ψεύδος, βεβαίως, είναι όσον αφορά το ποσοστό που αναφέρετε. Πού το είδατε το 10%; Είναι 6,4%. Και βεβαίως ξέρετε ότι αυτό εντάσσεται μέσα στις πολιτικές που θέλουμε να εφαρμόσουμε στον χώρο, συνδέοντας την κτηνοτροφία και άλλες δραστηριότητες με τις συνδεδεμένες ενισχύσεις, όπου εκεί πήραμε ένα 3,1%. Διεκδικήσαμε και πήραμε αυτή τη δυνατότητα από την Ευρωπαϊκή Επιτροπή. Ταυτόχρονα, βεβαίως, πήραμε ένα 2,5% για τη δημιουργία εθνικού αποθέματος για τους νέους, όταν εσείς με τον κανονισμό που συμφωνήσατε στα πλαίσια της ΚΑΠ - γιατί εμείς εφαρμόζουμε αυτόν τον κανονισμό που εσείς είχατε αποφασίσει - αφήσατε τους νέους αγρότες έξω, χωρίς δικαιώματα. Αυτό δεν το ξέρετε; Άρα, λοιπόν, εμείς, χωρίς να επηρεαστούν τα κονδύλια που έρχονται στη χώρα μας, κάνουμε παρεμβάσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Και πραγματικά, επειδή άκουσα και τον κ. Δανέλλη, τι είναι αυτό που θέλετε εσείς, το να μη δίνετε λόγο όσον αφορά τους προγραμματισμούς και τα σχέδια; Βεβαίως θέλουμε να εφαρμόσουμε συγκεκριμένες πολιτικές και πρέπει να ζητήσουμε να έχουμε τη δυνατότητα να το κάνουμε αυτό. Είναι κακό αυτό;
Για την επανεθνικοποίηση.
Δεν χάθηκαν συγκεκριμένα χρήματα, λοιπόν, ούτε 1 ευρώ. Πάνε εκεί που πρέπει να πάνε, διπλασιάζοντας τις συνδεδεμένες ενισχύσεις στην κτηνοτροφία. Είναι μια επιλογή την οποία έχουμε κάνει και τη θέλουμε. Και βέβαια, δεν υπάρχει χρόνος τώρα. Απλώς να υπενθυμίσω ότι δύο χιλιάδες διακόσιοι νέοι αγρότες - οι οποίοι είχαν αποκλειστεί - με αυτή τη δυνατότητα μπήκαν ήδη από το 2017 στην κανονική διαδικασία χορήγησης των δικαιωμάτων τους.
Πείτε μας και για την επανεθνικοποίηση που ρωτάνε, κύριε Υπουργέ.
Θα κλείσω αυτό το κομμάτι που αφορά ιδιαίτερα τις ενισχύσεις. Δεν μπορώ να σας καταλάβω. Δηλαδή, ειλικρινά, νομίζω πως αυτό αποτελεί κοινή αντίληψη. Πες το και στους αγρότες που κινητοποιούνται, οι οποίοι μάλιστα έχουν φτάσει να λένε «ναι, έγινε καλή διαχείριση, παίρνουμε τις ενισχύσεις, είναι δικαίωμά μας». Βεβαίως και είναι δικαίωμά τους! Δεν θέλω, λοιπόν, να σταθώ περισσότερο σ' αυτό, γιατί κάθε χρόνο πλέον πληρώνονται την ώρα που πρέπει, με τους ρυθμούς που πρέπει και ταυτόχρονα, βεβαίως, χωρίς να στερούνται ούτε ένα ευρώ. Απλώς, θέλω μ' αυτή την ευκαιρία να θυμηθείτε τα πρόστιμα, τους καταλογισμούς και τις ανακτήσεις που είχαμε, για την απομείωση των οποίων δίνουμε πάρα πολύ μεγάλη μάχη - δεν μας επιτρέπει ο χρόνος να σας πω - , όταν, σύμφωνα με γνωμοδότηση του Νομικού μας Συμβουλίου, είμαστε υποχρεωμένοι, λέει, να μπούμε στη διαδικασία πληρωμής, γιατί διαφορετικά κινδυνεύουμε να μας βάλουν σε διαδικασία συμψηφισμού των προστίμων με τις ενισχύσεις. Τουλάχιστον μέχρι τη λήξη αυτής της Προγραμματικής Περιόδου, αυτό το πράγμα δεν πρόκειται να γίνει. Κυρία Πρόεδρε, τελειώνω. Δύο κουβέντες μόνο θέλω να πω για την ΚΑΠ, γιατί πραγματικά σας έχουμε στείλει να συμμετάσχετε στη σχετική διαδικασία, αλλά δεν έχετε ανταποκριθεί. Εμείς συνεχίζουμε. Κάνουμε μία διαβούλευση, κάνουμε συναντήσεις διαρκώς. Έχετε πάρει πρόσκληση.
Όπως πήραμε και το στρατηγικό σχέδιο!
Καλείστε και τώρα!
Εδώ, στη Βουλή, να τα πούμε, κύριε Υπουργέ.
Από εκεί και πέρα, λοιπόν, όλες οι εξελίξεις είναι ανοικτές. Έχει ξεκινήσει η σχετική συζήτηση. Η μεγαλύτερη πρόκληση που έχουμε να αντιμετωπίσουμε δεν είναι μόνο η διασφάλιση επαρκών πόρων, αλλά και η ισορροπία μεταξύ των πόρων και των υποχρεώσεων που θα αναλάβουν, τόσο η ΚΑΠ όσο και οι γεωργοί μας. Για αυτό απαιτείται να προσεγγίσουμε το μέλλον με όρους όχι μόνο οικονομικούς, αλλά και κοινωνικούς, στο πλαίσιο μιας ολιστικής προσέγγισης που να αφορά το ίδιο το μέλλον της Ευρωπαϊκής Ένωσης. Είμαστε αντίθετοι σε οποιαδήποτε μορφή επανεθνικοποίησης. Επιμένουμε ειδικά σ' αυτό. Πολλές φορές, όταν γίνονται σχετικές συζητήσεις ακόμα και για ένα «Ταμείο Κρίσεων», μέσω του οποίου θα μπορεί κάθε χώρα να αντιμετωπίζει έκτακτες καταστάσεις, είμαστε εναντίον, διότι όλες αυτές οι διαδικασίες οδηγούν προς αυτή την κατεύθυνση και σ' αυτή την κατεύθυνση δεν μπορούμε να ανταγωνιστούμε. Η θέση μας, λοιπόν, είναι ότι οι κοινοτικές ενισχύσεις πρέπει να δίνονται με βάση το παραγόμενο προϊόν και όχι το στρέμμα και οι αγρότες να έχουν τα ίδια δικαιώματα στην περιοχή και στο προϊόν. Επειδή, μάλιστα, χρησιμοποιούνται, τόσο το Brexit όσο και το προσφυγικό, ως θέματα που δημιουργούν προβλήματα στους κοινοτικούς προϋπολογισμούς, επιμένουμε ιδιαίτερα ότι εμείς δεν υπάρχει περίπτωση να συμφωνήσουμε ούτε για ένα ευρώ μείωση, πόσω μάλλον όταν έχουμε και το μεγάλο ζήτημα - όπως όλοι ξέρετε - με τις νέες χώρες, οι οποίες παίρνουν μικρότερη στρεμματική ενίσχυση από τις παλιές και εκεί γίνεται μία μάχη. Αντιλαμβάνεστε ότι εμείς είμαστε απ' αυτούς που αντιδρούν, σε σχέση με τις άλλες χώρες. Από εκεί και πέρα, δεν υπάρχει περίπτωση να συμφωνήσουμε. Θα σας πω ένα χαρακτηριστικό παράδειγμα. Μιλώ γι' αυτό που γίνεται με τις ενισχύσεις, το οποίο είναι αδιανόητο. Στην ίδια περιφέρεια, στο ίδιο προϊόν, η ελάχιστη μοναδιαία αξία είναι 3 ευρώ το στρέμμα, η μέγιστη 1.300 ευρώ το στρέμμα και η θεωρητική 25 ευρώ το στρέμμα. Αντιλαμβάνεστε ότι αυτά τα βρήκαμε και γι' αυτά δίνουμε μάχες ακόμα και αυτή τη χρονιά, το 2018. Ακούσατε και τον Πρωθυπουργό που άρχισε να μιλάει για σύγκλιση, για δυνατότητες που θα προσπαθήσουμε να πάρουμε. Δεν είναι εύκολα τα πράγματα. Άρα, λοιπόν, εμείς θέλουμε να δοθεί μια τέτοια κατεύθυνση στην Κοινή Αγροτική Πολιτική, που δεν θα έχει μείωση, αλλά θα είναι βεβαίως υπέρ της σύγκλισης. Εκείνο που πράγματι εμείς πρέπει να δούμε όσο γίνεται γρηγορότερα είναι η ανακατανομή των δικαιωμάτων από μηδενική βάση. Θα πω περισσότερα στη δευτερολογία μου.
Ευχαριστούμε, κύριε Υπουργέ. Κυρίες και κύριοι συνάδελφοι, τώρα αρχίζει ο κύκλος των Κοινοβουλευτικών Εκπροσώπων. Πρώτος είναι ο κ. Θεοχαρόπουλος, ο οποίος έχει χρόνο έξι λεπτών. Κύριε Θεοχαρόπουλε, θα κάνετε χρήση και της δευτερολογίας σας;
Μάλιστα, κυρία Πρόεδρε.
Επομένως, κύριε Θεοχαρόπουλε, έχετε τον λόγο για εννέα λεπτά.
Κύριε Υπουργέ, σας άκουσα με προσοχή. Κάνατε το άσπρο μαύρο στην κυριολεξία. Ρεσιτάλ εικονικής πραγματικότητας. Είπατε για ένα στρατηγικό σχέδιο που έχετε καταθέσει για τον αγροτικό τομέα. Εννοούσατε για το προαπαιτούμενο σε σχέση με τις μνημονιακές υποχρεώσεις, που το δώσατε τελευταία χρονική στιγμή, για να περάσετε στις επόμενες διαδικασίες. Και βέβαια από αυτά που λέγατε εκεί μέσα, δεν κάνατε τίποτα το επόμενο χρονικό διάστημα. Μιλήσατε ξανά για το 2015. Αντί να ευχαριστείτε την Αντιπολίτευση που δεν άφησε τη χώρα να μείνει εκτός Ευρωζώνης, θέλετε να της χρεώσετε και όσα εσείς συμφωνήσατε και υπογράψατε ως Κυβέρνηση. Ταυτοχρόνως είπατε ότι ο αγροτικός κόσμος αποδέχεται τις προτάσεις σας. Το ξαναλέω για να το ακούσει και ο αγροτικός κόσμος. Ο αγροτικός κόσμος συμφωνεί, είπατε, μαζί σας! Τότε ακούμε από εσάς άλλα από αυτά που βλέπουμε. Γιατί βλέπουμε τους αγρότες, για τους οποίους εσείς αναφερόσασταν με συγκεκριμένους τρόπους παλαιότερα, να διαμαρτύρονται για συγκεκριμένα θέματα με τα οποία έχουν διαφωνίες και αυτό είναι καθημερινό. Μιλήσατε, επίσης, για τη διαδικασία του Προγράμματος Αγροτικής Ανάπτυξης της Κοινής Αγροτικής Πολιτικής. Δεν μας είπατε και στην Κοινή Αγροτική Πολιτική ποια είναι η θέση της ελληνικής Κυβέρνησης στις διαπραγματεύσεις, σε σχέση με την επανεθνικοποίηση της Κοινής Αγροτικής Πολιτικής. Αναφέρομαι στην επανεθνικοποίηση, την τάση αυτή που υπάρχει σε ορισμένες χώρες της Ευρώπης, στην οποία πρέπει να αντιταχθείτε σθεναρά. Αυτό πρέπει να αποτυπωθεί σε όλα τα Συμβούλια Υπουργών. Δεν πρέπει να γίνεται το αντίθετο, γιατί αυτό θα έχει ως αποτέλεσμα τη μείωση των ενισχύσεων και του πρώτου πυλώνα και του δεύτερου πυλώνα. Είναι συγκεκριμένα τα ερωτήματα που κάνουμε και θέλουν συγκεκριμένες απαντήσεις σχετικά με το τι είπατε στο Συμβούλιο Υπουργών. Να δώσετε στα Πρακτικά τι απαντήσετε και πώς τοποθετηθήκατε. Αντί για αυτό, θεωρίες. Και κινδυνεύει η χώρα μετά το 2020- η Ευρωπαϊκή Ένωση, δηλαδή, συνεπώς και η χώρα - να έχει μια μερική επανεθνικοποίηση, με αποτέλεσμα τη μείωση των ενισχύσεων. Είτε αυτό συμβεί στον πρώτο πυλώνα είτε στον δεύτερο - είτε στον πυλώνα, δηλαδή, των άμεσων ενισχύσεων είτε στον πυλώνα του Προγράμματος της Αγροτικής Ανάπτυξης - , θα έχει οδυνηρές συνέπειες για τη χώρα μας. Κυρίως, όμως, δεν μιλήσατε ως Υπουργός Αγροτικής Ανάπτυξης. Μιλήσατε λογιστικά. Μιλήσατε απλώς με νούμερα. Καλή η συζήτηση. Μπορούσατε να τα καταθέσετε και στα Πρακτικά. Τα έχουμε διαβάσει. Τα δίνουν οι υπηρεσίες. Δεν μιλήσατε καθόλου πολιτικά. Δεν έχετε κανένα όραμα στο Υπουργείο σας για την αγροτική ανάπτυξη της χώρας. Δεν έχετε παρουσιάσει ουσιαστικό σχέδιο. Αν ρωτήσουμε εδώ τους Βουλευτές, ακόμα και τους Βουλευτές της Κυβέρνησης, ποιο είναι το σχέδιο, κανένας δεν ξέρει αυτή τη στιγμή. Το ίδιο ισχύει και για το ποιοι είναι οι τρεις μεγάλοι στόχοι που θέλει να πετύχει αυτή η Κυβέρνηση και αν έχει κάποιον στόχο και βεβαίως ούτε κάτι εφαρμόσιμο το οποίο έχετε ως στόχο μπροστά σας. Βεβαίως, θα μπορούσα να σας πω πάρα πολλά τα οποία λέγατε εσείς. Έχω εδώ την ομιλία του κ. Τσίπρα, ο οποίος το 2013 σε μια περιφέρεια της χώρας, όταν πήγαινε ως Αρχηγός της αξιωματικής αντιπολίτευσης, έλεγε πάρα πολλά. Έλεγε ότι μας καταδίκαζε, όπως βλέπω εδώ από το γραπτό, η Κοινή Αγροτική Πολιτική. Δεν ξέρω αν αυτή είναι η θέση σας και σήμερα. Έλεγε ότι αν έχει φτάσει - που έχει φτάσει - το κόστος παραγωγής σε μεγάλο βαθμό, οφείλεται στο γεγονός ότι το πετρέλαιο και το ρεύμα είναι σε δυσθεώρητα ύψη. Το 2013 τα έλεγε αυτά! Και γι' αυτό το διπλασιάσατε! Διπλασιάσατε όλα τα κόστη σε σχέση με την άρδευση και το πετρέλαιο. Έλεγε ο κ. Τσίπρας ότι ο ξεσηκωμός του κόσμου του μόχθου - το 2013, να δείτε ποια ήταν τα νούμερα του 2013 σε σχέση με το πετρέλαιο - στην ύπαιθρο θα είναι το τελειωτικό χτύπημα σε αυτή την άδικη πολιτική που καταστρέφει τη χώρα. Έλεγε ότι ο αγώνας αυτός είναι δίκαιος και αφορά το εισόδημα. Έλεγε: «Πώς να κουβεντιάσουμε; Δεν κουβεντιάζεις. Δεν πρέπει οι πολιτικοί να κουβεντιάζουν με τους αγρότες. Πρώτα βάζουν τους φόρους, ακριβαίνουν το ρεύμα και ακριβαίνουν το πετρέλαιο.». Αυτά τα οποία κάνετε εσείς. Κανονικά, δηλαδή, έπρεπε να σας πούμε να μην κουβεντιάζετε καθόλου, με βάση αυτά που λέγατε εσείς προεκλογικά. Έλεγε ο κ. Τσίπρας: «Δεν μπορεί να έχεις αγροτική παραγωγή με το πετρέλαιο και το ρεύμα στα ύψη. Πρέπει να καταργηθεί με απόφαση στη Βουλή - και εμείς δεσμευόμαστε για αυτό - η αύξηση στον φόρο του πετρελαίου.». Και, αντί για αυτό, καταργήσατε και την έκπτωση στο πετρέλαιο. Έλεγε και πολλά, πολλά άλλα. Έλεγε και για τον ΕΛΓΑ. Δεν έχει σημασία. Και αυτά τα είπα γιατί απλώς δεν πρέπει να μιλάμε χωρίς να γνωρίζουμε τι λέει ο καθένας σε αυτόν τον τόπο. Από τον Οκτώβριο του 2015, κύριε Υπουργέ, σας καταθέτουμε ερωτήσεις για πάρα πολλά θέματα. Έχω εδώ ερωτήσεις για τον ΕΛΓΑ, οι οποίες είναι πάρα πολλές. Οι απαντήσεις σας συνήθως δηλώνουν ότι η σχετική διαδικασία βρίσκεται σε εξέλιξη, ότι θα προσπαθήσετε, ότι προωθείτε. Δεν νομίζω ότι έτσι λύνονται τα προβλήματα. Μιλούσατε για το ασφαλιστικό και προχωρήσατε ουσιαστικά στον τριπλασιασμό των ασφαλιστικών εισφορών και στην κατάργηση του ΟΓΑ, ενώ έπρεπε να αντιμετωπίσετε τα υπαρκτά προβλήματα, να διαχωρίσετε την πρόνοια από τους αγρότες. Όμως, αντί γι' αυτό, κάνατε ένα ταμείο - μαμούθ, το οποίο δεν λειτουργεί για καμμιά κατηγορία και φυσικά ούτε για τους αγρότες. Όταν σας τα λέγαμε αυτά, δεν μας ακούγατε. Φωνάζατε για τη φορολόγηση των αγροτών. Τι κάνατε γι' αυτό; Προχωρήσατε στη φορολόγηση του εισοδήματος σε ποσοστά που δεν ισχύουν σε καμμία άλλη χώρα, στην προκαταβολή φόρου στο 100%. Στον δε ΦΠΑ στα γεωργικά εφόδια, εδώ και αν έχουμε μια κοροϊδία. Ήταν 13%. Διεκδικούσε η χώρα - και σωστά λέγατε - ότι πρέπει να μειωθεί, διότι ο μέσος όρος στην Ευρωπαϊκή Ένωση - και τα έχω τα στοιχεία - είναι 8% και 9%. Ήλθατε στην Κυβέρνηση, το πήγατε 23%, το πήγατε 24% τον πρώτο χρόνο και πανηγυρίζατε για τη διαπραγμάτευση που έχετε κάνει για να το ξαναφέρετε στο 13%. Δηλαδή, ό,τι κάνατε τον πρώτο χρόνο, το 2015, που από 13% το πήγατε στο 24%, τον δεύτερο και τον τρίτο χρόνο το ξαναφέρατε στο 13%. Αυτό λέτε ότι είναι το κυριότερο επίτευγμά σας στη φορολογική αγροτική πολιτική. Να σας πούμε και μπράβο, δηλαδή, εάν νομίζετε ότι τα έχετε καταφέρει με αυτόν τον τρόπο! Σε όλα αυτά τα προβλήματα έρχονται να προστεθούν και τα προβλήματα στην αξιοποίηση των κοινοτικών πόρων του Προγράμματος Αγροτικής Ανάπτυξης. Άκουσα, κύριε Υπουργέ, αυτά που λέτε και τα οποία αναφέρονται στα στοιχεία για το ότι είμαστε οι μεγαλύτεροι στον ρυθμό αύξησης, χωρίς να αναφέρεται σε ποια θέση είναι η χώρα μας σε σχέση με την απορρόφηση. Αυτές είναι λογιστικές συζητήσεις, των οποίων τα στοιχεία πολύ καλά γνωρίζετε και μπορώ να σας αποδείξω ότι είμαστε από τις τελευταίες χώρες στην Ευρωπαϊκή Ένωση σε πολλά από αυτά. Όμως, δεν μπαίνω σε αυτή τη συζήτηση. Για ποιον λόγο, για παράδειγμα, έχετε καθυστερήσει σε σχέση με την άρδευση; Είναι συγκεκριμένα ερωτήματα. Δύο αιρεσιμότητες ακόμα δεν έχουν προχωρήσει σε σχέση με τις λεκάνες απορροής. Δεν αφορούν μόνο το Υπουργείο σας, αφορούν και άλλο Υπουργείο. Αφορά άλλο Υπουργείο, το Υπουργείο Περιβάλλοντος.
Έχει τελειώσει.
Θα μας πείτε. Όμως, από αυτό, δεν μπορούν να ενταχθούν τα εγγειοβελτιωτικά έργα το προηγούμενο χρονικό διάστημα, γι' αυτό το αναφέρω σε όλη αυτή τη διαδικασία. Καθυστερήσατε σε όλα, με αποκορύφωμα τους γεωργικούς συμβούλους, τις γεωργικές συμβουλές, που είναι ένα σύστημα το οποίο μας δίνει η Ευρωπαϊκή Ένωση, με σκοπό να τα καταφέρουμε, για να μπορέσουν να αντεπεξέλθουν οι παραγωγοί και να γνωρίζουν τι πρέπει να κάνουν σε αυτό το σύγχρονο περιβάλλον. Θα μειωθεί και η ανεργία επίσης σε έναν επιστημονικό κλάδο. Ουσιαστικά, δηλαδή, θα πετύχουμε δύο στόχους. Αντί γι' αυτό τι κάνατε; Αργήσατε πάρα πολύ. Δεν προχωρήσατε. Μόλις τον Νοέμβριο το δώσατε στον αρμόδιο οργανισμό του «ΕΛΓΟ - ΔΗΜΗΤΡΑ» και έχει βγει για διαβούλευση. Οι υπολογισμοί μου λένε ότι θα αργήσει για άλλον έναν χρόνο. Και ξέρετε τι μπορεί να κάνετε στο τέλος; Να το δώσετε σε ιδιωτικές διαδικασίες, άρον - άρον, για να πετύχετε στο τέλος αυτή τη λογική που θέλετε. Μιλήσατε για πολλά. Δεν μιλήσατε για τη ρευστότητα. Γιατί οι αγρότες, σήμερα που μιλάμε, δεν μπορούν να μπουν και ως ιδιώτες στα προγράμματα, επειδή δεν μπορούν να καταβάλουν την ίδια συμμετοχή. Δεν υπάρχουν χρήματα και έχουμε πρόβλημα ρευστότητας στις τράπεζες. Για αυτό το πρόβλημα των δανείων δεν έχει κάνει τίποτα η Κυβέρνηση. Δεν έχουν λυθεί με αυτά τα οποία είπατε. Δεν έχουμε δει καμμία αλλαγή σε όλα αυτά τα ζητήματα. Και δεν έχουμε δει και καμμία προώθηση νέων, σύγχρονων, ισχυρών συλλογικών δομών, που δεν υπάρχουν. Μιλήσατε και πριν από λίγο για το γάλα και το άνοιγμα ψαλίδας τιμών, το οποίο είναι σταθερά ένα προς επτά. Και μας αναφέρετε συνήθως ότι είναι τεράστιο το άνοιγμα ψαλίδας τιμών, αντί να πείτε τι κάνετε. Γιατί έχει αυξηθεί αυτό το άνοιγμα δυστυχώς τα τελευταία χρόνια και δεν μειώνεται, με αποτέλεσμα οι τιμές στον παραγωγό να είναι πάρα πολύ μεγάλες. Σας είπα και προηγουμένως και γνωρίζουμε - και κλείνω ξανά με αυτό που ξεκίνησα, γιατί το θεωρώ πάρα πολύ σημαντικό - , κύριε Υπουργέ, ότι πρέπει να γίνει μία συζήτηση μόνο για την Κοινή Αγροτική Πολιτική και στη Βουλή. Αυτό είναι το πρώτο. Δεύτερον, για το θέμα της επανεθνικοποίησης, θα πρέπει να υπάρχει εθνική γραμμή στο ότι στη χώρα μας διαφωνούμε με την τάση επανεθνικοποίησης της Κοινής Αγροτικής Πολιτικής, γιατί αυτό, σε μία περίοδο που η χώρα μας έχει τεράστιες δημοσιονομικές δυσκολίες, θα οδηγήσει ουσιαστικά σε μείωση της παραγωγικής διαδικασίας. Ταυτοχρόνως, θα πρέπει επιτέλους να ενημερώσετε και να γίνει μία συζήτηση για το τι λέτε στην Ευρωπαϊκή Ένωση σε σχέση με όλα αυτά τα θέματα. Διότι, έχουμε δει ότι και άλλες χώρες του Νότου έχουν πει ξεκάθαρα ότι δεν θα δεχθούν αυτές τις λογικές οι οποίες υπάρχουν. Έχουμε δει ορισμένες χώρες που ήταν από παλιά έντονα φιλοαγροτικές, όπως η Γαλλία, να θέτουν ζήτημα συζήτησης για τον έναν από τους δύο πυλώνες. Διαφωνούμε και για τους δύο πυλώνες, ότι, δηλαδή, μπορεί να υπάρξει αυτή η τάση επανεθνικοποίησης. Δεν δεσμευθήκατε ούτε σήμερα εδώ. Αυτό θα έχει άμεσες επιπτώσεις στους αγρότες, αλλά φαίνεται ότι δεν σας νοιάζει, γιατί αυτό θα εφαρμοστεί μετά το 2020. Θα δεσμευθεί η χώρα μας για μία μεγάλη περίοδο μετά το 2020, αλλά στο μυαλό σας είναι πώς θα μπορέσετε να τη βγάλετε όσο το δυνατό περισσότερο καθαρή, σε σχέση με τις εκλογές, οι οποίες θα έλθουν την επόμενη χρονική περίοδο. Συνεπώς το μόνο που σας ενδιαφέρει είναι πώς θα μπορέσετε να εξασφαλίσετε περισσότερους ευχαριστημένους αγρότες, σύμφωνα με τη δική σας λογική, γιατί οι αγρότες δεν τρώνε κουτόχορτο πλέον. Έχουν καταλάβει ποιες πολιτικές οδηγούν σε αδιέξοδα και αυτές τις πολιτικές θα τις καταδικάσουν όταν έλθει η ώρα. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος από το Ποτάμι κ. Μαυρωτάς για έξι λεπτά.
Ευχαριστώ, κυρία Πρόεδρε. Θα ξεκινήσω με κάποια συγκριτικά χαρακτηριστικά. Η Ελλάδα δημιουργεί πέντε φορές μικρότερη αξία ανά στρέμμα σε σχέση με την Ολλανδία, παρά το άριστο μεσογειακό κλίμα. Η αγροτική μας οικονομία εμφανίζει μεγάλα προβλήματα παραγωγικότητας και ανταγωνιστικότητας, ιδιαίτερα σε σχέση με χώρες ανεπτυγμένες στον τομέα αυτό. Αν η χώρα μας κατόρθωνε να πετύχει τις ανά στρέμμα αποδόσεις της Ολλανδίας, η συνολική συμβολή στην αγροτική οικονομία, στο ΑΕΠ, από 7,3 δισεκατομμύρια που είναι σήμερα θα ξεπερνούσε τα 40 δισεκατομμύρια. Ο κατακερματισμένος κλήρος και η έλλειψη τυποποίησης αποτελούν βασικούς λόγους πίσω από τη χαμηλή προστιθέμενη αξία των ελληνικών αγροτικών προϊόντων. Μεγάλα εμπόδια στην ανάπτυξη της αγροτικής παραγωγής είναι επίσης το λαθρεμπόριο, ο αθέμιτος ανταγωνισμός, οι παράνομες ελληνοποιήσεις και η άσκοπη επιβολή ειδικών φόρων. Για να θυμηθούμε κάποια μικρά ψεματάκια, ήδη στη ΔΕΘ ο Πρωθυπουργός στις 9-9-2017- δεν θα πάμε στο 2015- ανακοίνωσε την κατάργηση του ειδικού φόρου κατανάλωσης στο κρασί την 1-1-2018. Σήμερα έχουμε 26-1-2018 και ο ειδικός φόρος κατανάλωσης στο κρασί είναι ακόμα εδώ. Επτακόσιες οινοποιητικές επιχειρήσεις, διακόσιες χιλιάδες αμπελουργοί, είκοσι χιλιάδες άμεσα εργαζόμενοι στον χώρο της οινοποιίας, αυτοί είναι οι άνθρωποι που επλήγησαν από την πρώτη στιγμή της επιβολής του ειδικού φόρου κατανάλωσης στο κρασί. Η ελληνική οινοποιία συμβάλλει πολλαπλώς στην προσπάθεια για την οικονομική ανόρθωση της χώρας, όμως αυτό που πρέπει να ισχύει στην οινοποιία πρέπει να ισχύει σ' όλη την αγροτική παραγωγή, δηλαδή η ισχύς εν τη ενώσει. Είναι γεγονός ότι ο μέσος ελληνικός κλήρος παραμένει μικρός και συνδεδεμένος με συνεχείς επιδοτήσεις. Μόνο το 15% των γεωργικών προϊόντων στην Ελλάδα παράγεται από συνεταιρισμούς, ενώ σε άλλες χώρες αυτό αγγίζει το 95% με 100%. Ο αιφνίδιος θάνατος των ελληνικών συνεταιρισμών οφείλεται στο γεγονός ότι ιστορικά και εκ γενετής δεν αποτέλεσαν ενώσεις παραγωγών επιχειρηματικού χαρακτήρα, αλλά περισσότερο εργαλεία άσκησης πολιτικής - και όχι μόνο αγροτικής - του ελληνικού κράτους. Υπάρχουν, όμως, και φωτεινές εξαιρέσεις, όπως ο συνεταιρισμός ΑΣΕΠΟΠ, για παράδειγμα, που ιδρύθηκε το 1917 και σήμερα αποτελείται από τετρακόσια μέλη, με κύρια δραστηριότητα την παραγωγή και διαχείριση νωπών φρούτων. Πριν από έξι χρόνια, όταν η κρίση άρχισε να δείχνει τα δόντια της, πολίτες από πολλά επαγγέλματα και από διαφορετικές ηλικίες συναντήθηκαν στην αρχαία Ολυμπία και συμφώνησαν να αξιοποιήσουν τα θαυματουργά ρόδια των περιοχών τους. Σήμερα οι διακόσιοι σαράντα τρεις παραγωγοί - μέτοχοι της «ΑΛΦΕΙΟΣ - ΡΟΔΙ» καλλιεργούν εκατόν εξήντα πέντε χιλιάδες δέντρα σε δύο χιλιάδες στρέμματα στη Στερεά Ελλάδα και στην Πελοπόννησο. Έχουν μηδενικό τραπεζικό δανεισμό και η παραγωγή τους θα φτάσει τους οκτακόσιους τόνους και σε ένα - δύο χρόνια θα ξεπεράσει τις τρεις χιλιάδες. Και όλα αυτά ενώ το κράτος εξακολουθεί να τους χρωστάει ακόμα επιστροφές ΦΠΑ ή να μην προστατεύει αμφίβολης ποιότητας ανάλογα προϊόντα που έρχονται στη χώρα μας χωρίς έλεγχο και βαφτίζονται ελληνικά. Επειδή ακούμε συνεχώς για πεταμένα ευρωπαϊκά λεφτά και αναξιοποίητες επιδοτήσεις, η Ευρωπαϊκή Επιτροπή πήγε στον Πύργο, στα κτήματα και στο εργοστάσιο της εταιρείας και τίμησε την πρωτοποριακή αυτή εταιρεία, που αξιοποίησε τα ευρωπαϊκά χρηματοδοτικά εργαλεία και δημιούργησε την πιο σύγχρονη μονάδα στη Μεσόγειο και στην Ευρώπη. Αυτός είναι πραγματικά ο δρόμος, να δοθούν κίνητρα για να μεγαλώσουν οι εταιρείες και για να γίνουν και άλλες τέτοιες εταιρείες, να ενωθούν οι μικροί παραγωγοί, να φτιάξουν εργοστάσια, να διαχυθεί η ανάπτυξη, να συναντηθεί η ατομική ευθύνη με τη συλλογικότητα. Άλλο παράδειγμα η «ΘΕΣΓΑΛΑ» από τη Θεσσαλία. Εκατόν ογδόντα εργαζόμενοι, τριάντα επτά φάρμες, πενήντα παραγωγοί, εξήντα τρία σημεία πώλησης. Τα έχουν καταφέρει κόντρα σε ένα κράτος που αδιαφορεί, όταν δεν σαμποτάρει. Αυτοί οι νέας μορφής συνεταιρισμοί, μαζί με τις ομάδες παραγωγών, θα καθορίσουν αν οι άνθρωποι στο χωράφι γίνουν επιτέλους αφέντες της περιουσίας τους. Στη «ΘΕΣΓΑΛΑ» ξεκίνησαν, προσφέροντας υψηλής ποιότητας γάλα και γαλακτοκομικά προϊόντα, σε τιμές εξαιρετικά ανταγωνιστικές. Σήμερα, στα περιπτερά τους σε όλη την Ελλάδα και όχι μόνο στη Θεσσαλία, θα βρει κανείς επιλεγμένα προϊόντα Ελλήνων παραγωγών. Εκείνο που εντυπωσιάζει είναι ότι παράλληλα με την παράδοση η «ΘΕΣΓΑΛΑ» είναι ίσως και ο πιο καινοτόμος συνεταιρισμός της χώρας, καθότι παρακολουθούν ηλεκτρονικά τα σημεία πώλησης, όλες τις κινήσεις των φορτηγών τους, ενώ παράλληλα ο κάθε πολίτης μπορεί να επικοινωνήσει απευθείας με το πάτημα ενός κουμπιού. Το στοίχημα, λοιπόν, που ξεκίνησε πριν από πολλά χρόνια με σύνθημα «Συνεταιριζόμαστε διαφορετικά!», φαίνεται ότι κερδίζεται. Πρέπει να υπάρξει ένα πραγματικά σύγχρονο κράτος, που θα εγγυηθεί την ανάπτυξη με κοινωνική δικαιοσύνη. Στην πρωτογενή παραγωγή αυτό θα το εγγυηθούν οι επιχειρηματικοί συνεταιρισμοί νέου τύπου. Τι έχουμε, όμως, από το κράτος; Η Κυβέρνηση ΣΥΡΙΖΑ - ΑΝΕΛ μπέρδεψε, σε ό,τι αφορά το ασφαλιστικό, ξανά την έννοια της ισότητας με αυτή του άκριτου εξισωτισμού προς τα κάτω. Όλη τους η επιχειρηματολογία για το ασφαλιστικό των αγροτών στηρίχθηκε στο ότι η παρακράτηση εισφορών των αγροτών πρέπει να εξισωθεί με αυτή των μισθωτών. Αυτό που ξέχασε, όμως, είναι πως ο μισθωτός έχει μισθό, ενώ ο αγρότης έχει κέρδος, αλλά και ζημιά. Αυτό που ξέχασε είναι πως την εισφορά του μισθωτού την επιβαρύνεται κατά 2/3 ο εργοδότης, ενώ την εισφορά του αγρότη την επιβαρύνεται 100% ο ίδιος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ακόμα δύο λεπτά, κυρία Πρόεδρε, σας παρακαλώ από τη δευτερολογία.
Συνεχίστε.
Αυτό που ξέχασε είναι ότι ο μισθωτός δεν αναλαμβάνει κάποιο οικονομικό ρίσκο, κάνοντας επιχειρηματικές επενδύσεις, ενώ ο αγρότης αναλαμβάνει και, μάλιστα, σημαντικό. Αυτό που ξέχασε είναι ότι ο μισθωτός λαμβάνει σταθερό μηνιαίο εισόδημα, έστω και αυτό το μικρό που λαμβάνει, ενώ ο αγρότης ένα ασταθές εισόδημα, που εξαρτάται από την παραγωγή, από τις καιρικές συνθήκες, από την αγορά, από τους πελάτες, που πρέπει ο ίδιος να ψάξει για να τους βρει. Θα κλείσω με κάποιες προτάσεις. Ακούστηκαν και από τους εισηγητές μας. Απαιτείται στρατηγική εθνικής εμβέλειας, που θα εστιάσει στην παροχή κινήτρων για την αύξηση καλλιεργούμενων εκτάσεων, στη στήριξη όλων των ανταγωνιστικών προϊόντων, στην έρευνα και στην καινοτομία με την αξιοποίηση εθνικών και κοινοτικών πόρων, στην έξυπνη μεταποίηση των αγροτικών προϊόντων. Φράσεις, όπως «γεωργία ακριβείας», «ψηφιακή γεωργία», «drones», «απομακρυσμένη γεωργία» ακούγονται όλο και πιο συχνά τα τελευταία χρόνια και υπάρχουν βέβαια και οι πιο εξειδικευμένες καλλιέργειες, που έχουμε συγκριτικό πλεονέκτημα, λόγω της βιοποικιλότητας της χώρας. Αναφέρομαι στα λεγόμενα «φαρμακευτικά και αρωματικά βότανα και φυτά», που μπορούν να αποτελέσουν πρώτη ύλη για καλλυντικά, φάρμακα, συμπληρώματα διατροφής, superfoods κ.λπ.. Και αυτά μάλιστα μπορεί να συνδυαστούν με τη μεταποίηση σε καθετοποιημένες μονάδες, καθώς η έρευνα και η ανάπτυξη σε αυτά τα θέματα στην Ελλάδα είναι στη διεθνή πρωτοπορία. Η πολιτική που προσπάθησαν να σχεδιάσουν κάποιοι ελάχιστοι Υπουργοί Γεωργίας στο παρελθόν ήταν αυτή που προσπαθούσε να γενικεύσει τα επιτυχημένα παραδείγματα του αγροτικού τομέα. Δύσκολο εγχείρημα, που δεν είχε συνέχεια, γιατί στον αγροτικό κόσμο διαχρονικά ασκήθηκαν και ασκούνται εκτεταμένες πελατειακές πολιτικές. Πίσω από την αγωνία για το ασφαλιστικό και το φορολογικό, που φαίνεται να κυριαρχεί στα μπλόκα, βρίσκεται η αγωνία των ανθρώπων για το τι θα παράγουν και πώς. Το δυστύχημα είναι ότι όχι μόνο δεν υπάρχουν συνομιλητές, αλλά έχουν απέναντί τους μια αμήχανη και ανίκανη Κυβέρνηση. Έτσι, για μια ακόμα φορά η ανάγκη για μακροχρόνιο σχεδιασμό, ώστε ο αγροτικός τομέας να καταστεί η αιχμή της παραγωγικής ανασυγκρότησης της χώρας, κινδυνεύει να πάει χαμένη μέσα από άγονες αντιπαραθέσεις. Αν ως χώρα δεν εκμεταλλευτούμε τα συγκριτικά μας πλεονεκτήματα - και ο αγροβιοδιατροφικός τομέας είναι ένα από αυτά - , τότε είμαστε καταδικασμένοι να χάσουμε το ραντεβού με την ανάπτυξη. Ευχαριστώ πολύ.
Κυρίες και κύριοι συνάδελφοι, έχω την τιμή να σας ανακοινώσω, ότι με την υπ' αριθμόν 1346/923, από 26 Ιανουαρίου 2018, απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής, Ειδικές Μόνιμες Επιτροπές Ελληνισμού της Διασποράς, Προστασίας Περιβάλλοντος, Έρευνας και Τεχνολογίας, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας, Σωφρονιστικού Συστήματος και λοιπών Δομών Εγκλεισμού Κρατουμένων και Παρακολούθησης των αποφάσεων του Ευρωπαϊκού Δικαστηρίου των Δικαιωμάτων του Ανθρώπου για τη Γ΄ Σύνολο της ΙΖ΄ Βουλευτικής Περιόδου. Η σχετική απόφαση έχει αναρτηθεί στην «Κοινοβουλευτική Διαφάνεια» και θα καταχωριστεί στα Πρακτικά της σημερινής συνεδρίασης. [[Η προαναφερθείσα απόφαση καταχωρίζεται στα Πρακτικά και έχει ως εξής:]] [[ΑΛΛΑΓΗ ΣΕΛΙΔΑΣ]] Να μπουν οι σελίδες 172-180
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Παπαδόπουλος για έξι λεπτά.
Ευχαριστώ, κυρία Πρόεδρε. Κύριε Θεοδωράκη, είπατε ότι θα καθίσετε να με ακούσετε, αλλά φεύγετε. Ήθελα να πω το εξής: Πώς σήμερα ένα νέο κόμμα, σαν το δικό σας, έκανε επίκαιρη επερώτηση με ένα παλιό ΠΑΣΟΚ; Αφού κάνετε μαζί την επερώτηση, πρέπει να πάρετε και τα λάθη του ΠΑΣΟΚ και τα καλά του ΠΑΣΟΚ, ειδάλλως δεν νοείται να κάνεις μια ερώτηση μαζί τους, χωρίς να αναλαμβάνεις και τις υποχρεώσεις. Η αλήθεια είναι ότι το ΠΑΣΟΚ μετά από το 1981, πραγματικά, ήταν ένα κόμμα που για τους αγρότες ήταν το «πράσινο» κόμμα και κέρδισε την πλειοψηφία των αγροτών. Έκανε δύο πολύ απλά πράγματα. Έκανε τον νόμο για τους συνεταιρισμούς που κατάργησε τις εξουσιοδοτήσεις. Τότε πήγαιναν και ψήφιζαν με εξουσιοδότηση στους συνεταιρισμούς. Τότε μπήκαν όλοι οι προοδευτικοί άνθρωποι μέσα, μπήκαν οι Αριστεροί, διότι μας είχαν αποκλεισμένους από τους συνεταιρισμούς και κάναμε αυτά που έκαναν όλες οι προοδευτικές δυνάμεις, έτσι ονομαζόμασταν τότε. Κι έκανε μετά και την εκβιομηχάνιση της αγροτικής παραγωγής. Αυτό το ΠΑΣΟΚ μετά από το 1990 πέθανε. Δεν υπάρχει. Και μην επικαλείστε, τώρα, εκείνο το ΠΑΣΟΚ. Μετά είστε το ΠΑΣΟΚ της ρεμούλας, είστε το ΠΑΣΟΚ της καταστροφής. Σας έχουμε νιώσει στο πετσί μας όλοι οι αγρότες για το τι κάνατε και τι δεν κάνατε. Και από πού να ξεκινήσω; Μιλήσατε για τη ζάχαρη. Μα, καταστρέψατε τη μεγαλύτερη βιομηχανία της χώρας. Είχαμε διακόσιες πενήντα χιλιάδες τόνους και πήγαιναν προς τους τριακόσιες. Τώρα ούτε πενήντα τόνους δεν μπορούμε. Τρομάζουμε. Προσπαθούν με νύχια και με δόντια το Υπουργείο και οι Υπουργοί μας να κρατήσουν από τα δύο εργοστάσια όρθιο τουλάχιστον το ένα, για να μην χάσουμε την τευτλοκαλλιέργεια. Κι έρχεστε και μας εγκαλείτε εμάς για την τευτλοκαλλιέργεια; Πώς είναι δυνατόν να αντέξουμε αυτή την κριτική σας; Δεν γίνεται αυτό το πράγμα. Αντί να έρθετε να βάλετε πλάτη για το πώς θα σώσουμε την τευτλοκαλλιέργεια, που την καταργήσατε, μας κάνετε και κριτική. Για να πάμε λίγο παρακάτω. Τι κάνατε και με τη Νέα Δημοκρατία; Χρεοκοπήσατε όλους τους συνεταιρισμούς, τις ναυαρχίδες. Από πού να ξεκινήσω και πού να τελειώσω; Τις ξέρετε. Και μας εγκαλείτε και τώρα για τη χρηματοδότηση του πρωτογενούς τομέα, όταν πουλήσατε τον μοναδικό χρηματοδότη, την Αγροτική Τράπεζα, με 90 εκατομμύρια. Πήρατε εσείς δάνεια 90 εκατομμύρια - δανεικά κι αγύριστα - , άλλα 90 εκατομμύρια πήρε και η Νέα Δημοκρατία, τα οποία…
Πήραν 150 εκατομμύρια τα κόμματα, όχι 90 εκατομμύρια από την Αγροτική.
Ό,τι πήραν. Εάν είχαμε τώρα αυτά τα εργαλεία, θα μιλούσαμε σήμερα για εργαλεία χρηματοδότησης; Διότι καλά τα είπε ο συνάδελφος εδώ, ο κ. Θεοχαρόπουλος: «Πώς θα τα χρηματοδοτήσετε;» Βεβαίως θέλουμε χρηματοδοτικά εργαλεία. Τα είχαμε; Όχι. Τώρα προσπαθούμε με την Αναπτυξιακή Τράπεζα να τα κάνουμε. Τώρα κάναμε την «Κάρτα του Αγρότη», για να δώσουμε μια ρευστότητα. Δηλαδή, για ποιο πράγμα μάς εγκαλείτε; Για κάτι που καταστρέψατε, που αφήσατε, όχι γη καμένη, αλλά κάρβουνα αναμμένα, που δεν μπορείς να τα πιάσεις; Και πώς να τα διαχειριστείς όλα αυτά τα ζητήματα; Είχατε και τη ναυαρχίδα της ΠΑΣΕΓΕΣ. Εκεί τα βρήκατε. Πραγματικά, όλα αυτά τα χρόνια ΠΑΣΟΚ και Νέα Δημοκρατία είχαν συνεργασία η οποία ήταν υποδειγματική! Τι κάναμε εμείς; Κάναμε πράγματα τα οποία ο αγρότης τα είδε στην τσέπη του. Λύσαμε το ζήτημα των γεωχωρικών ελέγχων. Εκεί που θα πλήρωναν οι αγρότες επιστροφές ή ανακτήσεις, εμείς λύσαμε το ζήτημα με τους γεωχωρικούς ελέγχους. Λύσαμε το ζήτημα για το 10% στα σχέδια βελτίωσης. Λύσαμε το ζήτημα με τα λιβάδια κι έτσι οι κτηνοτρόφοι πήραν τις επιδοτήσεις. Αυτά δεν είναι τίποτα, διότι θυμάστε από πότε είχαν όλοι να πληρωθούν; Από το 2008, από το 2009, από το 2010 και τώρα, το 2017, σχεδόν είναι όλα πληρωμένα. Αυτά όλα που έγιναν δεν είναι τίποτα; Ποιος τα έκανε; Βεβαίως είναι λεφτά των αγροτών. Ήταν λεφτά των αγροτών, που είχαν προγραμματιστεί και έπρεπε να τα πάρουν. Και τα πήραν όλοι. Δεν θέλω να πω το ποσό. Νομίζω ότι το είπε ο Υπουργός. Να πάμε τώρα σε νομοθετικά πράγματα που κάναμε. Ένα από αυτά είναι ο νόμος για τους συνεταιρισμούς, για τους γεωργικούς, δασικούς συνεταιρισμούς. Είναι τεράστια νομοσχέδια. Μπήκαμε στο ζήτημα των δασικών χαρτών. Τεράστιο ζήτημα για την ανάπτυξη της υπαίθρου. Μπαίνουμε τώρα και στο Κτηματολόγιο. Πριν από λίγες ημέρες ψηφίσαμε το νομοσχέδιο για τους ενεργειακούς συνεταιρισμούς, για να μπορέσουμε να μηδενίσουμε το κόστος. Όλα αυτά τα κάνουμε τώρα σε έναν τόπο και χρόνο που είναι πάρα πολύ δύσκολος. Λέτε ότι έχουμε φορολαίλαπα και φορολογία και ότι μειώθηκαν τα εισοδήματα. Εγώ διαβάζω ότι τα εισοδήματα τα οποία δηλώθηκαν το 2015- σύμφωνα με αυτά που δήλωσαν οι αγρότες - ήταν 1,3 δισεκατομμύριο. Τώρα, σύμφωνα με τη δήλωση των ίδιων των αγροτών πάλι, είναι 1,6 δισεκατομμύριο.
Από ποια πηγή; Να το καταθέσετε.
Από το Υπουργείο Οικονομικών. Κάντε ερώτηση στο Υπουργείο Οικονομικών να το καταθέσει. Θα μου πείτε τόσα; Τόσα. Είναι λίγα; Μπορεί να είναι περισσότερα; Αυτό είναι ένα άλλο ζήτημα που μπορούμε να το συζητήσουμε. Δεν μπορείς να λες ότι πλέον έχουμε αύξηση του εισοδήματος, ενώ, όταν ήσασταν εσείς στην κυβέρνηση είχαμε τρομερές μειώσεις. Η Ευρώπη είχε αύξηση 15% και εδώ είχαμε μείωση 20%. Πώς γίνεται να λέτε ότι μειώθηκε το αγροτικό εισόδημα; Εγώ δεν λέω ότι είναι όλα καλά. Ήδη έχουμε προγραμματίσει πάρα πολλά πράγματα να κάνουμε. Το μεγάλο στοίχημα για εμάς μπροστά είναι η νέα Κοινή Αγροτική Πολιτική. Το δεύτερο μεγάλο στοίχημα είναι να αλλάξουμε τη σχέση της φυτικής - ζωικής υπέρ της ζωικής παραγωγής για να πάμε σε δυναμικά προϊόντα. Ειδικά έχουμε βάλει στόχο για την κτηνοτροφία και όπως είδατε και ο Υπουργός είναι στραμμένος υπέρ της κτηνοτροφίας Έχουμε πολλά πράγματα να κάνουμε μπροστά μας. Θέλουμε συμμάχους. Έχουμε όραμα, έχουμε πρόγραμμα, αλλά είχαμε μία οικονομία καθηλωμένη. Εσείς ζητάτε να πετάξουμε. Σιγά - σιγά θα έρθει η ώρα να πετάξουμε. Ευτυχώς, να είναι καλά ο ΣΥΡΙΖΑ, να έχουμε καλά τον Πρωθυπουργό, διότι άκουσα εδώ πέρα ότι κάνετε χαρακτηρισμούς. Να είμαστε λίγο πιο προσεκτικοί με τους χαρακτηρισμούς, διότι είναι εύκολο να κάνω κι εγώ χαρακτηρισμούς και να πω τα χίλια δυο για τον καθένα μας. Να ξέρετε ότι έχουμε όραμα. Τα προβλήματα είναι εδώ και ο δρόμος θα είναι ανηφορικός για εμάς. Μπροστά μας είναι το μεγάλο ζήτημα του κόστους του πετρελαίου, όχι τόσο του ρεύματος της ΔΕΗ, γιατί έχουν γίνει κάποιες πολιτικές. Εδώ είναι ένα μεγάλο δικό μας στοίχημα. Πρέπει να δούμε τι συμβαίνει και με τα εφόδια, ειδικά των φαρμάκων, διότι παίζονται κι εκεί κάποια παιχνίδια που πρέπει να τα δούμε και θα τα δούμε. Το μέλλον είναι μπροστά και μας ανήκει και εδώ θα είμαστε για να τα αντιμετωπίσουμε όλα. Ευχαριστώ.
Τον λόγο έχει η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή για έξι λεπτά.
Ευχαριστώ, κυρία Πρόεδρε. Κύριε Υπουργέ και κύριε Κοινοβουλευτικέ Εκπρόσωπε του ΣΥΡΙΖΑ, φαίνεται πως τα τρία χρόνια διακυβέρνησης ΣΥΡΙΖΑ - ΑΝΕΛ, τα τρία χρόνια με ψέματα, κάλπικες υποσχέσεις και βεβαίως κωλοτούμπες δεν σας έφτασαν κι ήρθατε σήμερα εδώ, στη Βουλή, να μας πείτε για άλλη μια φορά ότι η Νέα Δημοκρατία φορολόγησε τις αγροτικές επιδοτήσεις. Λοιπόν, κύριε Υπουργέ, σας προκαλώ να φέρετε και να καταθέσετε εδώ στην Εθνική Αντιπροσωπεία μία φορολογική δήλωση που να αποδεικνύει ότι επί των ημερών μας φορολογήθηκαν οι αγροτικές επιδοτήσεις, μία φορολογική δήλωση, για να τελειώνουμε με τα συγκεκριμένα ψέματα. Από ό,τι κατάλαβα, κύριε Υπουργέ, από την ομιλία σας και από ό,τι βεβαίως διάβασα στις πρόσφατες συνεντεύξεις σας στην ΕΡΤ και στην εφημερίδα «Η ΑΥΓΗ», μάλλον θα πρέπει να πανηγυρίζουν οι αγρότες - φεύγει ο κύριος Υπουργός, δεν πειράζει, ελπίζω να τα διαβάσει από τα Πρακτικά - και να σας ευγνωμονούν για όσα τους επιφυλάξατε με τις πολιτικές σας, γιατί, από ό,τι μας είπατε, πλήρωσαν φέτος 50 εκατομμύρια ευρώ λιγότερα φόρους από τις πολύ καλές πολιτικές σας! Κύριε Υπουργέ, όμως, μαγειρεύετε τους αριθμούς για να κουκουλώσετε την αλήθεια. Κατ' αρχάς αποφασίστε. Πλήρωσαν λιγότερα ή δεν πλήρωσαν; Γιατί αν δήλωσαν περισσότερα, όπως λέει εδώ ο κ. Παπαδόπουλος, προφανώς θα έπρεπε να πληρώσουν και περισσότερα, αφού αυξήσατε τους συντελεστές φορολόγησης από το 13% στο 22,45%.
Λιγότερο.
Επειδή, λοιπόν, κύριε Παπαδόπουλε, εμείς μιλάμε με στοιχεία, αυτά εδώ είναι τα στοιχεία του Υπουργείου Οικονομικών, που ξέρετε τι αποδεικνύουν; Αποδεικνύουν ότι το αγροτικό εισόδημα επί των ημερών της Κυβέρνησής σας μειώθηκε κατά 9,1 μονάδες περισσότερο από κάθε επαγγελματική κατηγορία. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ξέρετε τι λέει η EUROSTAT, κύριε Παπαδόπουλε και κύριε Υφυπουργέ; Γιατί διάβασα ότι ο κ. Αποστόλου πανηγυρίζει ότι η EUROSTAT λέει ότι το ελληνικό αγροτικό εισόδημα αυξήθηκε επί των ημερών σας. Μάλλον κάνετε λάθος στις στήλες και διαβάζετε το 2014 και το 2015. Γιατί για το 2016 τα στοιχεία της EUROSTAT - τα καταθέτω στα Πρακτικά - δείχνουν ότι δυστυχώς μειώθηκε κατά εννέα μονάδες το αγροτικό εισόδημα. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πράγματι, λοιπόν, πλήρωσαν οι αγρότες μας λιγότερους φόρους. Γιατί έγινε αυτό; Γιατί αποδεκατίσατε το αγροτικό εισόδημα, γιατί τεμαχίστηκαν οι φορολογικές δηλώσεις και γιατί, προκειμένου να γλιτώσουν τη φορολαίλαπά σας, οι αγρότες μεταβίβασαν σε παιδιά και συγγενείς τα δικαιώματά τους. Και το σοβαρότερο είναι ότι εκτινάχθηκε η μαύρη οικονομία και εντάθηκε η αποθάρρυνση των παραγωγών για περισσότερη παραγωγή. Γιατί σου λένε οι παραγωγοί «γιατί να καλλιεργούμε περισσότερα, αφού το περισσότερο εισόδημα καταλήγει - πού - στον σύγχρονο μεγαλομέτοχο κάθε αγροτικής εκμετάλλευσης και βεβαίως κάθε ελληνικής επιχείρησης, που δεν είναι άλλος βεβαίως από τα ασφαλιστικά ταμεία και την εφορία». Αυτή είναι η αλήθεια, κύριοι Υπουργοί, όσο και αν θέλετε με τερτίπια να την αποκρύψετε. Θα μου επιτρέψετε να πω και μια κουβέντα σε σχέση με το ασφαλιστικό των αγροτών. Δεν άκουσα μια απάντηση από τον λαλίστατο Υπουργό κ. Αποστόλου, να μας πει εάν γνωρίζει από τις δεκαεπτά χιλιάδες αιτήσεις συνταξιοδότησης των γεννηθέντων το 1950, που έπρεπε σύμφωνα με το παλιό σύστημα της Νέας Δημοκρατίας να έχουν πληρωθεί ήδη εδώ κι επτά μήνες, γιατί οι επτά χιλιάδες συνταξιούχοι αγρότες είναι απλήρωτοι. Μπορείτε να δώσετε μια απάντηση για αυτά; Από την άλλη πλευρά, είδαμε εδώ τον κ. Αποστόλου να πανηγυρίζει για την ταχεία απορρόφηση του Προγράμματος Αγροτικής Ανάπτυξης και βεβαίως για το ότι τον συγχαίρουν εκεί στον Βόλο. Κατ' αρχάς να πω ότι τις απορροφήσεις τις μετράμε με δείκτες, κύριοι Υπουργοί και όχι με δηλώσεις που γίνονται σε fora και σε συναντήσεις. Οι δείκτες, λοιπόν, λένε ότι είμαστε κάτω από τον μέσο όρο, στο 24%, ενώ άλλες χώρες είναι ήδη στο 35%. Η ουσία, όμως, είναι η εξής σε ό,τι αφορά το Πρόγραμμα Αγροτικής Ανάπτυξης, ότι ένα κατ' εξοχήν αναπτυξιακό εργαλείο, 6 δισεκατομμύρια ευρώ συνολικά με την εθνική συμμετοχή, το διασπαθίζετε με τις γνωστές λογικές ΣΥΡΙΖΑ. Ποιες είναι αυτές; Ρουσφετολογική πολιτική, επιδοματική πολιτική, αντιαναπτυξιακή προσέγγιση και τυχοδιωκτισμός. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θα χρειαστώ δύο λεπτά ακόμη, όπως όλοι οι υπόλοιποι, σας παρακαλώ πολύ. Ξέρετε γιατί λέω «τυχοδιωκτισμός»; Βγείτε, αν έχετε την τόλμη, αύριο στους αγρότες και πείτε τους «εμείς από τα 950 εκατομμύρια που έχουμε συνολικά για την εξισωτική αποζημίωση έχουμε ήδη ξοδέψει τα 550». Με τι θα πληρώσετε το 2019; Θα αφήσετε άδεια ταμεία στους επόμενους; Βγείτε και πείτε τους ότι τα ξοδέψατε όλα αυτά. Βγείτε και πείτε ότι οι περιβόητες απορροφήσεις, για τις οποίες πανηγυρίζετε, δεν είναι τίποτε άλλο από πρόωρη συνταξιοδότηση, από εξισωτική αποζημίωση και από διάφορα γεωργοπεριβαλλοντικά. Βγείτε και πείτε ότι από το ένα εκατομμύριο τετρακόσιες χιλιάδες πληρωμές, που λέτε, και τόσο πολύ σας συγχαίρουν, το 70% είναι ανειλημμένες υποχρεώσεις του προηγούμενου προγράμματος. Αυτά να βγείτε να πείτε, κύριε Υπουργέ. Βεβαίως, το κατ' εξοχήν αναπτυξιακό κομμάτι του Προγράμματος Αγροτικής Ανάπτυξης, αυτό που δίνει και τη ροή στην εθνική οικονομία - σχέδια βελτίωσης, ομάδες και οργανώσεις παραγωγών, μεταποίηση και εμπορία - είτε μόλις τώρα προκηρύχθηκαν, που σημαίνει ότι δεν έχουν ολοκληρωθεί, ότι δεν έχουν γίνει εντάξεις είτε έχουν προβλήματα λόγω των κλασικών προβλημάτων του πληροφοριακού συστήματος, ενώ βεβαίως όσον αφορά τα μέτρα που δίνουν προστιθέμενη αξία, όπως γεωργικοί σύμβουλοι, γνώση και καινοτομία - που παρεμπιπτόντως, κύριε Υπουργέ, πολύ τη διαφημίζετε ως εργαλείο μείωσης του κόστους παραγωγής - δεν μας λέτε ότι από τα 292 εκατομμύρια που σας αφήσαμε, τα κάνατε 250 εκατομμύρια, γι' αυτό και τα έχετε στο συρτάρι. Μία κουβέντα θα πω και για τις άμεσες ενισχύσεις. Ναι, κύριε Υπουργέ, είστε η Κυβέρνηση που με το έτσι θέλω εξασφαλίσατε μια πολύ δυσάρεστη έκπληξη στους αγρότες: Τη μείωση του 8,5% που σε πολλές περιπτώσεις έφτασε σε μείωση 10%, επειδή με το έτσι θέλω κάνατε δύο γραμμικές μειώσεις υπέρ του εθνικού αποθέματος. Και σας ρωτώ το εξής. Γιατί κατά τα άλλα έχετε πιει το αμίλητο νερό. Είναι σύννομη αυτή η διπλή μείωση την οποία κάνατε; Από τον Οκτώβριο σάς έχω καταθέσει ερώτηση, δεν έχετε απαντήσει. Την καταθέτω για τα Πρακτικά. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κι αν ήταν σύννομη αυτή η γραμμική μείωση, γιατί ο ΟΠΕΚΕΠΕ βγαίνει και τα επιστρέφει τον Δεκέμβριο του 2017; Το καταθέτω κι αυτό στα Πρακτικά. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βεβαίως έγινε μείωση και για τις συνδεδεμένες ενισχύσεις, γιατί όποιος έρχεται προφανώς στο γραφείο σας και σας λέει για μια καλλιέργεια, δίνετε και μια συνδεδεμένη ενίσχυση. Θέλω να θυμίσω, κύριε Υπουργέ, ότι οι συνδεδεμένες ενισχύσεις πρέπει να έχουν μία στοχευμένη προσέγγιση, όπως αυτή που είχε η προηγούμενη διακυβέρνηση, δίνοντας συνδεδεμένες ενισχύσεις στην τευτλοκαλλιέργεια, τους παραγωγούς της οποίας βεβαίως εμπαίζετε και τους χρωστάτε έναν χρόνο - για πρώτη φορά στα χρονικά - την παραγωγή του 2017, τους παραγωγούς στους οποίους υποσχόσασταν διά μέσου του κ. Χαρίτση γλυκά Χριστούγεννα κι έκαναν μαύρη Πρωτοχρονιά, τους παραγωγούς στους οποίους λέγατε ότι θα ανοίξετε προεκλογικά τα εργοστάσια και τώρα δεν προλαβαίνετε να βλέπετε παραιτήσεις διοικητικών συμβουλίων. Σε ό,τι αφορά, δε, την πολυπόθητη ρευστότητα, κύριε Υπουργέ, μη λέτε σε συνεντεύξεις κι από εδώ, από το Βήμα, για την «Κάρτα Αγρότη». Βγείτε και εξηγήστε στους Έλληνες αγρότες γιατί είμαστε η μόνη χώρα της Ευρωπαϊκής Ένωσης που δεν έχουμε πρόσβαση στον τραπεζικό δανεισμό του πακέτου Γιούνκερ για τον αγροδιατροφικό τομέα. Εκεί να δώσετε απαντήσεις. Τώρα βέβαια, για την απουσία της χώρας μας από ευκαιρίες εισοδηματικής αποκατάστασης των παραγωγών, όπως ακραία καιρικά φαινόμενα, κρίση στις διάφορες αγορές προϊόντων, τι να πω; Βρέχει χρήματα, κύριε Υπουργέ, κι εσείς κρατάτε ομπρέλα! Πλείστα είναι τα παραδείγματα! Κλείνοντας, δεν μπορώ να μη στηλιτεύσω - και ευχαριστώ, κυρία Πρόεδρε, για την ανοχή σας - την επιζήμια αδιαφορία που επιδεικνύετε στις κρίσιμες συζητήσεις για τη νέα ΚΑΠ. Σας ρωτώ λοιπόν εδώ, κύριε Υπουργέ: γιατί απουσιάζετε απ' όλες τις συναντήσεις των Υπουργών από τη διαπραγμάτευση για τη νέα ΚΑΠ; Γιατί απουσιάζατε από το Ταλίν, από τις Βρυξέλλες τον Δεκέμβριο του 2017, όπου παρευρέθη και ο Γάλλος Υπουργός Αγροτικής Ανάπτυξης, με τους οποίους παραδοσιακά έχουμε συμμαχία; Πώς απαντάτε στα fora όταν εμφανίζεστε; Ποιες είναι οι θέσεις της ελληνικής Κυβέρνησης για την νέα Κοινή Αγροτική Πολιτική όταν έχουμε μπροστά μας τη μείωση του κοινοτικού αγροτικού προϋπολογισμού λόγω Brexit, μεταναστευτικού, τρομοκρατίας, λόγω των χωρών του Βίσεγκραντ; Είναι προκλήσεις από τέτοιες χώρες που είχε και η προηγούμενη διακυβέρνηση και κατόρθωσε με τη διαπραγματευτική της δεινότητα να πάρει 3 δισεκατομμύρια παραπάνω και να έχουμε σήμερα 20 δισεκατομμύρια. Εσείς τι τους λέτε; Ξέρετε τι κάνετε, κύριε Υπουργέ; Όπως και κάθε άλλη φορά, προς εσωτερική κατανάλωση διασπείρετε μια είδηση δήθεν περί αναδιανομής των ιστορικών δικαιωμάτων, προκαλώντας τον κοινωνικό αυτοματισμό μεταξύ νέων και παλαιών αγροτών.
Κυρία Αραμπατζή, ολοκληρώστε παρακαλώ.
Τελείωσα, κυρία Πρόεδρε. Κι αν, λοιπόν, θέλετε να ξανακάνετε αναδιανομή των δικαιωμάτων, γιατί δεν κάνατε χρήση του κανονισμού Omnibus που έδινε τη δυνατότητα να επαναδιαπραγματευθείτε την ΚΑΠ μέσα στο 2018; Γιατί απλά λέτε ψέματα, κύριε Υπουργέ, και προσπαθείτε να καλύψετε τις άλλες αβελτηρίες σας. Κλείνοντας, θέλω να ρωτήσω: Με τις αγροτικές κινητοποιήσεις οι αγρότες όλης της χώρας ξεσηκώνονται. Ξέρετε ποια είναι τα αιτήματά τους, κύριε Υπουργέ; Είναι οι φορολογικές επιβαρύνσεις, η μείωση του κόστους παραγωγής και της τιμής του πετρελαίου, το ύψος των ασφαλιστικών τους εισφορών, οι πλειστηριασμοί στα χωράφια τους και στα ακίνητά τους. Είναι τα ζητήματα που, υποτίθεται, ότι η Κυβέρνησή σας έχει λύσει. Τι θα κάνετε, λοιπόν, με αυτά, κύριε Υπουργέ; Θα προβείτε σε διάλογο ή θα δούμε πάλι την Ελλάδα κομμένη στα δύο, κάτι που η Νέα Δημοκρατία βεβαίως ούτε ευνοεί ούτε και θέλει; Μία συγκεκριμένη απάντηση θα θέλαμε για τις αγροτικές κινητοποιήσεις. Ευχαριστώ πολύ και για τον χρόνο.
Είμαι ανεκτική, αλλά να μην κάνετε κατάχρηση. Κυρίες και κύριοι συνάδελφοι, έχω την τιμή να σας ανακοινώσω: α) Την υπ' αριθμόν πρωτοκόλλου 1361/933 από 26 Ιανουαρίου 2018 απόφαση του Προέδρου της Βουλής: «Σύσταση και συγκρότηση της Επιτροπής του απολογισμού και του γενικού ισολογισμού του κράτους και ελέγχου της εκτέλεσης του προϋπολογισμού του κράτους» β) Την υπ' αριθμόν πρωτοκόλλου 1362/934 από 26 Ιανουαρίου 2018 απόφαση του Προέδρου της Βουλής: «Σύσταση και συγκρότηση της Ειδικής Διαρκούς Επιτροπής Εξοπλιστικών Προγραμμάτων και Συμβάσεων» γ) Την υπ' αριθμόν πρωτοκόλλου 1363/935 από 26 Ιανουαρίου 2018 απόφαση του Προέδρου της Βουλής: «Σύσταση και συγκρότηση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης». Οι σχετικές αποφάσεις έχουν αναρτηθεί στην «Κοινοβουλευτική Διαφάνεια» και θα καταχωριστούν στα Πρακτικά της σημερινής συνεδρίασης.
Ο Κοινοβουλευτικός Εκπρόσωπος της Χρυσής Αυγής κ. Σαχινίδης έχει τον λόγο για έξι λεπτά.
Ευχαριστώ, κυρία Πρόεδρε. Σήμερα συζητάμε μία επερώτηση που κατέθεσε το ΠΑΣΟΚ και οι συνιστώσες του. Είναι μία επερώτηση η οποία θα έλεγα ότι βρίθει από θράσος, διότι μοναδικός στόχος όσων συγκυβέρνησαν είτε κυβέρνησαν από τη Μεταπολίτευση και μετά ήταν η απόλυτη καταστροφή του πρωτογενούς τομέα παραγωγής. Ακούσαμε πολλά φαιδρά. Ακούσαμε και από τον Κοινοβουλευτικό Εκπρόσωπο του ΣΥΡΙΖΑ να αναφέρεται στην Αγροτική Τράπεζα. Εδώ έχουμε να σας προτείνουμε το εξής, κύριοι του Υπουργείου Αγροτικής Ανάπτυξης, ότι αν θέλετε να δώσετε απάντηση, ζητήστε να γίνει εξεταστική για την αγοραπωλησία της Αγροτικής Τράπεζας, να μάθουμε πότε και γιατί πουλήθηκε. Αν αληθεύουν αυτά που ακούγονται, ότι κατόπιν πίεσης της τράπεζας, μόλις ζήτησε τα δανεικά χρήματα που είχε δώσει στο ΠΑΣΟΚ και στη Νέα Δημοκρατία ξεπουλήθηκε για ένα ευτελές ποσό, φέρτε το ως αίτημα για εξεταστική επιτροπή. Να μάθει ο αγροτικός κόσμος γιατί δεν έχει σήμερα στα χέρια του ένα πολύ σοβαρό εργαλείο για ανάπτυξη. Θα θυμάστε, όσοι έχετε πραγματικά ασχοληθεί με τα αγροτικά ζητήματα, ότι η Αγροτική Τράπεζα ήταν πράγματι ένας μοχλός ανάπτυξης. Όλα, τα φάρμακα, τα νερά για τα χωράφια που πλήρωναν στο ΤΟΕΒ, περνούσαν, αφού παρέδιδαν τις παραγωγές τους, μέσα από την Αγροτική Τράπεζα. Κι αφού κρατιόντουσαν τα χρήματα, αυτό σήμαινε, κύριε Υπουργέ, ότι δεν υπήρχαν χρέη από τους αγρότες. Γιατί, αν ήθελαν να συνεχίσουν την παραγωγή της επόμενης χρονιάς, είχαν χρηματοδότηση από την Αγροτική Τράπεζα, κάτι που σήμερα τους λείπει ως εργαλείο. Δίνατε επιδοτήσεις στους αγρότες για να μην παράγουν. Κι εδώ είναι η πραγματική τρέλα. Πείτε μου, ποιος λογικός άνθρωπος θα έδινε τζάμπα χρήματα; Επιδοτούνταν οι αγρότες για να πετάνε τα ροδάκινα. Κάθε χρόνο τα χωράφια κατέβαιναν δέκα πόντους, γιατί μαζί με τα ροδάκινα πετούσαν και χώμα. Με τα κιλά που έβγαιναν, θα έπρεπε να έχει καλλιεργηθεί και το Αιγαίο με ροδάκινα. Πιστεύετε ότι είναι ηλίθιοι οι Ευρωπαίοι; Αυτές οι πολιτικές, που δυστυχώς σήμερα συνεχίζονται από τη συγκυβέρνηση ΣΥΡΙΖΑ - ΑΝΕΛ, έφτασαν τον αγροτικό κόσμο στο χείλος της καταστροφής. Αυξήσατε τις φορολογίες, αυξήσατε τις ασφαλιστικές εισφορές, καταργήσατε αφορολόγητα, καταργήσατε το αφορολόγητο πετρέλαιο. Ενώ είχαμε αυτάρκεια σε πάρα πολλά προϊόντα, φτάσαμε σήμερα να εισάγουμε τα πάντα. Άκουσα να αναφέρονται πάρα πολλοί από τους προλαλήσαντες στην ΚΑΠ, στην Κοινή Αγροτική Πολιτική. Για ποια Κοινή Αγροτική Πολιτική μιλάμε; Εδώ υπάρχει μόνο ατομική αγροτική πολιτική της κάθε χώρας. Πώς γίνεται χώρες οι οποίες είναι βιομηχανικές και όχι αγροτικές να εξάγουν περισσότερα αγροτικά προϊόντα στην Ελλάδα απ' ό,τι τους εξάγουμε εμείς; Και - υπάρχει στα Πρακτικά της Βουλής - όταν στην Επιτροπή Παραγωγής και Εμπορίου είχε έρθει αντιπροσωπεία από γερμανικό Κοινοβούλιο της αντίστοιχης επιτροπής, τους είπα: «Πείτε μου εσείς για ποια Κοινή Αγροτική Πολιτική συζητάμε, όταν η Ελλάδα εξάγει 13,3% αγροτικά προϊόντα και εισάγει από μία βιομηχανική χώρα, όπως η Γερμανία, 13,9%;». Για ποια Κοινή Αγροτική Πολιτική συζητάμε, όταν δεν προστατεύονται τα προϊόντα που παράγονται εντός της Ευρωπαϊκής Ένωσης; Δεν μπορεί να πουλιέται το πορτοκάλι από δέκα έως είκοσι λεπτά και στα ράφια των σουπερμάρκετ να έχει πορτοκάλι από την Ζιμπάμπουε με 1,20 ευρώ. Δεν μπορεί να πουλιέται το ελληνικό λεμόνι στα δέκα λεπτά και στα ράφια να έχουμε λεμόνια Χιλής με 1 ευρώ. Δεν προστατεύετε τις παραγωγές που παράγονται εντός Ευρωπαϊκής Ένωσης. Αναφέρθηκαν στους συνεταιρισμούς. Μάλιστα ο Κοινοβουλευτικός Εκπρόσωπος του ΣΥΡΙΖΑ παίνεψε το ΠΑΣΟΚ λέγοντας ότι χάρη στο ΠΑΣΟΚ δημιουργήθηκαν οι συνεταιρισμοί. Και ήρθε η δική σας συγκυβέρνηση, κύριε Υπουργέ, να καταργήσει τους αναγκαστικούς συνεταιρισμούς, όπου από τους είκοσι υπήρχαν και τέσσερις υγιείς πανελλαδικά. Καταργήσατε τον Οινοποιητικό Συνεταιρισμό Σάμου και Σαντορίνης. Καταργήσατε τον αναγκαστικό συνεταιρισμό για τη μαστίχα Χίου και τον κρόκο Κοζάνης. Αυτοί οι συνεταιρισμοί, οι οποίοι λειτουργούν εδώ και πάρα πολλά χρόνια, θα έπρεπε να είναι πρότυπα συνεταιρισμών. Καταστρέφετε ό,τι σωστό υπάρχει. Να περάσουμε στις αποζημιώσεις. Πώς περιμένατε, κύριε Υπουργέ, να υπάρχει γρήγορη απόδοση των αποζημιώσεων όταν ένα γραφείο ΕΛΓΑ αντιστοιχεί σε τρεις νομούς; Και θα φέρω σαν παράδειγμα αυτό που γνωρίζω και σας το έχω πει και άλλες φορές. Στη δική μου περιοχή ένα γραφείο ΕΛΓΑ σε έναν νομό όπως είναι η Ημαθία, είναι υπεύθυνο και για την Πιερία και για την Πέλλα. Είναι τρεις νομοί οι οποίοι είναι ορεινοί, ημιορεινοί και πεδινοί. Δεν υπάρχει περίπτωση να γίνει άμεση καταγραφή ζημιών. Τον Ιούλιο που μας πέρασε για πρώτη φορά η συγκυβέρνησή σας καθυστέρησε τη διαδικασία περαίωσης των αιτήσεων των αγροτών για συνταξιοδότηση. Σε τι να αναφερθούμε; Στις αποζημιώσεις των κτηνοτρόφων για τον καταρροϊκό πυρετό; Σε τι να αναφερθούμε, στα ροδάκινα; Όταν Βουλευτής με καταγωγή από την Πέλλα σάς ρώτησε τι θα κάνετε για να μπορέσετε να ενισχύσετε την τιμή του επιτραπέζιου ροδάκινου, ψευδώς - δυστυχώς για εσάς, κύριε Υπουργέ - είπατε ότι θα υπάρξει ενίσχυση από τα ΠΣΕΑ. Αυτό δεν ισχύει. Γιατί τα ΠΣΕΑ μπορούν να συνεισφέρουν μόνο σε θεομηνίες. Καταθέστε, λοιπόν, αυτό που σας είπα - λείπατε πριν, κύριε Υπουργέ - την πρόταση εξεταστικής επιτροπής σχετικά με την πώληση της Αγροτικής Τράπεζας, για να δοθεί πλέον φως. Αναφέρατε ότι προσεγγίζετε τους αγρότες. Εδώ υπάρχει ένα σοβαρό πρόβλημα, κύριε Υπουργέ. Πώς τους προσεγγίζετε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κυρία Πρόεδρε. Τα ελληνικά προϊόντα έχουν καταστεί μη ανταγωνίσιμα και αυτό έχει να κάνει με τις φορολογικές, ασφαλιστικές εισφορές, με τις καταργήσεις του αφορολόγητου στο πετρέλαιο και με το ότι τα αγροτικά εφόδια, είτε είναι λιπάσματα είτε είναι φάρμακα, είναι πλέον τα ακριβότερα. Ακούσαμε μάλιστα και από τον Κοινοβουλευτικό Εκπρόσωπο του ΣΥΡΙΖΑ για τα δύο εργοστάσια ζάχαρης που έχουν παραμείνει στην Ελλάδα. Και μάλιστα αναφέρθηκε με τόση σιγουριά - και εδώ θα περίμενα μια τοποθέτηση από εσάς - ότι ένα εξ αυτών θα μείνει. Ποιο θα είναι αυτό, κύριε Υπουργέ; [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Στην Ελλάδα μπορεί τα ζαχαρότευτλα να είναι πιο ακριβά, αλλά έχετε υπ' όψιν σας ότι τα πολωνέζικα έχουν λιγότερα ζάχαρα. Οπότε κατ' ουσίαν τα ελληνικά ζαχαρότευτλα βγαίνουν πολύ πιο φθηνά. Κάντε μια έρευνα και ζητήστε να σας την παραδώσουν από τα εργοστάσια ζαχάρεως, για το εάν είναι βιώσιμα ή όχι. Οι δικές μου πληροφορίες από τους αγρότες της περιοχής μου είναι ότι είναι βιώσιμα. Και πείτε μας επιτέλους πότε θα πληρωθούν. Έχετε καταστρέψει οτιδήποτε έχει σχέση - και εσείς δυστυχώς συνεχίζετε το έργο των προηγούμενων κυβερνήσεων - με τον πρωτογενή τομέα παραγωγής. Εδώ θα ήθελα να συμπληρώσω ότι οι αγρότες είναι ανήσυχοι. Μάλιστα έχω λάβει μία επιστολή και την έχετε λάβει και εσείς, κύριε Υπουργέ, σχετικά με μία συνέντευξη που είχατε δώσει πρόσφατα, στις 15 Ιανουαρίου στο ραδιόφωνο 104, όπου είπατε ότι σύντομα θα αποζημιωθούν οι αγρότες. Οι αγρότες, όμως, έχουν τα εξής ερωτήματα, τα οποία απαιτούν άμεση απάντηση. Πότε θα αποζημιωθούν χωρίς να έχουν κάνει δηλώσεις; Θα αποζημιωθεί μόνον ο Νομός Ημαθίας και Πέλλας ή αυτό ισχύει και για άλλους νομούς; Αφού δεν βγήκε αναγγελία πώς θα δηλώσουν; Αυτό ρωτάνε οι αγρότες. Πώς έρχονται τα πορίσματα χωρίς να πάνε οι γεωπόνοι στα κτήματα, κύριε Υπουργέ; Ποιες ποικιλίες θα αποζημιωθούν; Εδώ χωρίς να έχει υπάρξει η επίσκεψη από τον ΕΛΓΑ, βγήκε δελτίο Τύπου όπου αναφέρεται «διευκρινίσεις σχετικά με τις ζημιές στα ροδάκινα Ημαθίας και Πέλλας» και γράφει ο ΕΛΓΑ: «Η καρπόπτωση που παρατηρήθηκε και η ποιοτική υποβάθμιση των καρπών δεν είναι άμεσες ζημιές και δεν καλύπτονται ασφαλιστικά». Σας έχω πει επανειλημμένα, κύριε Υπουργέ, ότι θα πρέπει να αλλάξετε τον Κανονισμό του ΕΛΓΑ. Και αυτό απ' ό,τι γνωρίζω και σας το έχω πει και άλλη φορά επανειλημμένα, γίνεται κατόπιν συνεννόησης του δικού σας Υπουργείου με τους ίδιους τους αγρότες. Τελευταία ενημέρωση του Κανονισμού του ΕΛΓΑ έχει να γίνει από το 2008. Θα πρέπει να γίνει άμεσα. Επίσης σχετικά με το δελτίο Τύπου για τις ζημιές στα ροδάκινα η απάντηση ήταν ότι η ποιοτική υποβάθμιση των καρπών δεν είναι άμεση ζημιά, όπως σας είπα. Όλα αυτά θα πρέπει να απαντηθούν. Τι ζητάνε οι αγρότες; Κανονισμό αποζημίωσης, έκδοση κοινής υπουργικής απόφασης, δημοσιοποίηση σε ΦΕΚ, αναγγελία ζημίας, δηλώσεις αγροτών και άμεση εκτίμηση και πληρωμή. Και μάλιστα αυτό που ζητάνε επιτακτικά, είναι να αρχίσει η διαδικασία αποζημίωσης με τον ίδιο τρόπο, λόγω του ρωσικού εμπάργκο που είχε γίνει και καταστράφηκαν οι αγρότες. Κλείνοντας, ένα πολύ σοβαρό ερώτημα που τίθεται από τους αγρότες, είναι πώς κατά τις δικές σας δηλώσεις, θα πληρωθούν ζημιές του 2017, ενώ εκκρεμούν αποζημιώσεις από το 2014, το 2015 και το 2016. Εδώ έρχομαι να σας πω ότι μόνο η Χρυσή Αυγή έχει ένα, πραγματικά, εθνικό πρόγραμμα για την ανάπτυξη του πρωτογενούς τομέα. Μόνο εμείς έχουμε να δώσουμε λύσεις, γιατί, δυστυχώς για εσάς, είμαστε οι μόνοι που μπορούμε και ερχόμαστε κοντά στον αγρότη, στον κτηνοτρόφο και μαθαίνουμε τα προβλήματα, μας προτείνουν λύσεις επάνω στα προβλήματα που αντιμετωπίζουν. Μόνο μία εθνική κυβέρνηση της Χρυσής Αυγής θα μπορέσει να δώσει ώθηση στον πρωτογενή τομέα παραγωγής. Ευχαριστώ.
Τον λόγο έχει η συνάδελφος κ. Διαμάντω Μανωλάκου.
Τα προβλήματα της αγροτιάς δεν προέκυψαν τώρα και ξαφνικά. Μερικά είναι παλιά και οξύνθηκαν, άλλα προστέθηκαν τώρα και φυσικά έχουν κοινή αιτία τα μνημόνια και τη νέα ΚΑΠ, όπου υποκλίνεστε όλοι και δεν αμφισβητείτε. Μπορεί να επικαλείστε ότι παίρνουμε λεφτά από την Ευρωπαϊκή Ένωση, όμως η μεγάλη πλειοψηφία, το 80%, πηγαίνει στους πλούσιους και απομένει περίπου ένα 20% για να πάει στο 80%, στους μικρομεσαίους αγρότες. Γι' αυτό οι κοινοτικοί πόροι δεν έχουν ανακόψει το ξεκλήρισμα της μικρομεσαίας αγροτιάς. Εξάλλου ταυτόχρονα δίνονται και μέσα από προγράμματα για καταστροφή παραγωγικών δυνάμεων, όπως είναι η συρρίκνωση της τευτλοκαλλιέργειας και της βιομηχανίας ζάχαρης - και, βεβαίως, δεν ξεκίνησε τώρα, από το 2008 έχει ξεκινήσει αυτό πιο δραστικά, αλλά και εσείς δεν το ανακόψατε, δεν πήγατε κόντρα - , όπως η καπνοκαλλιέργεια, η καύση ψαροκάικων και άλλα. Όμως και η συζήτηση για την επανεθνικοποίηση της ΚΑΠ, τι σημαίνει; Ότι μειώνονται οι πόροι της Ευρωπαϊκής Ένωσης για τη γεωργία, γιατί περισσότερα λεφτά θέλουν να πάνε και στέλνουν για τον ευρωστρατό και τους εξοπλισμούς και δεν πρέπει να το αποσιωπάτε. Βεβαίως αντιδραστικοποιείται η Κοινή Αγροτική Πολιτική, ώστε να χρηματοδοτεί το ξεκλήρισμα μέσα από εθνικούς πόρους, που αυτό, αν θέλετε, ενισχύει και την ανισότητα και την ανισοτιμία. Όμως όλα αυτά εξυπηρετούν τον κοινό στόχο της Ευρωπαϊκής Ένωσης δηλαδή την οικονομική μεγέθυνση με την επικράτηση της μεγάλης καπιταλιστικής αγροτικής εκμετάλλευσης μέσα από την καταστροφή των μικρομεσαίων. Μάλιστα συκοφαντείτε όλοι σας όποιον αμφισβητεί και συγκρούεται με αυτή την πολιτική. Αυτό που σας ενώνει με μια κλωστή, είναι η ΚΑΠ και αυτό - αν θέλετε - φαίνεται και στα μέτρα που παίρνονται και στα εργαλεία που χρησιμοποιούνται από όλες τις αστικές κυβερνήσεις. Εχετε μια συνέχεια στην αντιλαϊκή σκληράδα ενάντια στα μικρομεσαία στρώματα του χωριού. Παραδείγματος χάριν, το Μητρώο Αγροτών που αποχαρακτήρισε την ιδιότητα του αγρότη σε εκατοντάδες χιλιάδες μικροκληρούχους, ήταν απόφαση της Νέας Δημοκρατίας και του ΠΑΣΟΚ. Και συνεχίστηκε πιο επιθετικά από τη σημερινή Κυβέρνηση του ΣΥΡΙΖΑ, αυστηροποιώντας τους όρους και νέες εκατοντάδες χιλιάδες μικροκληρούχοι διαγράφτηκαν, δεν θεωρούνται πια αγρότες. Αν και ασκούν τη γεωργία, θα στερηθούν τις λίγες επιδοτήσεις που έπαιρναν, γιατί έχουν το μειονέκτημα να είναι φτωχοί και πρέπει να κάνουν κι άλλα μεροκάματα για να συμπληρώσουν το αγροτικό εισόδημα, που δεν φτάνει για να ζήσουν. Εξαναγκάζονται, λοιπόν, αυτοί οι άνθρωποι να φύγουν από τη μέση. Έτσι συγκεντρώνεται η γη και η παραγωγή σε μεγάλους, οι οποίοι γίνονται ακόμα μεγαλύτεροι. Και σας λέω ότι εργαλεία έχετε. Ακριβώς αυτοί οι μεγαλύτεροι είναι που σας ενδιαφέρουν και στα αγροτοδιατροφικά σας προγράμματα και στους συνεταιρισμούς που έχουν μετατραπεί σε καπιταλιστικές εταιρείες. Έτσι γίνεται στον καπιταλισμό. Όμως να θυμίσω και τον ΕΝΦΙΑ στο χωράφι. Πότε θεσπίστηκε; Το 2014. Ο ΣΥΡΙΖΑ, βέβαια, έλεγε ότι θα τον καταργήσει, αλλά όχι μόνο τον διατηρεί, τον αυξάνει κιόλας. Είναι κι αυτός σαν τα μνημόνια που λέγατε ότι θα τα καταργήσετε αλλά τα επεκτείνετε. Μάλιστα το τρίτο μνημόνιο το οποίο είχε μέτρα που «χτυπούσαν» την αγροτιά, το ψηφίσατε όλοι μαζί, αλλά σήμερα διαμαρτύρεστε για αυτά, όπως για παράδειγμα για την κατάργηση του ειδικού φόρου για το αγροτικό πετρέλαιο - ήταν στο τρίτο μνημόνιο - αλλά και τη μεγάλη αύξηση του ΦΠΑ στα αγροτικά εφόδια, τις αυξήσεις στο αγροτικό ρεύμα, το περιβαλλοντικό τέλος στο νερό άρδευσης, το χαράτσι ψεκασμού και τόσα άλλα χαράτσια που διογκώνουν το κόστος παραγωγής. Ταυτόχρονα οι έμποροι εκβιάζουν με ανοικτές τιμές παραγωγού στα προϊόντα, η απληρωσιά πηγαίνει σύννεφο και ο αγρότης εγκαταλείπεται στη μοίρα του, χωρίς στοιχειώδη προστασία, αφού προστατεύετε μόνο τους εμποροβιομήχανους και την κερδοφορία τους. Επίσης η μεγάλη φορολογία που αυξήθηκε στο 26% από το πρώτο ευρώ του εισοδήματος και η προκαταβολή που έφτασε στο 100%, ήταν στο τρίτο μνημόνιο που ψηφίσατε όλοι. Όμως οι μικρομεσαίοι αγροτοκτηνοτρόφοι κατάφεραν με μεγάλους αγώνες και μέσα από πανελλαδικές κινητοποιήσεις και αλληλεγγύη από τους εργατοϋπάλληλους και τα συνδικάτα και άλλα λαϊκά στρώματα, να πετύχουν το αφορολόγητο όπως οι μισθωτοί. Και να πω εδώ ότι δεν ήταν καθόλου επαναστατική γυμναστική. Αντίθετα ήταν νίκη, πόνος, και θέλει και επαγρύπνηση για να το κρατήσουν. Θέλει και συνέχεια, γιατί πάτε στη μείωση του αφορολόγητου και για τους μισθωτούς και για τους συνταξιούχους και για τους αγρότες. Όμως και όσον αφορά την ασφαλιστική εισφορά στον ΟΓΑ, πέτυχαν καθυστέρηση. Τώρα με τη συγχώνευση ΕΦΚΑ αυξάνεται η εισφορά και στην κυριολεξία την αρπάζετε από τους λογαριασμούς των αγροτών, πριν προλάβουν να δουν τι ενισχύσεις έλαβαν. Την ίδια στιγμή οι αγροτικές συντάξεις είναι σε εξευτελιστικά επίπεδα στα εξήντα επτά και τελευταία υπάρχει και μεγάλη καθυστέρηση στην καταβολή τους. Και πρέπει να μας απαντήσετε γι' αυτό, κύριε Υπουργέ. Έτσι βαθαίνει η φτώχεια στην αγροτιά, που την πνίγουν τα χρέη και εξασφαλίζετε όλες τις διευκολύνσεις, για να επιταχυνθεί το ξεκλήρισμα των αγροτών με εργαλείο, βεβαίως, και τους ηλεκτρονικούς πλειστηριασμούς, κινδυνεύοντας να χάσουν σπίτι, χωράφι, ό,τι τους έχει απομείνει να ζήσουν. Δίκαια έχουν βγει στους δρόμους, διεκδικώντας να πάρετε πίσω μέτρα που τους εξοντώνουν. Ζητάνε εγγυημένες τιμές για τα προϊόντα, να πληρώνονται αμέσως με την παράδοσή τους, να μη ζουν μέσα στην ανασφάλεια και την αβεβαιότητα, να μειωθεί το κόστος παραγωγής - είναι πολύ μεγάλο - ο ΕΛΓΑ να καλύπτει και να αποζημιώνει το σύνολο των ζημιών στην παραγωγή και το κεφάλαιο, να καταργηθούν τα τεκμήρια φορολόγησης - είναι άδικα για φτωχούς - , να καθοριστεί ατομικό αφορολόγητο 12.000 ευρώ και 3.000 ευρώ για κάθε παιδί, να καταργηθεί ο ΕΝΦΙΑ στο χωράφι, αλλά και οι μεγάλες αυξήσεις στις ασφαλιστικές εισφορές και να καθοριστεί και ακατάσχετο όριο 12.000 ευρώ, για να μη γίνονται κατασχέσεις σπιτιών και χωραφιών για «κόκκινα» δάνεια. Δεν ζητούν ενισχύσεις, όπως λέτε, κύριε Υπουργέ, σε συνεντεύξεις. Να σταματήσετε να τους παίρνετε την μπουκιά από το στόμα με αυτή την πολιτική, για να μπορέσουν να επιβιώσουν, αυτό ζητάνε. Και εδώ που τα λέμε, για τα αιτήματά τους τίποτε δεν είπατε. Και πρέπει να ακούσει όλη η κοινωνία το τι λέτε και αν είναι δίκαια - που εμείς πιστεύουμε ότι είναι δίκαια - , χρειάζεται η συμπαράσταση όλης της κοινωνίας. Δεν είναι καθόλου τυχαίο ότι συγκεντρώνονται έξω από εφορίες, από τράπεζες, από ΕΛΓΑ κ.λπ., και φωνάζουν συνθήματα «όχι στις κατασχέσεις χωραφιών, σπιτιών, τραπεζικών λογαριασμών». Είναι άδικα αυτά; Μα για την επιβίωσή τους συζητάμε. Εμείς το λέμε καθαρά, για το Κομμουνιστικό Κόμμα Ελλάδας λύση είναι το δυνάμωμα της κοινής δράσης ανάμεσα στην εργατική τάξη τους αυτοαπασχολούμενους της πόλης και της υπαίθρου σε τροχιά, όμως, σύγκρουσης με την Ευρωπαϊκή Ένωση, το κεφάλαιο και τις κυβερνήσεις τους. Ο δρόμος αυτός δεν είναι εύκολος. Έχει θυσίες, όμως, πιάνουν τόπο με προϋπόθεση αποδέσμευση από την Ευρωπαϊκή Ένωση και φυσικά κοινωνικοποίηση της γης, των καπιταλιστικών αγροτικών εκμεταλλεύσεων, των συγκεντρωμένων μέσων παραγωγής, με ενίσχυση των κρατικών υποδομών και με κρατικό εμπόριο και φυσικά με ένταξη στον κεντρικό επιστημονικό σχεδιασμό για την παραγωγή ποιοτικών προϊόντων, που θα καλύπτουν τις διατροφικές και άλλες ανάγκες του λαού. Ταυτόχρονα εμείς λέμε ότι ο αγροτικός παραγωγικός συνεταιρισμός των μικροϊδιοκτητών αγροτών σαν μεταβατικό στάδιο, μπορεί να λειτουργήσει και να μειώσει το κόστος παραγωγής, με κοινά καλλιεργητικά μέσα και φροντίδα για συλλογή προϊόντων, αξιοποιώντας, βεβαίως, καλύτερα τις παραγωγικές δυνάμεις. Έτσι δίνεται λύση στην μικρή πολυτεμαχισμένη αγροτική μικροϊδιοκτησία και εξασφαλίζεται λαϊκή ευημερία και όχι ξεκλήρισμα και δυστυχία. Ευχαριστώ, κύριε Πρόεδρε.
Κύριε Λαζαρίδη, έχετε τον λόγο.
Σας ευχαριστώ, κύριε Πρόεδρε. Εγώ θα ξεκινήσω από μια φράση που είπε ο συνάδελφος από το ΠΑΣΟΚ ή Δημοκρατική Συμπαράταξη ή προσφάτως ΚΙΝ.Α. Έχει αλλάξει τόσα πολλά ονόματα, που μας μπερδεύει πλέον. Ξέρετε, το έχω ξαναπεί, ποιοι αλλάζουν συχνά ονόματα. Συνήθως, αυτοί οι οποίοι δεν είναι περήφανοι για το παρελθόν τους ή θέλουν να κρυφτούν από κάτι. Είπε ο καλός συνάδελφος «δώστε μια υπόσχεση στον ελληνικό λαό». Ξέρετε, μου έφερε στο μυαλό το εξής: Επειδή γυρνάω και συναντιέμαι με φίλους, με ανθρώπους έξω στην ύπαιθρο, γιατί είμαι Βουλευτής της υπαίθρου της Θεσσαλονίκης, ξέρετε τι ζητάνε οι πολίτες να υποσχεθούμε; Ότι δεν θα κάνουμε αυτά που έκαναν αυτά τα δύο κόμματα. Λένε «υποσχεθείτε μας ότι δεν θα κάνετε ούτε αυτά που έκανε το ΠΑΣΟΚ ούτε αυτά που έκανε η Νέα Δημοκρατία». Αυτή την υπόσχεση μας ζητούν οι πολίτες να δώσουμε και με τις πράξεις δείχνουμε ότι, πράγματι, δεν ακολουθούμε αυτόν τον δρόμο. Διαβάζοντας την επερώτηση, λέω το εξής: Όταν συνέταξαν οι συνάδελφοι αυτή την επερώτηση, μάλλον κοιτούσαν τον καθρέφτη και απευθύνονταν στον εαυτό τους. Λένε σε κάποιο σημείο: Το ενδιαφέρον που εκδηλώνεται από νέους να ασχοληθούν με το αγροτικό επάγγελμα, δεν αξιοποιείται κ.λπ. . Όταν μπήκαμε στην ΕΟΚ το 1981, η γεωργία ήταν στο 23% του ΑΕΠ ή σε απόλυτα μεγέθη ήταν 10,5 δισεκατομμύρια ευρώ η απόδοση της γεωργίας. Το 2014, όταν παρέδωσαν αυτά τα δύο κόμματα, τα οποία κυβερνούσαν σαράντα χρόνια, η γεωργία είχε συρρικνωθεί από το 23% στο 3%. Το 3% είναι με αναγωγή, σε ένα ΑΕΠ το οποίο έχει ξεφύγει από την κανονικότητα ήδη από το 2009. Είχε συρρικνωθεί κατά 25%, κάτι που σημαίνει ότι ήταν κάτω από 3%. Και μετά μιλούν αυτοί για κίνητρα για αύξηση της παραγωγής και είσοδο νέων αγροτών; Μα αυτοί έδιωξαν τους νέους αγρότες και αυτή η Κυβέρνηση με τα μέτρα που παίρνει, τα οποία θα αναφέρω παρακάτω - τα ανέφεραν, βέβαια, πολύ σωστά και ο κύριος Υπουργός και ο προλαλήσας συνάδελφος από τον ΣΥΡΙΖΑ - προσπαθεί, πράγματι, να δώσει κίνητρα, για να μπουν νέοι αγρότες στην παραγωγή. Επίσης άκουσα ότι έγινε μια αναφορά για το ΕΣΠΑ, για το ποια είναι η απορροφητικότητα. Να πούμε ποια είναι η απορροφητικότητα απ' αυτή την Κυβέρνηση. Είναι στο 24% από το ΕΣΠΑ για την περίοδο 2014-2020, με μέση ετήσια απορροφητικότητα 11,5% απ' αυτή την Κυβέρνηση, όταν η απορροφητικότητα από την κυβέρνηση ΠΑΣΟΚ και Νέας Δημοκρατίας ήταν 1,5%. Προσέξτε, 11,5% απ' αυτή την Κυβέρνηση και 1,5% από τις προηγούμενες κυβερνήσεις! Επίσης αυτή η Κυβέρνηση βγαίνει πρώτη σε απορροφητικότητα στην Ευρώπη, όσον αφορά το ΕΣΠΑ. Λέει παρακάτω η επερώτηση: Στην αγορά υπάρχει ασυδοσία, η Κυβέρνηση αδυνατεί να κινητοποιεί τους ελεγκτικούς μηχανισμούς για την πάταξη των ελληνοποιήσεων κ.λπ.. Τόσα χρόνια ποιος ήταν αυτός ο οποίος δεν φρόντισε να προστατεύσει τα ελληνικά προϊόντα; Αυτές οι κυβερνήσεις. Αυτοί δεν κυβερνούσαν; Έρχονται, δηλαδή, αυτά τα κόμματα, τα οποία κυβερνούσαν επί σαράντα χρόνια τον τόπο, που επί σαράντα χρόνια δεν έκαναν τίποτα και λένε σ' αυτή την Κυβέρνηση, που κυβερνά δυόμισι χρόνια, γιατί δεν τα έκανε όλα σε δυόμισι χρόνια, αυτά που δεν έκαναν αυτοί σε σαράντα χρόνια; Όσον αφορά για την προστασία, θέλω να πω ότι αυτή η Κυβέρνηση έφερε νόμο, τον οποίο ξέρουν, γιατί ήμασταν εδώ όλοι, όταν τον συζητήσαμε και τον ψηφίσαμε. Με νόμο, λοιπόν, αυτής της Κυβέρνησης πλέον ο Έλληνας καταναλωτής παίρνοντας γάλα, ξέρει ότι αυτό το γάλα έχει γίνει από ζώα τα οποία αρμέχτηκαν στην πατρίδα μας, στην Ελλάδα ή το κρέας το οποίο θα πάρει από τον χασάπη, είναι από ζώα τα οποία μεγάλωσαν και σφάχτηκαν στην Ελλάδα. Ξέρει από τα προϊόντα που παίρνει, ποια είναι ελληνικά και ποια δεν είναι ελληνικά χάρη σ' αυτή την Κυβέρνηση. Οι προηγούμενες κυβερνήσεις είχαν φροντίσει ό,τι είχε να κάνει με την παραγωγή να το πλήξουν. Έχω πει πολλές φορές από το Βήμα της Ολομέλειας για το κλείσιμο της Αγροτικής Τράπεζας, η οποία Αγροτική ήταν ο μοχλός ανάπτυξης της γεωργίας και συντρόφευε, πραγματικά, το γεωργό στις προσπάθειές του για την παραγωγή, για την ανάπτυξη. Την έκλεισαν. Και ξέρετε γιατί την έκλεισαν, κύριοι συνάδελφοι; Το έχω καταγγείλει και άλλη φορά. Γιατί αυτά τα δύο κόμματα χρωστούσαν 150 εκατομμύρια στην Αγροτική Τράπεζα. Προσέξτε, τα χρέη τους είναι περισσότερα. Είναι 230 έως 240 εκατομμύρια η Νέα Δημοκρατία και 220 εκατομμύρια το ΠΑΣΟΚ. Απ' αυτές τις οφειλές τα 150 εκατομμύρια ήταν στην Αγροτική Τράπεζα και την Αγροτική την πούλησαν για 90 εκατομμύρια! Εάν λειτουργούσαν έντιμα και είχαν σκοπό να πληρώσουν τα χρέη τους, γιατί την έδωσαν 60 εκατομμύρια κάτω από τις δικές τους οφειλές; Αυτό πρέπει κάποια στιγμή να το ψάξουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πάρω και τον χρόνο της δευτερολογίας μου, κύριε Πρόεδρε. Θα σας απαντήσω, λοιπόν, τι έχει συμβεί. Προκειμένου να εξασφαλίζουν δάνεια, είχαν υποθηκεύσει τις κρατικές επιχορηγήσεις. Το 2014, τα δύο κόμματα ψήφισαν τροπολογία, με την οποία κατέστησαν ακατάσχετες επιχορηγήσεις, που είχαν ήδη υποθηκεύσει. Αυτό στον Ποινικό Κώδικα ξέρετε πώς λέγεται; Καταδολίευση δανειστών. Αυτό έκαναν τα δύο κόμματα και μόλις η Αγροτική Τράπεζα τους έστειλε εξώδικο και τους έκανε αγωγή, την πούλησαν σε είκοσι μέρες! Αυτή είναι η εντιμότητα και με αυτόν τον τρόπο κυβερνούσαν αυτά τα δύο κόμματα, τα οποία μιλούν τώρα για αύξηση της παραγωγής. Είπε ένας άλλος συνάδελφος: «Τι κάνετε για την παραγωγικότητα, την παραγωγή κ.λπ.;». Τα αποτελέσματα ήδη φαίνονται από αυτή την Κυβέρνηση. Να δούμε τι έκαναν οι προηγούμενες κυβερνήσεις, γιατί αυτή η Κυβέρνηση παρέλαβε ένα χάος, όσον αφορά όχι μόνο τη γεωργία αλλά όλους τους τομείς. Τι έκαναν τα δύο κόμματα; Επιδοτούσαν τους αγρότες, πρώτον να πηγαίνουν την παραγωγή τους στις χωματερές. Στους όμορους νομούς, στη Θεσσαλονίκη, στον δικό μου νομό τι έκαναν; Μιλάμε για τα φρούτα, για τις καλλιέργειες με τα ροδάκινα και τα μήλα. Κυρίως με τα ροδάκινα γινόταν αυτό. Τους επιδοτούσαν για να πηγαίνουν τα ροδάκινα στις χωματερές. Επιδοτούσαν αγρότες να ξηλώνουν τ' αμπέλια. Επιδοτούσαν άλλους αγρότες, να φεύγουν από την παραγωγή καπνού. Επιδοτούσαν, δηλαδή, τους καπνοπαραγωγούς να σταματήσουν να παράγουν καπνά. Επιδοτούσαν αγρότες, να κόβουν τις αμυγδαλιές, για να σταματήσουν την παραγωγή αμυγδάλου. Επιδοτούσαν τους αλιείς, να καταστρέφουν και να κόβουν τα καΐκια τους. Αυτή ήταν η συμβολή αυτών των κομμάτων στην παραγωγή. Αυτό μπορεί κανείς να το εκλάβει ως συμβολή στην παραγωγή και, κυρίως, στον πρωτογενή τομέα; Βέβαια δεν φρόντισαν να τακτοποιήσουν μόνο τον πρωτογενή τομέα. Φρόντισαν και για την επεξεργασία. Έκλεισαν πάρα πολλές βιομηχανίες. Επάνω στη Θεσσαλονίκη και γενικά στη Μακεδονία είχαμε πολλές βιομηχανίες επεξεργασίας αγροτικών προϊόντων, που, πραγματικά, ήταν υποδειγματικές. Δηλαδή μετά την παραγωγή είχαμε καθετοποίηση, επεξεργασία και διάθεση των προϊόντων. Όλα αυτά έκλεισαν. Αναφέρομαι στον Λαγκαδά και σε άλλες περιοχές, όπως τη Σίνδο κ.λπ.. Μιλάμε για εργοστάσια και υποδειγματικές βιομηχανίες επεξεργασίας οι οποίες έκλεισαν. Πολλές από αυτές ήταν συνεταιριστικές. Βέβαια με την πολιτική που ασκούσαν, φρόντισαν άλλες βιομηχανίες ν' αλλάξουν έδρα. Μιλάω για τη «ΒΙΟΧΑΛΚΟ», για την «3Ε» κ.λπ.. Η «ΒΙΟΧΑΛΚΟ» είναι το 7% των συνολικών εξαγωγών της χώρας. Αυτή ήταν η συμβολή τους στην οικονομία της χώρας. Θα σας φέρω μερικά παραδείγματα, κυρίες και κύριοι συνάδελφοι, για να δείτε τι έχουν κάνει στην γεωργία αυτά τα δύο κόμματα. Είχαμε δωδεκάμισι χιλιάδες τόνους ετήσια παραγωγή σε όσπρια. Ξέρετε τον Δεκέμβριο του 2014, κυρίες και κύριοι συνάδελφοι, όταν παρέδωσαν πόσο ήταν; Από δωδεκάμισι χιλιάδες τόνους παραγωγή σε όσπρια - και μιλάμε αρίστης ποιότητας, από στραγγιστικά χωράφια, από ορεινές και ημιορεινές καλλιέργειες - την κατέβασαν σε δυόμισι χιλιάδες τόνους. Μιλάμε για απίστευτη καταστροφή στην καλλιέργεια. Ακούστε και για το σουσάμι, γιατί επάνω στη Θεσσαλονίκη έχουμε το παραδοσιακό κουλούρι Θεσσαλονίκης, τον χαλβά, το παστέλι, που εξαρτώνται από την παραγωγή σουσαμιού. Η παραγωγή σε σουσάμι το 1980 ήταν επτάμισι χιλιάδες τόνοι. Οι ετήσιες μας ανάγκες είναι οκτώμισι χιλιάδες τόνοι. Από επτάμισι χιλιάδες τόνους ξέρετε το 2014 πού κατέβηκε η παραγωγή; Στους σαράντα τόνους. Αυτή ήταν η συμβολή τους στην παραγωγή.
Κύριε συνάδελφε, να ολοκληρώνετε.
Ναι ολοκληρώνω, αλλά παίρνω και τη δευτερολογία μου.
Δεν υπάρχει δευτερολογία, κύριε συνάδελφε. Ανοχή έχετε. Δευτερολογία δεν προβλέπεται.
Πολύ ωραία. Προηγουμένως η κυρία συνάδελφος από το Κομμουνιστικό Κόμμα μίλησε δώδεκα λεπτά. Εγώ μόλις συμπλήρωσα εννιάμισι λεπτά.
Η κ. Μανωλάκου μίλησε για δέκα λεπτά. Έχετε και εσείς ανοχή. Σας λέω ότι δευτερολογία δεν προβλέπεται. Δεν σας λέω τίποτα άλλο.
Σε λιγότερο από ένα λεπτό τελειώνω, κύριε Πρόεδρε. Όσον αφορά την αλιεία, ξέρετε ότι στη Θεσσαλονίκη έχουμε την ευλογία, το προνόμιο αν θέλετε, να έχουμε και μεγάλο αλιευτικό στόλο αλλά και πολύ μεγάλες εξαγωγές σε οστρακοκαλλιέργειες, οπότε είχα τη δυνατότητα να μιλήσω με τους ανθρώπους. Και έχουμε και τη μεγαλύτερη ιχθυόσκαλα στην Ελλάδα και μια από τις μεγαλύτερες της Ευρώπης. Πρόσφατα σε επίσκεψη που έκανα, είχα τη δυνατότητα να μιλήσω με τους ανθρώπους. Οι άνθρωποι αυτό που λέγανε, είναι ότι τόσα χρόνια από τις αποφάσεις και από τα νομοσχέδια των προηγούμενων κυβερνήσεων, μιλάμε για ΠΑΣΟΚ και Νέα Δημοκρατία, έχει γίνει ένα τέτοιο πεδίο από τα νομοσχέδια, όσον αφορά την άσκηση της αλιείας, που κανείς δεν μπορεί να είναι σίγουρος για τίποτα. Ξεκινάμε από βασιλικά διατάγματα, προχωράμε σε νομοσχέδια, πάμε σε υπουργικές αποφάσεις και όλα τα φέρνανε σαν έναν συρφετό, χωρίς να ακυρώνουν κάτι προηγούμενο. Καλείται τώρα ο λιμενάρχης ή αυτός που είναι υπεύθυνος για να τους ελέγξει και να μην ξέρει τι από όλα ισχύει. Βλέπετε ότι αυτή η Κυβέρνηση, φρόντισε να εξασφαλίσει τους παραγωγούς με τις εξήντα μέρες εξόφληση. Αυτό είναι μεγάλη υπόθεση, γιατί δεσμεύει και τους δύο με τα τιμολόγια τα οποία κοινοποιούνται, οπότε δεν μπορεί κανείς να το παραβιάσει αυτό. Μιλάμε για την «Κάρτα του Αγρότη», για την εξόφληση των οφειλών που έχει φροντίσει αυτή η Κυβέρνηση από το 2008. Υπήρχαν οφειλές από το 2008. Κι εδώ κλείνω. Μιλάμε για τους δασικούς χάρτες, που κλείνει ένα πολύ μεγάλο κεφάλαιο στο οποίο ταλαιπωρηθήκανε πολλοί αγρότες και πολλοί κτηνοτρόφοι με τους δασικούς συνεταιρισμούς και με τους αγροτικούς συνεταιρισμούς στις εκκαθαρίσεις. Πλέον θα έχουμε να κάνουμε με υγιείς συνεταιρισμούς. Σας ευχαριστώ.
Ευχαριστώ, κύριε Λαζαρίδη. Κύριε Υπουργέ, κύριε Κόκκαλη, έχετε τον λόγο.
Κυρίες και κύριοι συνάδελφοι, ήρθαμε σήμερα εδώ, για να δώσουμε απαντήσεις στα ερωτήματα της επερώτησης, στα προβλήματα που αντιμετωπίζουν οι αγρότες και οι κτηνοτρόφοι αλλά και για το σχέδιο το οποίο έχει αυτή η Κυβέρνηση για τον πρωτογενή τομέα. Πριν, όμως, από το σχέδιο το οποίο ανέλυσε και ο κύριος Υπουργός, είναι μεγάλη, πραγματικά, η πρόκληση για κάποια ερωτήματα στο συγκεκριμένο έγγραφο που λέγεται επερώτηση, για το οποίο πολύ σωστά ο κ. Λαζαρίδης είπε: Κοιταζόσασταν στον καθρέπτη όταν το συντάσσατε; Έχω μπροστά μου το κείμενο της προγραμματικής σύγκλισης Νέας Δημοκρατίας, ΠΑΣΟΚ - ΔΗΜΑΡ το 2012, όσον αφορά τον πρωτογενή τομέα, τα αγροτικά. «Αγροτική Τράπεζα. Επανακεφαλαιοποίηση και εξυγίανση αυτής. Διαφύλαξη του χαρτοφυλακίου υποθηκών αγροτικής γης». Αυτά έγραφε στην προγραμματική σύγκλιση των τριών κομμάτων. Πού είναι η Αγροτική Τράπεζα; Δουλεύετε τους αγρότες; Και τώρα με το ερώτημά σας μας εγκαλείτε για το τι λύση θα δώσουμε για τα κόκκινα αγροτικά δάνεια; Συγγνώμη αλλά είναι απίστευτο! Προχωράμε. Ακατάσχετο. Ακούστηκε από πολλές πλευρές, ιδιαίτερα της Αντιπολίτευσης, αλλά είναι και στην επερώτηση. «Ζητάμε ακατάσχετο». Το είπε και η Πρόεδρος του Κινήματος Αλλαγής, Δημοκρατική Συμπαράταξη, ΠΑΣΟΚ. Όπως και να το πουν, είναι πάντως το παλιό ΠΑΣΟΚ. Μας μπερδεύουν με τα ονόματα. Το οποίο κόμμα έχει και βαθιές ρίζες είπε στον αγροτικό κόσμο. «Ζητάμε το ακατάσχετο». Για να τα ξεμπερδέψουμε και να τα ξεκαθαρίσουμε, με νόμο του 2014 η προσωπική άποψη του ομιλούντος είναι ότι, πραγματικά, επειδή δεν πλήρωνε το δημόσιο, ήταν ακατάσχετες οι ενισχύσεις. Με εγκύκλιο του κ. Βρούτση στις 29-8/-014 έδωσε εντολή στον ΟΓΑ: «Παρακαλώ όπως προβείτε σε συμψηφισμό» και ξεσήκωσε θύελλα ερωτήσεων από Βουλευτές της συμπολίτευσης με πρώτο τον κ. Αυγενάκη. Μέχρι τότε - επαναλαμβάνω - ήταν ακατάσχετες οι επιδοτήσεις. Και ρωτάει ο κ. Αυγενάκης: «Προτίθεστε, κύριε Βρούτση, να αποσύρετε την εγκύκλιο 29212/29-8-2014, σύμφωνα με την οποία το δημόσιο μπορεί να παρακρατεί πληρωμές από το Ευρωπαϊκό Γεωργικό Ταμείο Εγγυήσεων;». Συγγνώμη ο κ. Βρούτσης ανήκει στον ΣΥΡΙΖΑ, στους Ανεξάρτητους Έλληνες; Και ο ερωτών σε ποιο κόμμα ανήκει; Και σήμερα έρχεστε εδώ και μιλάτε για ακατάσχετο; Έρχεται η Πρόεδρος του κόμματός σας και αναφέρει «ζητούμε ακατάσχετο στις επιδοτήσεις», όταν δημιουργήθηκε με εγκύκλιο της δικιάς σας διακυβέρνησης; Τριάντα πέντε Βουλευτές της Νέας Δημοκρατίας ερωτούν τον κ. Βρούτση, να αποσύρει την εγκύκλιο. Προσκομίζω όλες τις ερωτήσεις. [[Στο σημείο αυτό ο Υφυπουργός κ. Βασίλειος Κόκκαλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεχίζουμε με την προγραμματική σύγκλιση Νέας Δημοκρατίας, ΠΑΣΟΚ - ΔΗΜΑΡ. Αναφέρει: «Παρεμβάσεις στο κύκλωμα εμπορίας και διακίνησης προϊόντων με στόχο την προστασία του παραγωγού και του καταναλωτή». Για να δούμε τώρα ποιος, πραγματικά, με νόμο που ψήφισε και τον ψηφίσατε κι εσείς, εξυπηρετεί τα συμφέροντα των αγροτών ή όχι, γιατί κάποια στιγμή πρέπει να λέμε τα πράγματα με το όνομά τους. Τι λέει ο νόμος, τον οποίον ψηφίσατε κι εσείς στο άρθρο 2; «Εντός εξήντα ημερών πρέπει να είναι εξοφλημένο το τιμολόγιο». Τι έλεγε ο ν.4152/2013 στην υποπαράγραφο ζ4; «Εκτός αν ρητά συμφωνήθηκε». Αυτό τι σημαίνει; Η διάταξη την οποία ψηφίσατε κι εσείς, είναι αναγκαστικού Δικαίου, ότι ακόμα και να συμφωνηθεί ρητά, παρ΄όλο που δεν το προβλέπουμε, είναι άκυρη αυτή η συμφωνία, ενώ στον δικό σας τον νόμο άνοιγε, όχι απλά παράθυρο, πόρτα για να συμφωνηθεί διαφορετικά. Τώρα, ειλικρινά, πρέπει να παραδεχθείτε ότι όντως ο νόμος, τον οποίον κι εσείς ψηφίσατε, προστατεύει, πραγματικά, το εισόδημα των αγροτών παραγωγών και αυτό δεν είναι κομματικός ισχυρισμός αλλά είναι καθαρά ένας νομικός ισχυρισμός. Άνοιγε πόρτα να παρεκκλίνουμε από τις εξήντα μέρες η φράση «εκτός αν ρητά συμφωνήθηκε», φράση η οποία έχει απαλειφθεί. Συνεχίζουμε με την προγραμματική συμφωνία ΠΑΣΟΚ, Νέας Δημοκρατίας, ΔΗΜΑΡ: «Εκσυγχρονισμός και εξυγίανση των συνεταιρισμών». Είδατε από το 2012 μέχρι και το 2015 κάποια σοβαρή νομοθετική πρωτοβουλία, η οποία να αφορά την εξυγίανση και τον εκσυγχρονισμό των συνεταιρισμών; Είναι γνωστό ότι οι περισσότεροι συνεταιρισμοί δεν ανταποκρίθηκαν, πραγματικά, στον σκοπό για τον οποίον είχαν ιδρυθεί. Αναφέρετε στην επερώτησή σας «με την κατάργηση του ΟΓΑ». Προσκομίζω δημοσίευμα της «ΚΑΘΗΜΕΡΙΝΗΣ» του 2013, - γι' αυτό καλά είπε ο κ. Λαζαρίδης: «Όταν γράφατε αυτή την επερώτηση, κοιταζόσασταν στον καθρέφτη; Μήπως ήταν άλλοι;» - το οποίο λέει: «Όλες οι συντάξεις από ενιαίο ταμείο. Η πρόταση προβλέπει ένταξη στον νέο φορέα ΙΚΑ, ΟΓΑ, ΕΤΑΑ και ΟΑΕΕ». Το προσκομίζω. [[Στο σημείο αυτό ο Υφυπουργός κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και λέτε σήμερα στην επερώτηση «με την κατάργηση του ΟΓΑ». Συνεχίζουμε. Η μεγαλύτερη ζημιά που έχουν κάνει αυτά τα κόμματα τα οποία κυβέρνησαν, δεν είναι τα λάθη και οι παραλείψεις τα οποία έχουν κάνει όλα αυτά τα χρόνια, ήταν η απουσία πραγματικού σχεδίου για την ανασυγκρότηση του πρωτογενούς τομέα. Απουσίαζε από τη διακυβέρνησή σας ένα συγκεκριμένο σχέδιο στήριξης. Ποτέ δεν δείξατε τον δρόμο στους αγρότες, για το πώς ο αγρότης θα είναι ανταγωνιστικός. Το δικό μας σχέδιο στηρίζεται στον οργανωμένο αγρότη. Ήταν δίκαιο αίτημα και έγινε πράξη. Κανείς δεν αμφισβητεί ότι οι ομάδες παραγωγών επί της δικής μας διακυβέρνησης, από το 2015 έως και σήμερα, πήραν σάρκα και οστά. Οι ομάδες και οι οργανώσεις παραγωγών πριμοδοτούνται και στο Πρόγραμμα Αγροτικής Ανάπτυξης. Στην ερώτηση «πώς εσείς ως Υπουργείο Αγροτικής Ανάπτυξης βοηθάτε την υγιή συνεργατικότητα;» απαντάμε ότι το δικό μας σχέδιο στηρίζεται στον εκπαιδευμένο αγρότη, στον παραγωγό αγρότη. Γι' αυτό και θεσπίσαμε το αφορολόγητο του κατ' επάγγελμα αγρότη, με το άρθρο 44 του ν.4389/2016. Αυτή πιστεύω ότι είναι η μεγάλη, θεμελιώδης διαφορά της δικής σας διακυβέρνησης με τη δική μας. Ποτέ δεν ασχοληθήκατε με θεμελιώδη προβλήματα της ελληνικής γεωργίας. Ποτέ δεν ασχοληθήκατε με τον ρόλο του αγρότη, με το τι είδους αγρότη θέλουμε, εάν θέλουμε αγρότη - παραγωγό, που είπαμε ότι η θέση μας είναι υπέρ του παραγωγού, σε σχέση με τις ενισχύσεις, να είναι εκπαιδευμένος, αλλά και πιστοποιημένος. Ποτέ δεν ασχοληθήκατε, να δείξετε τον δρόμο στον αγρότη να συνδεθεί με την αγορά. Ρωτήστε στα χωριά σας, πόσοι αγρότες δεν αναρωτιούνται κάθε χρόνο «τι θα σπείρουμε φέτος;». Γιατί αναρωτιούνται; Για τον λόγο ότι δεν γνωρίζουν τον πελάτη, την αγορά ούτε η αγορά γνωρίζει τον παραγωγό. Δεν ασχοληθήκατε ποτέ με θεμελιώδη προβλήματα της ελληνικής γεωργίας, να δείξετε τον δρόμο στον αγρότη, πώς μπορεί να είναι ανταγωνιστικός, με αλήθεια, χωρίς λαϊκισμούς και χωρίς να μοιράζετε χρήματα για να διαλύονται τα μπλόκα, όπως γινόταν στο παρελθόν. Ευχαριστώ πολύ.
Ευχαριστώ, κύριε Υπουργέ. Κύριοι συνάδελφοι, θα έχετε τον λόγο για τις δευτερολογίες σας. Κύριε Τζελέπη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ακούγοντας τις τοποθετήσεις, ιδιαίτερα της πολιτικής ηγεσίας, για το μείζον ζήτημα που συζητάμε, που είναι ο πρωτογενής τομέας, μου δίνεται η εντύπωση ότι μάλλον δεν έχουν καταλάβει το τι έχουν κάνει στον αγροτικό τομέα. Και επειδή άκουσα ακραίες εκφράσεις, σε κάποιες θα ήθελα να απαντήσω. Ξέρω ότι σας πονάει το ΠΑΣΟΚ, γιατί στη συνείδηση των Ελλήνων αγροτών έχει περάσει στη συλλογική τους μνήμη ότι βίωσαν τις καλύτερες μέρες και τις βίωσαν, όχι μόνο γιατί καθιερώθηκαν τα Μεσογειακά Ολοκληρωμένα Προγράμματα, όχι μόνο γιατί έκανε τον συνεταιριστικό νόμο, αλλά γιατί έκανε τον αγρότη ισότιμο Έλληνα πολίτη. Δεν πρέπει επίσης να ξεχνάτε ότι πλέον δεν είστε λευκή κόλλα, να μένετε στις αρχές του΄80, να λέτε «τόσο οι φακές τόσο το σουσάμι», που παρήγαγε τότε η χώρα. Η χώρα έκανε άλματα μπροστά. Πενταπλασίασε το ΑΕΠ. Έχουμε έναν αγρότη που είναι επιχειρηματίας. Εσείς μιλάτε για έναν αγρότη, που πήγαινε με το γαϊδουράκι τότε για να παράξει. Και ερχόμαστε και ακούμε από την άλλη πλευρά και για ρεμούλες. Κοιτάξτε να δείτε, κυρίες και κύριοι συνάδελφοι: Εμείς το έχουμε πει επανειλημμένα ότι εάν θέλετε να συζητάμε σε τέτοιο επίπεδο, να συζητάμε. Σας κάναμε και πρόταση σύστασης εξεταστικής επιτροπής, για να δούμε από το 2001 μέχρι και τη δική σας διακυβέρνηση, το πρώτο οκτάμηνο, τι έγινε όλα αυτά τα χρόνια. Γιατί δεν το πράττετε; Θέλετε να μιλήσω κι εγώ για το ποιες είναι οι δικές σας σήμερα πεπατημένες σε σχέση με την ανάπτυξη, αφού κάνατε πλέον τον τζόγο πολιτική; Θέλετε να πούμε ότι κάθε εβδομάδα φέρνετε χαριστικές απαλλαγές; Και αφού μιλάτε για την Αγροτική Τράπεζα, να σας πω ότι τότε εσείς λέγατε ότι θα δημιουργήσετε «αναπτυξιακή τράπεζα ειδικού σκοπού». Πού είναι αυτή η τράπεζα; Για να μη σας πω και ονόματα τότε στην Αγροτική Τράπεζα που σήμερα είναι δίπλα σας και τα αναβαθμίσατε. Όσον αφορά την Ελληνική Βιομηχανία Ζαχάρεως, ακούστηκε κάτι για το ΠΑΣΟΚ. Ποιο ΠΑΣΟΚ; Το 2006 ο Μπασιάκος, με κυβέρνηση Νέας Δημοκρατίας, κατήργησε το 50% της εθνικής ποσόστωσης και έκλεισε τα εργοστάσια της Λάρισας και της Ξάνθης. Θα τα δούμε όλα αυτά με έναν φακό που θα επιμερίζει τις ευθύνες εκεί που ανήκουν; Όμως, εσάς σας πονάει το ΠΑΣΟΚ. Σας πονάει ακόμα και γιατί αλλάζει ονόματα. Απ' αυτό που φοβάστε δεν θα γλυτώσετε, γιατί έχετε πει πολλά στον ελληνικό λαό, προκειμένου να πάρετε την ψήφο του. Ιδιαίτερα στους Έλληνες αγρότες έχετε πει ότι θα τους πηγαίνατε στον παράδεισο εν μία νυκτί και σήμερα βιώνουν στο πετσί τους τα αποτελέσματα από τις αυταπάτες σας. Απλώς θα ήθελα να θυμίσω στους φίλους αγρότες που μας ακούνε σήμερα ότι όταν μπήκαμε στα μνημόνια το 2010- δεν υπήρχε άλλη πολιτική από την καταστροφική πολιτική που μας οδήγησε την περίοδο 2004-2009 η Νέα Δημοκρατία - τον πρωτογενή τομέα δεν τον θίξαμε ούτε με ένα ευρώ. Αντιθέτως, αυξήσαμε την επιστροφή του ΦΠΑ από το 6% στο 11% και την επιστροφή του ειδικού φόρου κατανάλωσης πετρελαίου από τα 120 εκατομμύρια ευρώ στα 260 εκατομμύρια ευρώ, για να το κάνουμε ανταγωνιστικό, εν αντιθέσει με σας που τα έχετε κόψει όλα αυτά. Κλείνοντας, ας μη μιλάμε τώρα για τα βοσκοτόπια, κύριε Υπουργέ. Γι' αυτά, όπως και για τους δασικούς χάρτες και για όλα αυτά θα έχουμε χρόνο να μιλήσουμε. Θα σταθώ μόνο σε ένα σημείο - και κλείνω μ' αυτό - το οποίο είναι σημαντικό. Ως προς το αναπτυξιακό πρόγραμμα «Παραγωγική Ανασυγκρότηση» που φέρατε - και ευχαριστώ που φέρατε εδώ το χαρτί και κατατέθηκε στα Πρακτικά - η δική μου η θέση ως επικεφαλής πάλι στη συζήτηση εκεί, εκπροσωπώντας τη Δημοκρατική Συμπαράταξη, ήταν ότι το πήραμε το πρωί, για να τοποθετηθούμε την ίδια ώρα και σας τόνισα ότι σε γενικές γραμμές περιγράφετε αυτά που λέει η μνημονιακή σας υποχρέωση.
Αν μου επιτρέπετε, σας το είχα στείλει από την προηγούμενη ημέρα, αλλά σας το έδωσαν εσάς το πρωί.
Το θυμάστε ότι το πήρα το πρωί. Τόνισα, όμως, αν θυμάστε και εσείς - όπως το γράφει και στα Πρακτικά - ότι εγώ θα το δεχόμουν αυτό ως θετικό, αν αυτό έρθει με συμπληρωματικές πολιτικές ανά τομέα της αγροτικής οικονομίας από το Υπουργείο σας. Έκτοτε τίποτα! Χαθήκαμε! Κλείνοντας, κύριε Υπουργέ, επειδή κανείς δεν πρέπει να παίζει με τις ενισχύσεις καθόλου επικοινωνιακά, το πράξατε στο συνέδριό σας στην Κομοτηνή. Το αφήνουμε στην άκρη αυτό. Ας δούμε τι θα γίνει μετά το 2020. Επειδή πολλά ακούγονται εδώ, εγώ θα ήθελα να πω ότι πρωτίστως γι' αυτό το οποίο σχεδιάζει η ευρωπαϊκή κοινότητα για τον στρατηγικό σχεδιασμό της ΚΑΠ ως προς τον «Πυλώνα 1» και «Πυλώνα 2» - όπου φαίνεται ότι το έχετε δεχθεί - θα ήθελα μία συζήτηση. Στην Επιτροπή Παραγωγής και Εμπορίου θα την προξενήσω εγώ τη συζήτηση και να μας πείτε τι έχετε δεχθεί και τι όχι, γιατί είναι μείζον θέμα σ' αυτό το χρονικό σημείο που βρίσκεται η χώρα μας και ο ευρωπαϊκός κοινοτικός προϋπολογισμός λόγω του Brexit. Θα υπάρξουν προθέσεις επανεθνικοποίησης. Εμείς θα πρέπει να είμαστε προσεκτικοί απέναντι σε οποιαδήποτε πρόταση. Απορώ, μάλιστα, γιατί η Νέα Δημοκρατία διαφωνεί με σας, διότι ο κ. Κεφαλογιάννης έκανε παρέμβαση και δήλωση τότε ότι το Ευρωπαϊκό Λαϊκό Κόμμα με ένα κείμενο θέσεων λέει, που συνδιαμόρφωσαν και υιοθέτησε τον περασμένο Σεπτέμβριο, έθεσε πρώτο σε όλη την Ευρώπη τους στόχους για το μέλλον της Κοινής Αγροτικής Πολιτικής. Ερωτώ, λοιπόν εγώ το εξής. Προφανώς ο κ. Κεφαλογιάννης δεν κατάλαβε τι συνδιαμόρφωσε το Λαϊκό Κόμμα και κατέθεσε στην Ευρωπαϊκή Επιτροπή. Τίθεται θέμα, λοιπόν, ενημέρωσης. Μέχρι στιγμής δεν υπάρχει ενημέρωση, κύριε Υπουργέ. Δεν ξέρουμε με ποιους διαπραγματεύεστε, ποιες είναι οι προτάσεις σας, τι σχεδιάζετε. Κλείνοντας, θα ήθελα να πω κάτι για αυτόν τον σημαντικό τομέα που είναι ο πρωτογενής τομέας. Είπε προηγουμένως ο Υφυπουργός σχετικά με το τι θα καλλιεργήσουμε. Δεν είναι ότι δεν ξέρουν οι αγρότες τι θα καλλιεργήσουν. Είναι πως ό,τι και να καλλιεργήσουν η φορολογική επιδρομή και η εισφοροληστρική από την άλλη την πλευρά, συν το ότι είναι απροστάτευτοι, τους αφήνουν χωρίς εισόδημα και δεν μπορούν να επιβιώσουν. Ευχαριστώ.
Ευχαριστώ, κύριε συνάδελφε.
Κύριε Πρόεδρε, δώσατε οχτώ λεπτά για δευτερολογία. Να τελειώνουμε.
Λέγονται ενδιαφέρονται πράγματα, κύριε συνάδελφε. Επομένως, η ανοχή του Προεδρείου είναι δικαιολογημένη. Τον λόγο έχει ο κ. Κουτσούκος.
Ευχαριστώ, κύριε Πρόεδρε. Το παλαιό ανέκδοτο επί κραταιάς Σοβιετίας ότι «και εσείς βασανίζετε τους μαύρους» οι περισσότεροι από εμάς το ξέρουμε. Το ξέρει και ο κύριος Υπουργός. Οι κυβερνητικοί παράγοντες και οι συνεταίροι τους, στην αδυναμία τους να απαντήσουν στα ουσιαστικά θέματα που θέσαμε, γυρίζουν στο γνωστό «και εσείς καταστρέψατε την Ελλάδα». Όμως, κύριε Υπουργέ, οι αγρότες μας και στις τρεις δεκαετίες που παρεμβαίναμε αποφασιστικά στις εξελίξεις, και του '80 και του '90 και του 2000, ήξεραν πότε περνούσαν καλά και πότε έφτασε «ο κόμπος στο χτένι». Έχω την αίσθηση ότι αυτά που είπε ο εκπρόσωπος των συνεταίρων σας είναι μια αυστηρή κριτική σε εσάς, γιατί πήρατε τον κ. Πανταλάκη και τον βάλατε στην Τράπεζα Αττικής. Για σκεφτείτε τα καλά, λοιπόν, μήπως κάτι δεν έχετε πράξει σωστά. Όμως, επειδή, κύριε Πρόεδρε, είναι πολύ περιορισμένος ο χρόνος, έμεινα στη συζήτηση γιατί ήθελα να παρέμβω μόνο σε ένα θέμα και να καλέσω τον Υπουργό να προσέξει από εδώ και πέρα τι θα λέει. Διότι εάν δεν διορθώσει αυτά που λέει, θα αναγκαστώ να του απαντήσω με το ερώτημα της κ. Φωτίου, το γνωστό ερώτημα, ρητορικό, αλλά απαντάται αν χρειαστεί. Ο κύριος Υπουργός, λοιπόν, επειδή ενδεχόμενα δεν γνωρίζει, έχει υιοθετήσει μια άποψη την οποία του έχουν δώσει από το Υπουργείο Οικονομικών - γιατί αν γνωρίζει, είναι το λάθος του διπλό - ότι εμείς που καταστρέψαμε τη χώρα είχαμε φορολογήσει τις αγροτικές επιδοτήσεις. Και πού το στήριξε; Το στήριξε σε μια εγκύκλιο 10-6-2015, της Κυβέρνησης των ΣΥΡΙΖΑ - ΑΝΕΛ δηλαδή, η οποία λέει ότι στο πρώτο εδάφιο της παραγράφου 1 του άρθρου 29 ρητά ορίζεται ως κέρδος από επιχειρηματική δραστηριότητα το σύνολο των εσόδων και κατά συνέπεια περιλαμβάνονται και οι αγροτικές επιδοτήσεις. Ο κύριος Υπουργός και οι συντάκτες αυτής της εγκυκλίου των ΣΥΡΙΖΑ - ΑΝΕΛ έχουν παραλείψει να διαβάσουν ότι στο συγκεκριμένο άρθρο 21 του ν.4172 υπάρχει και δεύτερο εδάφιο που λέει: «Ειδικά για τον προσδιορισμό του εισοδήματος από αγροτική επιχειρηματική δραστηριότητα στα έσοδα από επιχειρηματικές συναλλαγές περιλαμβάνονται τα έσοδα από την παραγωγή γεωργικών, πτηνοτροφικών, δασοκομικών, υλοτομικών και αλιευτικών προϊόντων». Αναφέρεται στα έσοδα από την παραγωγή. Και όπως ξέρουν όλοι οι νομικοί και οι φοροτεχνικοί, η ειδική διάταξη υπερισχύει της γενικής. Όμως, επειδή οι ΣΥΡΙΖΑ - ΑΝΕΛ έπρεπε να δικαιολογήσουν γιατί φορολογήσαν για πρώτη φορά τις αγροτικές επιδοτήσεις, έπρεπε να το χρεώσουν στους προηγούμενους, Ό,τι δηλαδή έκαναν με το τρίτο μνημόνιο, να φορτώσουν στους προηγούμενους, το κάνουν και με τη φορολογία των αγροτών. Τι μας διάβασε ακόμα ο κύριος Υπουργός; Μας διάβασε την εγκύκλιο η οποία λέει ότι οι αγρότες και του ειδικού και του κανονικού καθεστώτος είναι υποχρεωμένοι να υποβάλουν συγκεντρωτικές καταστάσεις για τα τιμολόγια και για τα έσοδα που έχουν από τις επιδοτήσεις. Οι συγκεντρωτικές καταστάσεις, κύριε Υπουργέ, δεν είναι φορολογικές δηλώσεις. Γι' αυτό λοιπόν να απευθυνθείτε άλλη μία φορά στο Υπουργείο Οικονομικών και στους συναδέλφους σας Υπουργούς να σας δώσουν τις φορολογικές δηλώσεις του 2015 που ήσασταν Κυβέρνηση, να δείτε εάν δηλώθηκαν ή δεν δηλώθηκαν οι επιδοτήσεις. Η πρώτη φορά που δηλώθηκαν οι επιδοτήσεις ως αγροτικό εισόδημα, κύριοι συνάδελφοι, ήταν το 2016 επειδή εσείς τις φορολογήσατε. Αναφέρθηκα, μόνο και μόνο σε αυτό το ειδικό θέμα, κύριε Πρόεδρε, γιατί νομίζω ότι όταν οι Υπουργοί και τα κυβερνητικά στελέχη μας εγκαλούν, πρέπει οι ίδιοι να είναι πρώτα - πρώτα, πάνω απ' όλα προσεκτικοί, ακριβείς και ειλικρινείς. Διότι αποδείχθηκε ότι δεν έχουν καμμία σχέση με την ειλικρίνεια και την αλήθεια. Σας ευχαριστώ, κύριε Πρόεδρε.
Ευχαριστούμε, κύριε συνάδελφε. Ο Βουλευτής κ. Ιωάννης Κεφαλογιάννης ζητεί άδεια ολιγοήμερης απουσίας στο Βέλγιο για προσωπικούς λόγους από 29 Ιανουαρίου έως 31 Ιανουαρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κύριε Πρόεδρε, θα παρακαλούσα να λάβω τον λόγο.
Κύριε Υπουργέ, μισό λεπτό γιατί ζήτησε τον λόγο η κ. Αραμπατζή.
Ούτε μισό λεπτό, κύριε Πρόεδρε. Επειδή αναφέρθηκε ο συνάδελφος κ. Τζελέπης σε σχέση με τα όσα υποστήριξε το Ευρωπαϊκό Λαϊκό Κόμμα τον Νοέμβριο του προηγούμενου έτους και τις θέσεις για τη Νέα Κοινή Αγροτική Πολιτική, δεν ειπώθηκε κάτι για επανεθνικοποίηση. Ίσα - ίσα ήμασταν εμείς οι οποίοι ψηφίσαμε, ως Ευρωπαϊκό Λαϊκό Κόμμα εννοώ, την αύξηση των επιδοτήσεων στη Νέα Κοινή Αγροτική Πολιτική. Σας ευχαριστώ.
Ευχαριστούμε, κυρία συνάδελφε. Ορίστε, κύριε Υπουργέ, έχετε τον λόγο για να κλείσουμε τη συζήτηση.
Κύριε Κουτσούκο, εγώ έχω μπροστά μου μία εγκύκλιο, διευκρινίσεις, την 1116 της κ. Σαββαΐδου όπου αναφέρεται…
Κύριε Υπουργέ, η εγκύκλιος…
Όχι, σας παρακαλώ τώρα. Εγώ αφήνω τις εγκυκλίους και σας λέω το πάρα πολύ απλό: Οι συνεταίροι σας τότε στην κυβέρνηση, τριάντα Βουλευτές της Νέας Δημοκρατίας, κατέθεσαν ερώτηση για το συγκεκριμένο θέμα ναι ή όχι στον αρμόδιο Υπουργό; Αυτό και μόνο έδειχνε τις προθέσεις σας.
Σας είπα να φέρετε τις δηλώσεις του 2015. Φέρτε τις λοιπόν.
Άρα, λοιπόν, ξεκαθαρίζουμε. Εμείς ήρθαμε και με συγκεκριμένη εγκύκλιο είπαμε ότι οι ενισχύσεις μέχρι 12.000 ευρώ δεν φορολογούνται, όπως προβλεπόταν από τη συγκεκριμένη εγκύκλιο. Τέλειωσε! Θέλω και ένα άλλο θέμα, πριν φύγετε, να πω. Από πού βγάζετε το θέμα ότι έγινε η συζήτηση από πλευράς μας για επανεθνικοποίηση της Αγροτικής Πολιτικής; Από πού;
Δεν απαντήσατε!
Από πού ακούσατε εσείς; Σας παρακαλώ. Δηλαδή, είναι φοβερό αυτό το πράγμα. Δεν υπάρχει Συμβούλιο Υπουργών Γεωργίας ή συζήτηση σχετική με τα θέματα γεωργίας στην Ευρώπη που να μη συμμετέχει είτε ο Υπουργός είτε ο Γενικός Γραμματέας. Παρακολουθούμε από κοντά. Παρακαλώ - δεν το λέω τώρα σε εσάς, και στους άλλους που έφυγαν, δεν παρακολουθούν φαίνεται τις σχετικές συζητήσεις, τις σχετικές ανακοινώσεις - εάν θέλουν και όποτε θέλουν είναι στη διάθεσή τους και αύριο κιόλας να σας στείλω ολόκληρο πακέτο. Όμως, πρέπει να ξεκαθαρίσουμε μερικά πράγματα. Οι συζητήσεις έχουν αρχίσει εδώ και δύο χρόνια και δεν έχει ληφθεί καμμία απόφαση. Το τελευταίο κείμενο που μας έστειλε η Ευρωπαϊκή Επιτροπή είναι ένα κείμενο με προτάσεις που τις έχει μαζέψει και είναι ανοικτό το θέμα της συζήτησης. Από εκεί και πέρα το έχουμε ξεκαθαρίσει χιλιάδες φορές. Επειδή υπάρχει μια τάση από χώρες πολλές για επανεθνικοποίηση της Κοινής Αγροτικής Πολιτικής μέσω άλλων διαδικασιών, όχι έτσι κατευθείαν, να δίνει τη δυνατότητα στα κράτη - μέλη, πέραν των κοινοτικών ενισχύσεων, να δίνουν και ενισχύσεις, αντιλαμβάνεσθε ούτε σε αυτό συμφωνούμε, διότι δεν μπορούμε να ανταποκριθούμε σε αυτή τη διαδικασία. Λοιπόν, επειδή το θέμα σας απασχολεί και εμάς μας απασχολεί, πέραν της πρόσκλησης που σας έχουμε στείλει παλιότερα, δεν θυμάστε, δεν τα έχετε βρει, θα υπάρξει σχετική συζήτηση πριν κατατεθούν οι δικές μας προτάσεις στην αρμόδια Επιτροπή Παραγωγής και Εμπορίου. Ειπώθηκε ότι δεν έχουμε αναλυτικό στρατηγικό σχέδιο. Αντιλαμβάνεστε ότι προσπαθούσα, όσο το δυνατόν, να εκμεταλλευτώ τον χρόνο. Βεβαίως, και έχουμε. Αναφερόμαστε στην αύξηση της απασχόλησης, στην ηλικία ανανέωσης του αγροτικού πληθυσμού, στην αναδιάρθρωση της αγροτικής παραγωγής, δίνοντας ιδιαίτερο βάρος στην αιγοπροβατοτροφία, στην κτηνοτροφία, στην αύξηση της ανταγωνιστικότητας των υλικών προϊόντων μέσα από τη συγκρότηση συλλογικών συστημάτων. Θα πρέπει να καθόμαστε εδώ μια ώρα να κουβεντιάζουμε, γιατί έχουμε αναφορά συγκεκριμένη στο στρατηγικό σχέδιο. Επίσης, τέθηκε πάρα πολύ το θέμα του Προγράμματος Αγροτικής Ανάπτυξης. Δεν θα επαναλάβω αυτά που είπαμε. Σας τα είπα, υπάρχουν τα στοιχεία. Όμως, υπάρχουν και προκηρύξεις οι οποίες θα γίνουν την επόμενη περίοδο, όπως αυτά που είπατε ας πούμε για τα αρδευτικά. Υπήρχε η αιρεσιμότητα η γνωστή, ολοκληρώθηκε η διαδικασία, θα προκηρυχθεί στους επόμενους μήνες. Έρχομαι τώρα στο θέμα των συμβούλων. Το θέμα των συμβούλων δεν είναι μια απλή υπόθεση. Θέλει διαδικασίες, θέλει συνεννοήσεις και ταυτόχρονα θέλει τη δυνατότητα να μπορέσουμε να φτιάξουμε διακόσιες πενήντα, τριακόσιες δομές σε όλη την Ελλάδα, απασχολώντας χίλιους ανθρώπους που θέλουν να υπηρετήσουν τους αγρότες, να βγουν στο χωράφι, να πάνε στο στάβλο. Δεν είναι μια διαδικασία που μπορεί να γίνει από τη μια μέρα στην άλλη. Και αντιλαμβάνεστε ότι εκεί θέλουμε η συγκεκριμένη διαδικασία να είναι υπό την επιτήρηση και εποπτεία του ίδιου του κράτους, μέσα από τους θεσμούς που έχει. Ειλικρινά, σήμερα αδικήσαμε την αλιεία. Έπρεπε να αναφερθούμε στην αλιεία, γιατί αυτήν την ώρα υπάρχει τουλάχιστον στα χέρια του Υπουργείου ένα επιχειρησιακό πρόγραμμα αλιείας. Οι κοινοτικοί πόροι είναι 389. Μπορούμε να αναμοχλεύσουμε γύρω στα 600 εκατομμύρια. Ήταν λιμνάζον το πρόγραμμα. Δεν χρειάζεται τώρα να αρχίσουμε πάλι τις αντιπαραθέσεις. Απλά εγώ σας λέω ότι με σημαντικότερο το μέτρο της συλλογής αλιευτικών δεδομένων - είναι ένα μέτρο το οποίο πρέπει να το υπηρετήσουμε για να ξέρουμε πώς διαχειριζόμαστε τα αλιευτικά αποθέματα - έχουν ενεργοποιηθεί μέχρι σήμερα στον χώρο της αλιείας μέτρα ύψους 250 εκατομμυρίων. Αργότερα, άλλη φορά, ίσως έχουμε τη δυνατότητα να πούμε περισσότερα. Έρχομαι στο άλλο κομμάτι που αφορά ιδιαίτερα - καθώς είμαστε στα προγράμματα - νέους αγρότες. Το έχω πει και το επαναλαμβάνω. Έγινε η πρώτη κατανομή. Υπήρξαν περιφέρειες οι οποίες δεν απορρόφησαν. Υπήρξαν περιφέρειες που είχαν περισσότερα αιτήματα. Τι έπρεπε να κάνουμε, καθώς είμαστε σε συνεχή επαφή και συνεννόηση με την περιφέρεια; Και το ξέρετε ότι η εκχώρηση του 37,5% των πόρων του Προγράμματος Αγροτικής Ανάπτυξης στην περιφερειακή αυτοδιοίκηση δεν ήταν μικρό πράγμα. Θέλουμε να βάλουμε κι αυτούς μέσα σ' αυτή διαδικασία, διότι γνωρίζουν κι αυτοί τον αγροτικό χώρο. Έχουμε, λοιπόν, τώρα τέσσερις ή πέντε περιφέρειες - δεν θυμάμαι καλά - οι οποίες δεν απορρόφησαν. Είμαστε υποχρεωμένοι με τη συμφωνία που κάνουμε - και ήδη έχουμε προκηρύξει το μέτρο γι' αυτές τις περιφέρειες - να δούμε τι χρήματα θα περισσέψουν από εκεί. Έχουμε μια δέσμευση, ήδη έχουμε παρακρατήσει ένα ποσοστό.
Εντάξτε το.
Όταν ολοκληρωθεί αυτή η διαδικασία, πάμε στην επόμενη φάση, που είναι να δούμε τους επιλαχόντες.
…σχέδια βελτίωσης…(δεν ακούστηκε)
Σας παρακαλώ. Εμείς θα προκηρύξουμε τώρα και να αφήσουμε απέξω ανθρώπους, όταν μετά από λίγο καιρό αποδειχθεί ότι έχουν χρήματα και δεν μπορέσαμε να τα πάρουμε; Όλα μπαίνουν σε μια σειρά. Άρα, λοιπόν, να περιμένουν και οι άλλοι αγρότες που είναι επιλαχόντες. Ένα μεγάλο μέρος από αυτούς θα ενταχθεί.
Τι χρονοδιάγραμμα έχετε για τους επιλαχόντες;
Θα τελειώσει η διαδικασία με αυτούς που είναι στις περιφέρειες που επαναπροκηρύχθηκε και μέσα στους επόμενους μήνες, δηλαδή τουλάχιστον μέσα σε τρεις - τέσσερις μήνες, θα δούμε τι περισσεύει από εκεί και θα προκηρύξουμε συνολικά.
«Ζήσε Μάη μου να φας τριφύλλι» είναι αυτό.
Και επειδή δεν φθάνουν να καλύψουμε όλες τις ανάγκες, προσπαθούμε να βρούμε τρόπους για να διασφαλίσουμε πρόσθετα ποσά για να καλύψουμε όσο γίνεται μεγαλύτερο μέρος. Έρχομαι τώρα στους συνεταιρισμούς. Δεν κατάλαβα γιατί εγκαλείτε εμάς για τους συνεταιρισμούς, όταν εμείς αποκαλύψαμε ποια είναι η πραγματικότητα και όταν εμείς με τον νόμο - πλαίσιο που φέραμε δεν είναι μόνο ότι θέλουμε να βάλουμε σε κανονική λειτουργία τους συνεταιρισμούς, αλλά θέλουμε να προχωρήσουμε λίγο πιο πέρα. Εκεί το έχω πει και το ξαναλέω. Εσείς τα λέγατε στις υποσχέσεις σας, στο φυλλάδιο της συνεργασίας που είχατε με την Αγροτική Τράπεζα. Ξεχάστε την αυτήν τώρα! Δεν χρειάζεται να μιλάτε τώρα για ρευστότητα και για το τι προσπάθειες κάνουμε εμείς στον αγροτικό χώρο, όταν ήδη το βασικό εργαλείο το ξεπουλήσαμε. Ερχόμαστε, λοιπόν, στο άλλο το κομμάτι το οποίο αφορά τους συνεταιρισμούς. Εδώ κάνουμε μια μεγάλη προσπάθεια, γιατί θέλουμε να διαφυλάξουμε πρωτίστως την αγροτική περιοχή που είναι υποθηκευμένη στον εκκαθαριστή, ώστε να μην μπει σε διαδικασία ξεπουλήματος. Και κάνουμε μια μεγάλη προσπάθεια και θα τα καταφέρουμε. Άρα, λοιπόν, μη μας λέτε γι' αυτό. Τώρα εγώ να σας πω το τι γινόταν παλιά με τους συνεταιρισμούς. Αφήστε τα! Αυτήν την ώρα θα σας πω μόνο αυτό το νούμερο: Εμείς έχουμε χίλιους σαράντα τρεις συνεταιρισμούς οι οποίοι έχουν προσαρμόσει το καταστατικό τους, επτακόσιους δεκαέξι που έχουν προσαρμόσει καταστατικό και οικονομικές καταστάσεις του 2016 και τριακόσιους δεκαπέντε που έχουν όλες τις προϋποθέσεις. Αυτούς θα προσπαθήσουμε ουσιαστικά να τους βάλουμε σε μια διαδικασία βιωσιμότητας. Δεν είναι εύκολα τα πράγματα. Επίσης, μην ξεχνάμε ότι έχουμε ήδη προχωρήσει πάρα πολύ τις ομάδες παραγωγών, τις οργανώσεις παραγωγών. Διακόσιες τριάντα οργανώσεις ήδη δουλεύουν και περιμένουν από την ώρα που, ήδη, έχει προκηρυχθεί και το μέτρο που αφορά τις ομάδες παραγωγών. Εκεί θα έχουμε και κάλυψη των λειτουργικών τους δαπανών μέσα από αυτήν τη διαδικασία. Προχωράμε, λοιπόν. Κύριε Πρόεδρε, θέλω λίγα λεπτά ακόμη, επειδή υπάρχουν μερικές εκκρεμότητες που πραγματικά πρέπει να τις απαντήσουμε, ιδιαίτερα καθώς αυτήν την ώρα βρίσκονται και οι αγρότες σε μια διαδικασία κινητικότητας και πρέπει κι αυτοί να ακούσουν κάτι. Προηγούμενα, όμως, θέλω να σταθώ στο θέμα της προβολής και προώθησης των τροφίμων. Δίνουμε μεγάλες μάχες. Ήδη αυτήν την ώρα έχουμε ανεβάσει το ποσό που δίνουμε στα 179 εκατομμύρια για την προώθηση και προβολή των προϊόντων. Σε αυτές τις μάχες που δίνουμε όχι μόνο προσπαθούμε να ανατρέψουμε κακές συμφωνίες που υπήρχαν προηγούμενα - και το καταφέρνουμε βελτιώνοντας την κατάσταση - , αλλά κυρίως διασφαλίζουμε και συμφωνίες με τρίτες χώρες, όπως για παράδειγμα αυτή στην Ιαπωνία, πλήρους προστασίας των ΠΟΠ προϊόντων και ιδιαίτερα της φέτας. Αυτό το χρησιμοποιούμε ως εργαλείο για τις επόμενες συμφωνίες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Απλά εγώ θέλω να καταστεί σαφές και στους ίδιους τους αγρότες και στους κτηνοτρόφους ότι σε αυτήν την προσπάθεια τους θέλουμε συμμάχους. Φανταστείτε ότι αυτήν την ώρα έχουμε την Ευρωπαϊκή Επιτροπή να κυνηγάει τη Δανία και την Τσεχία γιατί επιχειρούν να παραπλανήσουν τους καταναλωτές τους με το ελληνικό γιαούρτι. Και για να φτάσει η Ευρωπαϊκή Επιτροπή σε αυτήν τη θέση, δόθηκαν μάχες για να μπορέσουμε να έχουμε τη σύμφωνη γνώμη τους. Θέλω να καλέσω για μια ακόμη φορά τους αγρότες να συζητήσουμε θέματα. Υπάρχουν θέματα στα οποία μπορούμε να κάνουμε παρεμβάσεις μελλοντικά. Θα ήθελα, βεβαίως, να ξεκαθαρίσω κάτι: Όσον αφορά ιδιαίτερα το φορολογικό κομμάτι, θα πρέπει να γίνει κατανοητό και από τους ίδιους και από όλους όσοι εμπλέκονται στον χώρο ότι πλέον τα βιβλία εσόδων - εξόδων, η καταγραφή της αγροτικής παραγωγής δηλαδή, δεν τους ζημιώνει. Αντίθετα, αν τηρείται κανονικά η διαδικασία, οι ίδιοι θα βρεθούν ωφελημένοι, αλλά και εμείς από τη δική μας πλευρά έχουμε τη δυνατότητα να προχωρήσουμε σε φορολογικές ελαφρύνσεις, οι οποίες ουσιαστικά θα φέρουν τον χώρο σε καλύτερη θέση από αυτήν που είναι σήμερα. Τέθηκε και το θέμα του κρασιού. Το συζητάμε και είναι κάτι στο οποίο μελλοντικά θα κάνουμε παρέμβαση.
Έναν χρόνο τώρα το συζητάτε!
Το θέμα του ακατάσχετου είναι ήδη κι αυτό μέσα στις συζητήσεις που κάνουμε. Αντιλαμβάνεστε όλοι ότι μέχρι τον Αύγουστο του 2018 δεν μπορούμε να κάνουμε κάτι. Όμως, είναι ένα θέμα το οποίο μας απασχολεί και το επεξεργαζόμαστε. Επίσης, έχουμε την εκκρεμότητα του φόρου του πετρελαίου του 2015. Ήδη ολοκληρώνονται οι διαδικασίες και πιστεύω ότι μέχρι τέλος του Φλεβάρη θα έχει αρχίσει η καταβολή του συγκεκριμένου φόρου του 2015. Δεν καταλαβαίνω γιατί μπαίνει θέμα ΕΝΦΙΑ στα αγροτεμάχια. Δεν υπήρξε καμμία τοποθέτηση και δεν υπήρξε στον προϋπολογισμό καμμία αναφορά. Το λέω τώρα γιατί στις συζητήσεις που κάνουν οι αγρότες μπαίνει αυτό το θέμα. Εμείς, λοιπόν, λέμε ότι όσον αφορά το φορολογικό, θα δούμε διάφορα ζητήματα. Πρόβλημα υπάρχει στους οργανωμένους παραγωγούς και στις εξαγωγές αγροτικών προϊόντων. Εκεί, λοιπόν, θα υπάρξει κάποια παρέμβαση μελλοντικά. Επίσης, όσον αφορά στα θέματα τα οποία έχουν σχέση με τις ασφαλιστικές εισφορές και οι ρυθμίσεις μπορούν να γίνουν, τουλάχιστον μέχρι τέλος του 2016, ούτως ώστε ό,τι οφειλές υπήρχαν να μπουν στις ρυθμίσεις. Επιπλέον, οι συνταξιούχοι - νέοι αγρότες δεν θα έχουν πρόβλημα μέχρι το 2025 για το αγροτικό τους εισόδημα. Κάτι τέτοιο σχεδιάζουμε να γίνει τουλάχιστον μέχρι το τέλος του 2024 και για τους εταιροεπαγγελματίες ή τους εκτός αγροτικής δραστηριότητας που έχουν αγροτικό εισόδημα, τουλάχιστον μέχρι το ύψος ενός ποσού, γύρω στις 4.600 ευρώ. Επίσης, υπάρχει μια κινητικότητα γύρω από το εργόσημο. Είναι ένα αίτημα των αγροτών να ενταχθεί το εργόσημο του αγροτικού χώρου και στους εποχικούς μετακλητούς. Προσπαθούμε ειδικά να συνδέσουμε την εποχικότητα των εργασιών του αγροτικού χώρου με το συγκεκριμένο εργόσημο. Κλείνοντας, θέλω πραγματικά να σας ευχαριστήσω για τη συζήτηση που έγινε. Νομίζω πως δόθηκε τουλάχιστον η δυνατότητα να μας ακούσουν και οι αγρότες. Εδώ είμαστε και θα τα ξαναπούμε γιατί ο αγροτικός χώρος χρειάζεται συναίνεση - δεν εννοώ συμπόρευση, εννοώ συναίνεση - και είναι πάρα πολύ σημαντικό. Ευχαριστώ πολύ. Να είστε καλά!
Ευχαριστούμε, κύριε Υπουργέ. Κηρύσσεται περαιωμένη η συζήτηση επί της υπ' αριθμόν 13/8-12-2017 επερώτησης, σχετικά με την αντιαγροτική πολιτική της Κυβέρνησης που προκαλεί μεγάλη δυσαρέσκεια στους αγρότες. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.10΄ λύεται η συνεδρίαση για την προσεχή Δευτέρα 29 Ιανουαρίου 2018 και ώρα 18.00΄, με αντικείμενο εργασιών του Σώματος, κοινοβουλευτικό έλεγχο: α) αναφορά στην Ημέρα Μνήμης Ελλήνων Εβραίων Μαρτύρων του Ολοκαυτώματος και β) συζήτηση επικαίρων ερωτήσεων.